
Η Κεντρική Ένωση Δήμων και Κοινοτήτων Ελλάδας ανέθεσε στην Ε.Ε.Τ.Α.Α. την εκπόνηση μελέτης για το νέο σύστημα κατανομής των πιστώσεων για τις λειτουργικές δαπάνες των σχολείων και για τις επισκευές – συντηρήσεις των σχολικών κτιρίων.

Την ομάδα μελέτης απετέλεσαν οι :

1) Γιάννης Γούπιος, Διευθυντής ανάπτυξης και οικονομικών Τ.Α.

2) Τάσος Σαπουνάκης οικονομολόγος,

3) Μαρίνος Σκολαρίκος, Υπεύθυνος τμήματος τεκμηρίωσης.

Στην εκπόνηση της μελέτης συνέβαλαν :

· Η Επιτροπή Παιδείας & Νεολαίας της ΚΕΔΚΕ

· Οι επιστημονικοί συνεργάτες της ΚΕΔΚΕ

· Στελέχη της Διεύθυνσης Οικονομικών και της Διεύθυνσης Αναπτυξιακών Προγραμμάτων του ΥΠΕΣΔΔΑ

· Η νομική υπηρεσία της Ε.Ε.Τ.Α.Α.

· Η Διεύθυνση Ε.Ε.Υ. αυτοδιοίκησης του Οργανισμού Σχολικών Κτιρίων (Ο.Σ.Κ.) Α.Ε.

και η Γραμματεία της Διεύθυνσης Ανάπτυξης και Οικονομικών Τοπικής Αυτοδιοίκησης της Ε.Ε.Τ.Α.Α.

Ιδιαίτερες ευχαριστίες οφείλονται στη Διοίκηση του Κέντρου Εκπαιδευτικής Έρευνας και στα στελέχη του Γραφείου Αποτύπωσης του Εκπαιδευτικού Συστήματος σε Επίπεδο Σχολικών Μονάδων που παραχώρησαν τα απαραίτητα στατιστικά στοιχεία για την εκπόνηση της μελέτης και παρείχαν όλες τις απαραίτητες πληροφορίες και διευκρινίσεις.

Το Ελληνικό Εκπαιδευτικό Σύστημα

Περιγραφή

Η σχολική εκπαίδευση στην Ελλάδα παρέχεται σε τρεις επάλληλες βαθμίδες :

1) Πρωτοβάθμια Εκπαίδευση, η οποία περιλαμβάνει το Νηπιαγωγείο και το Δημοτικό Σχολείο.

2) Δευτεροβάθμια Εκπαίδευση, η οποία περιλαμβάνει το Γυμνάσιο, το Ενιαίο Λύκειο και τα Τεχνικά - Επαγγελματικά Εκπαιδευτήρια (Τ.Ε.Ε.). Με το νέο νόμος για την οργάνωση και λειτουργία της δευτεροβάθμιας επαγγελματικής εκπαίδευσης, τα Τ.Ε.Ε. μετασχηματίζονται σε Επαγγελματικά Λύκεια και Επαγγελματικές Σχολές, ενώ τα ενιαία λύκεια μετονομάζονται σε Γενικά Λύκεια (3475/2006).
3) Τριτοβάθμια Εκπαίδευση, η οποία περιλαμβάνει τα Πανεπιστήμια και τα Τεχνολογικά Εκπαιδευτικά Ιδρύματα (Τ.Ε.Ι.).

Τα Δημοτικά και τα Γυμνάσια συνιστούν την υποχρεωτική εκπαίδευση που διαρκεί εννέα χρόνια, ενώ τα Νηπιαγωγεία, τα Λύκεια και τα Τ.Ε.Ε. συγκροτούν την προαιρετική εκπαίδευση, τόσο σε πρωτοβάθμιο όσο και σε δευτεροβάθμιο επίπεδο.

Η σχολική εκπαίδευση είναι υποχρεωτική για όλα τα παιδιά από έξι (6) έως δεκαπέντε (15) χρονών, τα οποία πρέπει να φοιτήσουν στο Δημοτικό και το Γυμνάσιο. Το Νηπιαγωγείο δέχεται παιδιά τεσσάρων (4) έως έξι (6) χρονών, αλλά η παρακολούθηση του είναι προαιρετική. (Η φοίτηση στο νηπιαγωγείο είναι υποχρεωτική μόνο για τα παιδιά τα οποία την 31 Δεκεμβρίου του έτους εγγραφής συμπληρώνουν την ηλικία των 5 ετών).

Πριν, αλλά και παράλληλα με τα νηπιαγωγεία, λειτουργούν παιδικοί και βρεφονηπιακοί σταθμοί, οι περισσότεροι από τους οποίους έχουν μεταβιβαστεί στους δήμους και τις κοινότητες και αποτελούν πλέον θυγατρικά νομικά τους πρόσωπα.

Η φοίτηση στο Δημοτικό είναι εξαετής, με ηλικία εισόδου το 6ο έτος και ακολουθεί το Γυμνάσιο με τριετή φοίτηση (υποχρεωτική εκπαίδευση). Ακολουθεί η προαιρετική δευτεροβάθμια εκπαίδευση που περιλαμβάνει δύο τύπους σχολείων : τα Ενιαία Λύκεια και τα Τεχνικά – Επαγγελματικά Εκπαιδευτήρια. Η φοίτηση στα Λύκεια είναι τριετής, και στα Τ.Ε.Ε. διετής (α΄ κύκλος σπουδών) ή τριετής (α΄ και β΄ κύκλος σπουδών), ενώ είναι δυνατή η μετακίνηση από τον ένα τύπο σχολείου στον άλλο.

Διοικητική δομή της Εκπαίδευσης

 Η διοικητική δομή του εκπαιδευτικού συστήματος στην πρωτοβάθμια και δευτεροβάθμια εκπαίδευση ακολουθεί την διοικητική οργάνωση του κράτους Η διοίκηση στην Πρωτοβάθμια και Δευτεροβάθμια Εκπαίδευση ασκείται ιεραρχικά από:

· το Υπουργείο Εθνικής Παιδείας και Θρησκευμάτων (ΥΠ.Ε.Π.Θ.),

· τις Περιφερειακές Διευθύνσεις Εκπαίδευσης,

· τις Διευθύνσεις Εκπαίδευσης σε νομαρχιακό επίπεδο,

· τα Γραφεία Εκπαίδευσης σε επαρχιακό επίπεδο και

· τη Σχολική Μονάδα. σε τοπικό επίπεδο

Οι σχολικές μονάδες σε κάθε Νομό, κάθε τύπου (δημόσιες/ιδιωτικές) και βαθμίδας, διοικούνται από τον Προϊστάμενο της Διεύθυνσης Εκπαίδευσης. Σε νομούς που περιλαμβάνουν επαρχίες ή έχουν πολλές σχολικές μονάδες λειτουργούν - κατά περιοχές - Γραφεία Εκπαίδευσης, όπου διοίκηση ασκούν οι Προϊστάμενοι των Γραφείων αυτών.

Ο Νομάρχης ασκεί τις αρμοδιότητες που του έχουν μεταβιβασθεί από τον Υπουργό, με βάση το Π.Δ. 161/2000.

Ο Υπουργός έχει τη διοίκηση όλων των σχολείων της χώρας, την οποία ασκεί με τις υπηρεσίες (κεντρικές - περιφερειακές) και με τα συμβούλια - γνωμοδοτικής και επιστημονικής φύσης - που έχουν συσταθεί και λειτουργούν στην Κεντρική Υπηρεσία και στις Περιφερειακές Διευθύνσεις Εκπαίδευσης.

Διοίκηση της Εκπαίδευσης σε εθνικό επίπεδο

Η εκπαιδευτική πολιτική καθορίζεται από την κυβέρνηση, ενώ τόσο ο σχεδιασμός όσο και η εφαρμογή της αποτελούν αντικείμενο του ΥΠ.Ε.Π.Θ.

Ο αρχικός σχεδιασμός και η υλοποίηση της εγκεκριμένης - από τον Πρωθυπουργό και το Υπουργικό Συμβούλιο - κυβερνητικής πολιτικής στο χώρο της εκπαίδευσης, καθώς επίσης και η ευθύνη της διοίκησης της σε όλους τους τομείς, υπηρεσίες και βαθμίδες, ασκείται από τον ΥΠ.Ε.Π.Θ. Ο Υπουργός - μέσω των υπηρεσιών του Υπουργείου - συντάσσει νομοσχέδια και προεδρικά διατάγματα που αφορούν εκπαιδευτικά θέματα και εκδίδει τις σχετικές Υπουργικές Αποφάσεις.

Ένας ή δύο Υφυπουργοί, αναλαμβάνουν τις αρμοδιότητες συγκεκριμένων τομέων του Υπουργείου που τους ανατίθενται, με απόφαση του Πρωθυπουργού και του Υπουργού. Συνήθως, στον έναν Υφυπουργό ανατίθεται ο τομέας της Πρωτοβάθμιας και Δευτεροβάθμιας Εκπαίδευσης, και στον άλλο ο τομέας της Τριτοβάθμιας Εκπαίδευσης. Ο Γενικός Γραμματέας του Υπουργείου προΐσταται, μετά τον Υπουργό και τους Υφυπουργούς, όλων των υπηρεσιών του Υπουργείου και ασκεί τις αρμοδιότητες που του μεταβιβάζονται από τον Υπουργό και τους Υφυπουργούς.

Η διοικητική διάρθρωση του Υπουργείου περιλαμβάνει Διοικητικούς Τομείς, Γενικές Διευθύνσεις, Διευθύνσεις και Τμήματα. Στους Τομείς προΐστανται Ειδικοί Γραμματείς, οι οποίοι διορίζονται με κοινή απόφαση του Πρωθυπουργού και του Υπουργού και στις Γενικές Διευθύνσεις, Γενικοί Διευθυντές οι οποίοι επιλέγονται από τα μόνιμα διοικητικά στελέχη. Έχουν την ευθύνη του προγραμματισμού των δραστηριοτήτων, του συντονισμού των διευθύνσεων που εποπτεύουν, της αξιολόγησης της ακολουθούμενης πολιτικής στο χώρο ευθύνης τους και της διατύπωσης εισηγήσεων και προτάσεων προς την πολιτική ηγεσία του Υπουργείου.

Διοίκηση Πρωτοβάθμιας και Δευτεροβάθμιας Εκπαίδευσης σε εθνικό επίπεδο

Η Διοίκηση, της Πρωτοβάθμιας και της Δευτεροβάθμιας Εκπαίδευσης, ασκείται από τις ακόλουθες Διευθύνσεις που περιλαμβάνουν διάφορα Τμήματα, με διακριτές αρμοδιότητες. Αυτές είναι :

Οι Διευθύνσεις Προσωπικού Πρωτοβάθμιας Εκπαίδευσης και Δευτεροβάθμιας Εκπαίδευσης με αρμοδιότητες που αφορούν διορισμούς, μεταθέσεις, μετατάξεις, αποσπάσεις, τήρηση μητρώων, άδειες εκπαιδευτικού προσωπικού, θέματα επιλογής - διορισμού και υπηρεσιακής κατάστασης των Σχολικών Συμβούλων και των Προϊσταμένων Διευθύνσεων και Γραφείων Εκπαίδευσης κ.α.

Οι Διευθύνσεις Σπουδών Πρωτοβάθμιας και Δευτεροβάθμιας Εκπαίδευσης με αρμοδιότητες που αφορούν στην κατάρτιση των αναλυτικών και ωρολογίων προγραμμάτων και στην παρακολούθηση της εφαρμογής τους, στις μεθόδους διδασκαλίας και τον επαγγελματικό προσανατολισμό (για όλα τα σχολεία: δημόσια, ιδιωτικά, ελληνικά, ξένα και μειονοτικά), σε μαθητικά θέματα (εγγραφές-μετεγγραφές-φοίτηση-τίτλοι σπουδών), στη συγγραφή και την έγκριση των διδακτικών βιβλίων και τη διάθεσή τους στα σχολεία σε συνεργασία με τον Οργανισμό Εκδόσεως Διδακτικών Βιβλίων (Ο.Ε.Δ.Β.) και στην εφαρμογή νέων προγραμμάτων. Τα θέματα που αφορούν αναλυτικά προγράμματα και διδακτικά βιβλία διεκπεραιώνονται μετά από εισηγήσεις του Παιδαγωγικού Ινστιτούτου.
Η Διεύθυνση Σχολικού Επαγγελματικού Προσανατολισμού και Επαγγελματικών Δραστηριοτήτων στην οποία υπάγονται τα τμήματα Σχολικού Επαγγελματικού Προσανατολισμού, Αγωγής Υγείας και Περιβαλλοντικής Αγωγής, Καινοτόμων Δραστηριοτήτων, Αισθητικής Αγωγής, Πρόσθετης Διδακτικής Στήριξης και Ενισχυτικής Διδασκαλίας.
Η Διεύθυνση Ειδικής Αγωγής με αρμοδιότητα την εφαρμογή των αναλυτικών και ωρολογίων προγραμμάτων εκπαίδευσης, την επιμόρφωση του προσωπικού της ειδικής αγωγής, τα προγράμματα επιμόρφωσης των γονέων, την ίδρυση, οργάνωση και λειτουργία των ειδικών σχολείων και τάξεων, τον διορισμό και την ευθύνη της υπηρεσιακής κατάστασης του εκπαιδευτικού προσωπικού ειδικών ομάδων.
Η Διεύθυνση Διοικητικών Υποθέσεων Πρωτοβάθμιας και Δευτεροβάθμιας Εκπαίδευσης, με αρμοδιότητα την ίδρυση και οργάνωση των δημοσίων σχολείων και των αντίστοιχων διοικητικών υπηρεσιών, τη σύσταση θέσεων προσωπικού, τα σχολικά κυλικεία και κάθε άλλο θέμα διοικητικής λειτουργίας των σχολείων. Επίσης, ασκεί την εποπτεία στις μαθητικές κατασκηνώσεις.
Η Διεύθυνση Οικονομικών Υποθέσεων με αρμοδιότητα τη σύνταξη και την εκτέλεση του τακτικού προϋπολογισμού και των ειδικών λογαριασμών που αφορούν την Πρωτοβάθμια και την Δευτεροβάθμια Εκπαίδευση.

Η Διεύθυνση Ιδιωτικής Εκπαίδευσης η οποία έχει την αρμοδιότητα της ίδρυσης, εποπτείας και ελέγχου λειτουργίας των ιδιωτικών σχολικών μονάδων και η Διεύθυνση Ξένων και Μειονοτικών Σχολείων με ανάλογες αρμοδιότητες.
Στη Γενική Γραμματεία Θρησκευμάτων, του Υπουργείου υπάγεται η Διεύθυνση Εκκλησιαστικής Εκπαίδευσης και Θρησκευτικής Αγωγής που ασκεί τη διοικητική εποπτεία των εκκλησιαστικών σχολείων - σχολών.
Διοίκηση της Πρωτοβάθμιας και της Δευτεροβάθμιας Εκπαίδευσης σε περιφερειακό επίπεδο

Οι Περιφερειακές Διευθύνσεις Εκπαίδευσης ασκούν τη διοίκηση και τον έλεγχο των σχολικών μονάδων πρωτοβάθμιας και δευτεροβάθμιας εκπαίδευσης. Οι Περιφερειακές Διευθύνσεις υπάγονται απευθείας στον Υπουργό και περιλαμβάνουν τρία τμήματα : α) Διοίκησης, β) Επιστημονικής - παιδαγωγικής καθοδήγησης πρωτοβάθμιας και γ) Επιστημονικής - παιδαγωγικής καθοδήγησης δευτεροβάθμιας εκπαίδευσης.

Στις Περιφερειακές Διευθύνσεις υπάγονται :

· Οι Διευθύνσεις Πρωτοβάθμιας και Δευτεροβάθμιας Εκπαίδευσης.

· Τα Περιφερειακά Επιμορφωτικά Κέντρα (Π.Ε.Κ.) και τα Περιφερειακά Κέντρα Στήριξης & Εκπαιδευτικού Σχεδιασμού (ΠΕ.ΚΕ.Σ.Ε.Σ.)

· Τα Κέντρα Διάγνωσης, Αξιολόγησης και Υποστήριξης ( Κ.Δ.Α.Υ.)

· Τα Κέντρα Περιβαλλοντικής Εκπαίδευσης.(Κ.Π.Ε.) και οι Συμβουλευτικοί Σταθμοί Νέων (Σ.Σ.Ν.)

· Οι Σχολικοί Σύμβουλοι όλων των βαθμίδων εκπαίδευσης.

Στην έδρα κάθε Περιφερειακής Διεύθυνσης λειτουργούν το Ανώτατο Περιφερειακό Υπηρεσιακό Συμβούλιο Πρωτοβάθμιας Εκπαίδευσης (Α.Π.Υ.Σ.Π.Ε.) και το αντίστοιχο της Δευτεροβάθμιας (Α.Π.Υ.Σ.Δ.Ε.).

Διοίκηση της Πρωτοβάθμιας και της Δευτεροβάθμιας Εκπαίδευσης σε νομαρχιακό επίπεδο

Η διοίκηση και ο έλεγχος λειτουργίας της προσχολικής αγωγής, της πρωτοβάθμιας και δευτεροβάθμιας εκπαίδευσης ασκούνται από τις Διευθύνσεις Πρωτοβάθμιας (58) και Δευτεροβάθμιας Εκπαίδευσης (58) που έχουν την έδρα τους στη πρωτεύουσα κάθε Νομού. Επίσης λειτουργούν τα Γραφεία Εκπαίδευσης (141 για την Πρωτοβάθμια και 85 για την Δευτεροβάθμια, στοιχεία 2001) και τα Γραφεία Φυσικής Αγωγής -ένα σε κάθε Νομό - των οποίων η έδρα και η περιοχή αρμοδιότητας καθορίζονται με απόφαση του ΥΠ.Ε.Π.Θ.

Οι Διευθύνσεις και τα Γραφεία Εκπαίδευσης λειτουργούν με ευθύνη των προϊσταμένων τους. Οι προϊστάμενοι διοικούν και ελέγχουν τη λειτουργία των σχολείων της περιοχής τους και είναι οι διοικητικοί και οι πειθαρχικοί προϊστάμενοι των εκπαιδευτικών και των διοικητικών υπαλλήλων που υπηρετούν σε αυτά. Σε επίπεδο Νομού λειτουργούν επίσης τα Περιφερειακά Υπηρεσιακά Συμβούλια Πρωτοβάθμιας και Δευτεροβάθμιας Εκπαίδευσης, τα οποία είναι αρμόδια για θέματα υπηρεσιακής κατάστασης των εκπαιδευτικών.

Με βάση το Π.Δ. 161/2000 έχουν μεταβιβαστεί αρμοδιότητες τοπικού ενδιαφέροντος στις Νομαρχιακές Αυτοδιοικήσεις που αφορούν θέματα λειτουργίας των σχολικών μονάδων, μεταφοράς και σίτισης μαθητών, εξευρέσεις χώρων για ανέγερση και μίσθωση διδακτηρίων, εποπτείας συλλόγων γονέων κλπ.

Διοίκηση της Πρωτοβάθμιας και της Δευτεροβάθμιας Εκπαίδευσης σε τοπικό επίπεδο

Σε τοπικό επίπεδο (Δήμου ή Κοινότητας) λειτουργούν οι Σχολικές Επιτροπές, οι οποίες είναι δημοτικά ή κοινοτικά νομικά πρόσωπα δημοσίου δικαίου και στις οποίες ανήκει η διαχείριση των πιστώσεων που διατίθενται για τη κάλυψη των δαπανών λειτουργίας των σχολείων Πρωτοβάθμιας και Δευτεροβάθμιας Εκπαίδευσης (θέρμανση, φωτισμός - τηλέφωνα - αναλώσιμα υλικά). Επίσης διαχειρίζονται τις πιστώσεις για την αμοιβή των καθαριστριών, την εκτέλεση των έργων επισκευής και συντήρησης των σχολείων, τον εφοδιασμό με είδη εξοπλισμού, την αξιοποίηση των εσόδων από εκμετάλλευση των κυλικείων και τη λήψη κάθε μέτρου για τη στήριξη της διοικητικής λειτουργίας των σχολικών μονάδων.

Στη Σχολική Επιτροπή μετέχουν υποχρεωτικά: ο Διευθυντής του αντίστοιχου σχολείου, ένας εκπρόσωπος κάθε συλλόγου γονέων και ο εκπρόσωπος των μαθητικών κοινοτήτων για τα σχολεία της Δευτεροβάθμιας Εκπαίδευσης.

Διοίκηση των σχολικών μονάδων

Πρωτοβάθμια Εκπαίδευση

Τα όργανα διοίκησης κάθε σχολείου Πρωτοβάθμιας Εκπαίδευσης, είναι ο διευθυντής, ο υποδιευθυντής και ο σύλλογος διδασκόντων. Ειδικά στα Νηπιαγωγεία προΐσταται εκπαιδευτικός του κλάδου νηπιαγωγών με οποιοδήποτε βαθμό.

Σε κάθε δημοτικό σχολείο ορίζεται διευθυντής, όταν αυτό είναι τουλάχιστον τετραθέσιο. Ο διευθυντής είναι υπεύθυνος για την ομαλή λειτουργία του σχολείου, το συντονισμό της σχολικής ζωής, την τήρηση των νόμων, των εγκυκλίων, των υπηρεσιακών εντολών και την εφαρμογή των αποφάσεων του συλλόγου των διδασκόντων. Μετέχει στην αξιολόγηση του έργου των εκπαιδευτικών του σχολείου και συνεργάζεται με τους σχολικούς συμβούλους.

Σε δεκαθέσια δημοτικά σχολεία και πάνω ορίζεται υποδιευθυντής, που αναπληρώνει τον διευθυντή. Τα δύο αυτά στελέχη είναι εκπαιδευτικοί του κλάδου δασκάλων με βαθμό Α΄. Στα μονοθέσια, διθέσια και τριθέσια δημοτικά σχολεία διοίκηση ασκεί ο προϊστάμενος του σχολείου, που είναι εκπαιδευτικός του κλάδου των δασκάλων με οποιοδήποτε βαθμό.

Ο σύλλογος των διδασκόντων, ο οποίος αποτελείται από όλους τους δασκάλους και έχει ως πρόεδρο το διευθυντή του σχολείου, αποτελεί συλλογικό όργανο για τη χάραξη κατευθύνσεων, την καλύτερη εφαρμογή της εκπαιδευτικής πολιτικής και την εύρυθμη λειτουργία του σχολείου.

Με νόμο (1566/85) η κινητή και η ακίνητη περιουσία των σχολικών εφορειών όλων των δημοσίων σχολείων της Πρωτοβάθμιας και της Δευτεροβάθμιας Εκπαίδευσης καθώς επίσης τα σχολικά κτίρια μεταβιβάστηκαν - κατά κυριότητα - στους Οργανισμούς Τοπικής Αυτοδιοίκησης (Ο.Τ.Α.), στην περιφέρεια των οποίων βρίσκονται τα αντίστοιχα ακίνητα (βλέπε παρακάτω).

Η διαχείριση των πιστώσεων που διατίθενται για την κάλυψη των δαπανών λειτουργίας των σχολείων Πρωτοβάθμιας - Δευτεροβάθμιας Εκπαίδευσης, η αμοιβή των καθαριστριών, η εκτέλεση των έργων επισκευής και συντήρησης των σχολείων, η διαχείριση των εσόδων από τα σχολικά κυλικεία, η εισήγηση προς τις αντίστοιχες Διευθύνσεις για τον εφοδιασμό - από τον Οργανισμό Σχολικών Κτιρίων - των σχολείων με έπιπλα και εκπαιδευτικό εξοπλισμό γίνεται από τις Σχολικές Επιτροπές.

Δευτεροβάθμια Εκπαίδευση

Όργανα διοίκησης των σχολείων Δευτεροβάθμιας Εκπαίδευσης είναι ο διευθυντής, ο υποδιευθυντής και ο σύλλογος των διδασκόντων. Διευθυντές των Γυμνασίων και των Ενιαίων Λυκείων, ορίζονται εκπαιδευτικοί, διαφόρων κλάδων, με βαθμό Α΄. Υποδιευθυντές ορίζονται σε Γυμνάσια, Ενιαία Λύκεια και Τεχνικά Επαγγελματικά Εκπαιδευτήρια, όταν έχουν τουλάχιστον εννέα τμήματα. Σε σχολικές μονάδες, με περισσότερα από δώδεκα τμήματα, ορίζεται και δεύτερος υποδιευθυντής, ενώ όταν υπάρχουν περισσότερα από δεκαπέντε τμήματα ορίζεται και τρίτος υποδιευθυντής.

Για τη διαχείριση των πόρων των σχολείων της Δευτεροβάθμιας Εκπαίδευσης, ισχύουν όσα αναφέρθηκαν στην προηγούμενη ενότητα.

Συμμετοχή των κοινωνικών φορέων στο επίπεδο της Πρωτοβάθμιας και της Δευτεροβάθμιας Εκπαίδευσης

Στο χώρο της Πρωτοβάθμιας και της Δευτεροβάθμιας Εκπαίδευσης, λειτουργούν τα ακόλουθα συλλογικά όργανα, σε νομαρχιακό και τοπικό επίπεδο, με τη συμμετοχή παραγόντων της σχολικής ζωής (εκπαιδευτικοί - γονείς - μαθητές) και εκπροσώπων της τοπικής κοινωνίας (ΟΤΑ, τοπικοί φορείς) .

1) Σχολικό Συμβούλιο : λειτουργεί σε κάθε σχολείο και αποτελείται από το σύλλογο των διδασκόντων, τα μέλη του διοικητικού συμβουλίου του συλλόγου γονέων κι έναν εκπρόσωπο της τοπικής αυτοδιοίκησης. Έργο του συμβουλίου είναι η στήριξη της λειτουργίας του σχολείου.

2) Δημοτική ή Κοινοτική Επιτροπή Παιδείας : λειτουργεί σε κάθε δήμο ή κοινότητα και αποτελείται από εκπροσώπους του δημοτικού ή κοινοτικού συμβουλίου, της ένωσης γονέων, διευθυντές σχολείων, εκπροσώπους των παραγωγικών τάξεων και των συνδικαλιστικών οργανώσεων των εκπαιδευτικών.

Η επιτροπή εισηγείται στο Δήμαρχο/Πρόεδρο και στο δημοτικό/κοινοτικό συμβούλιο για θέματα που αφορούν την καλύτερη λειτουργία και οργάνωση των σχολείων της περιοχής τους, την κατανομή των πιστώσεων, την κατάργηση ή συγχώνευση των σχολείων, την ανέγερση, επισκευή και συντήρηση των κτιρίων.

3) Νομαρχιακή ή Επαρχιακή Επιτροπή Παιδείας, στην έδρα κάθε Νομού ή Επαρχίας. Αυτή αποτελείται από τον Νομάρχη ή τον Έπαρχο, από εκπροσώπους των σχολικών συμβούλων, της διοίκησης της εκπαίδευσης, της πρωτοβάθμιας τοπικής αυτοδιοίκησης, της ομοσπονδίας γονέων, των παραγωγικών τάξεων, των επιστημονικών φορέων και των συνδικαλιστικών οργανώσεων των εκπαιδευτικών.

Η επιτροπή διαμορφώνει προτάσεις και εισηγείται στο Νομαρχιακό Συμβούλιο και στον Νομάρχη, με βάση τις εισηγήσεις των δημοτικών και κοινοτικών συμβουλίων, για την κατανομή των πιστώσεων, την ίδρυση/κατάργηση σχολείων και γενικότερα για θέματα λειτουργίας των δημοσίων σχολείων του νομού.

4) Σχολικές Επιτροπές : Κάθε επιτροπή, λειτουργεί ως δημοτικό νομικό πρόσωπο και καλύπτει ένα ή περισσότερα σχολεία. Στη διοίκηση της συμμετέχουν οι διευθυντές των αντιστοίχων σχολείων, εκπρόσωποι του συλλόγου γονέων και εκπρόσωποι της Τοπικής Αυτοδιοίκησης (βλέπε προηγούμενες παραγράφους).

5) Οι γονείς των μαθητών, για να εξασφαλίσουν τη συμμετοχή τους στη σχολική ζωή είναι οργανωμένοι σε συλλόγους. . Οι σύλλογοι αυτοί λειτουργούν με τη νομική μορφή του σωματείου και έχουν σκοπό την επιβοήθηση του έργου της εκπαίδευσης, σε συνεργασία με ανάλογους φορείς (δημοτικές επιτροπές παιδείας, σύλλογοι διδασκόντων). Οι σύλλογοι γονέων των σχολείων του ίδιου ΟΤΑ συγκροτούν μια ένωση γονέων και κάθε σύλλογος εκπροσωπείται με έναν τουλάχιστον άτομο για κάθε 30 μαθητές. Οι ενώσεις γονέων, κάθε νομού συγκροτούν μία ομοσπονδία γονέων και εκπροσωπούνται με έναν άτομο για κάθε 300 μαθητές. Οι ομοσπονδίες γονέων της χώρας συγκροτούν μια συνομοσπονδία γονέων και εκπροσωπούνται με έναν τουλάχιστον άτομο ανά 1.500 μαθητές.

6) Στη Δευτεροβάθμια Εκπαίδευση οι μαθητές, για την οργάνωση της σχολικής τους ζωής, συγκροτούν μαθητικές κοινότητες. Στα σχολικά συμβούλια της Δευτεροβάθμιας Εκπαίδευσης μετέχουν και τρεις εκπρόσωποι των μαθητικών κοινοτήτων.

 Σχολικό έτος - ωρολόγιο πρόγραμμα - επιλογή σχολείου

Το σχολικό έτος, ως προς τη διάρκεια της λειτουργίας των σχολείων και ως προς το χρόνο των διακοπών, διαφοροποιείται κατά βαθμίδα.

· Σχολικό έτος στην Προσχολική Αγωγή : αρχίζει την 1η Σεπτεμβρίου και λήγει την 31η Αυγούστου. Το διδακτικό έτος αρχίζει την 1 Σεπτεμβρίου και λήγει την 21η Ιουνίου. Τα μαθήματα διαρκούν από 11 Σεπτεμβρίου μέχρι 15 Ιουνίου.

· Σχολικό έτος στην Πρωτοβάθμια Εκπαίδευση : αρχίζει την 1η Σεπτεμβρίου και τελειώνει στις 31 Αυγούστου. Το διδακτικό έτος αρχίζει στις 11 Σεπτεμβρίου και τελειώνει στις 15 Ιουνίου. Κατά τη διάρκεια του σχολικού έτους υπάρχουν διακοπές - Χριστούγεννα και Πάσχα - διάρκειας τεσσάρων (4) εβδομάδων συνολικά. Οι καλοκαιρινές διακοπές των μαθητών διαρκούν από τις 16 Ιουνίου μέχρι τις 10 Σεπτεμβρίου και των εκπαιδευτικών από τις 22 Ιουνίου μέχρι 31 Αυγούστου.

· Σχολικό έτος στη Δευτεροβάθμια Εκπαίδευση : αρχίζει την 1η Σεπτεμβρίου και τελειώνει την 31η Αυγούστου. Το διδακτικό έτος αρχίζει στις 11 Σεπτεμβρίου και τελειώνει στις 30 Ιουνίου. Οι διακοπές των εορτών των Χριστουγέννων και του Πάσχα διαρκούν τέσσερις εβδομάδες. Οι καλοκαιρινές διακοπές των μαθητών διαρκούν από την 1η Ιουλίου μέχρι τις 10 Σεπτεμβρίου και των εκπαιδευτικών από 1η Ιουλίου μέχρι 31 Αυγούστου.

Προσχολική Εκπαίδευση : το ημερήσιο πρόγραμμα για τα νηπιαγωγεία καθορίζεται με Υ.Α. στην οποία προβλέπεται ως ώρα έναρξης απασχόλησης των νηπίων 8:30 και ως ώρα λήξης 12:15 μ.μ. από Δευτέρα έως Παρασκευή. Το πρόγραμμα του ολοήμερου Νηπιαγωγείου ολοκληρώνεται στις 16:00.

Πρωτοβάθμια Εκπαίδευση : η σχολική ημέρα αρχίζει στις 8.15 και τελειώνει στις 13.30. Οι διδακτικές ώρες για τις Α΄ και Β΄ τάξεις είναι 25 ώρες την εβδομάδα, για τη Γ΄ 26 και για τις τάξεις Δ΄, Ε΄, και ΣΤ΄ 29 ώρες. Ανάλογα διαμορφώνεται και το απογευματινό ωράριο εργασίας για εκείνα τα σχολεία που λειτουργούν σε διπλή “βάρδια” (πρωί – απόγευμα).

Δευτεροβάθμια Εκπαίδευση : η σχολική ημέρα αρχίζει στις 8.00 και τελειώνει στις 14.00. Όπου τα σχολεία λειτουργούν απογευματινά, η σχολική ημέρα αρχίζει στις 14.00 και τελειώνει στις 20.00.

Η πρόσβαση στα σχολεία, - Νηπιαγωγεία, Δημοτικά, Γυμνάσια, Λύκεια - όσων μαθητών κατοικούν σε δυσπρόσιτες ή αραιοκατοικημένες περιοχές που δε διαθέτουν αντίστοιχη σχολική μονάδα - άμεσα προσπελάσιμη - γίνεται με τη χρησιμοποίηση υπεραστικών λεωφορείων ή με άλλα μεταφορικά μέσα, κατάλληλα για την κάθε περίπτωση. Η δαπάνη αυτή βαρύνει εξ ολοκλήρου το δημόσιο (νομαρχιακές αυτοδιοικήσεις) χωρίς καμιά επιβάρυνση για τους μαθητές.

Επιλογή σχολείου Πρωτοβάθμιας Εκπαίδευσης : η φοίτηση ενός μαθητή εξαρτάται από την περιοχή κατοικίας του. Τα όρια της περιοχής, του κάθε σχολείου, καθορίζονται από τον προϊστάμενο του Γραφείου Εκπαίδευσης, σε συνεργασία με τους διευθυντές των σχολείων. Κάθε σχολείο Πρωτοβάθμιας Εκπαίδευσης ανήκει σε ορισμένη σχολική περιφέρεια. Σε δήμους ή κοινότητες όπου λειτουργούν περισσότερα του ενός σχολεία, την περιφέρεια κάθε ενός από αυτά ορίζει ο προϊστάμενος του Γραφείου Εκπαίδευσης, ο οποίος μπορεί να αποφασίζει και για την ενδεχόμενη μετατόπιση των ορίων των σχολικών περιφερειών, αν παραστεί ανάγκη. Τα πειραματικά σχολεία δεν έχουν δική τους σχολική περιφέρεια, ενώ η εισαγωγή μαθητών γίνεται με κλήρωση.

Επιλογή σχολείου Δευτεροβάθμιας Εκπαίδευσης : Οι μαθητές φοιτούν στο Γυμνάσιο ή το Λύκειο της περιοχής που βρίσκεται η μόνιμη τους κατοικία. Στις πόλεις όπου λειτουργούν περισσότερα του ενός σχολεία, της ίδιας σχολικής βαθμίδας, τα όρια της περιοχής τους ως και ο αριθμός των μαθητών που μπορούν να φοιτήσουν σε αυτά, κατ' ανώτατο όριο, καθορίζονται με απόφαση του διευθυντή της Δευτεροβάθμιας Εκπαίδευσης. Οι περιοχές των σχολείων εφόσον δεν μπορούν να καθορισθούν, στα πλαίσια της δικαιοδοσίας ενός μόνο διευθυντή εκπαίδευσης, οριοθετούνται με απόφαση του οικείου Π.Υ.Σ.Δ.Ε..

Χρηματοδότηση - προϋπολογισμός της Εκπαίδευσης

Η χρηματοδότηση της εκπαίδευσης πραγματοποιείται, κατά κύριο λόγο, από το κράτος μέσω του τακτικού προϋπολογισμού και του προϋπολογισμού δημοσίων επενδύσεων και κατά δεύτερο λόγο από άλλες πηγές (π.χ. Ευρωπαϊκή Ένωση, τοπική αυτοδιοίκηση, ιδιωτικοί φορείς κλπ.). Ο τακτικός προϋπολογισμός καλύπτει τις δαπάνες μισθοδοσίας του εκπαιδευτικού προσωπικού, τις λειτουργικές δαπάνες των εκπαιδευτηρίων, τα βιβλία, τη μεταφορά, τη σίτιση και τη στέγαση μαθητών, τις υποτροφίες και την προμήθεια οργάνων και μέσων διδασκαλίας.

Ο προϋπολογισμός της Κεντρικής Διοίκησης χρηματοδοτεί όλα τις βαθμίδες εκπαίδευσης, οι προϋπολογισμοί των Νομαρχιακών Αυτοδιοικήσεων καλύπτουν ειδικές δαπάνες μόνο για τις δύο πρώτες βαθμίδες εκπαίδευσης και οι προϋπολογισμοί των Δήμων και των Κοινοτήτων καλύπτουν λειτουργικές δαπάνες των σχολείων στην Πρωτοβάθμια και Δευτεροβάθμια Εκπαίδευση.

Ο προϋπολογισμός δημοσίων επενδύσεων καλύπτει δαπάνες παγίου κεφαλαίου, δηλαδή αγορά ακινήτων, κατασκευές - επισκευές κτιρίων και εγκαταστάσεων και προμήθεια και συντήρηση του εξοπλισμού και των εργαστηρίων. Οι δαπάνες επισκευής και συντήρησης των σχολείων στην Πρωτοβάθμια και Δευτεροβάθμια Εκπαίδευση καλύπτονται μέσω των δήμων και των κοινοτήτων.

Στους μαθητές των δημοσίων σχολείων παρέχονται δωρεάν τα βιβλία και το εποπτικό υλικό και καλύπτεται η μεταφορά τους - όπου προκύπτει ανάγκη - από το σπίτι στο σχολείο και αντίστροφα. Στη δευτεροβάθμια εκπαίδευση παρέχεται, κάτω από προϋποθέσεις, δωρεάν σίτιση, στέγαση και οικονομική ενίσχυση ορισμένου αριθμού μαθητών. Επίσης παρέχεται δωρεάν φιλοξενία σε μαθητές δημοτικών σχολείων, κατά τους θερινούς μήνες, σε παιδικές κατασκηνώσεις (παιδικές εξοχές), οι οποίες ανήκουν κυρίως στην πρωτοβάθμια και νομαρχιακή αυτοδιοίκηση.

Προσχολική Αγωγή (Νηπιαγωγείο)

Η δομή και η λειτουργία της Πρωτοβάθμιας και Δευτεροβάθμιας Εκπαίδευσης, ρυθμίστηκαν με το Νόμο 1566/1985, στον οποίο αναφέρεται ότι η προσχολική αγωγή εντάσσεται στην πρωτοβάθμια εκπαίδευση και μεγάλο μέρος της λειτουργίας της ακολουθεί τις ίδιες νομοθετικές ρυθμίσεις που ισχύουν για το δημοτικό σχολείο. Ειδικότερα η προσχολική αγωγή παρέχεται σε νηπιαγωγεία που λειτουργούν είτε ανεξάρτητα είτε εντάσσονται σε παιδικά κέντρα, τα οποία λειτουργούν μαζί με παιδικούς σταθμούς. Η φοίτηση στα νηπιαγωγεία είναι διετής και παρέχεται δωρεάν. Τα νηπιαγωγεία είναι μονοθέσια και διθέσια. Μονοθέσια είναι εκείνα στα οποία φοιτούν από επτά (7) έως τριάντα (30) νήπια και διθέσια εκείνα στα οποία φοιτούν από 31 έως 60 νήπια.
Στα νηπιαγωγεία εγγράφονται νήπια που συμπληρώνουν την ηλικία των 4 ετών στις 31 Δεκεμβρίου του έτους εγγραφής. Κάθε νηπιαγωγείο έχει δική του σχολική περιφέρεια, εκτός από τα συστεγαζόμενα. Προκειμένου να εγγραφεί ένα νήπιο στο νηπιαγωγείο, θα πρέπει να κατοικεί στην αντίστοιχη σχολική περιφέρεια.
Στα μονοθέσια νηπιαγωγεία που λειτουργούν με μία νηπιαγωγό, υποχρεωτικά συνυπάρχουν όλα τα νήπια και των δύο ηλικιών στο μοναδικό τμήμα - τάξη. Σε αυτή την περίπτωση καταβάλλεται προσπάθεια, ώστε οι δραστηριότητες να διαφοροποιούνται τόσο ως προς το ρυθμό, όσο και ως προς το βαθμό δυσχέρειας προκειμένου να καλυφθούν οι ανάγκες που προκύπτουν από τις ιδιαιτερότητες των νηπίων. Στα διθέσια νηπιαγωγεία και κυρίως στα αστικά κέντρα καταβάλλεται προσπάθεια, ύστερα από συνεννόηση των νηπιαγωγών, να δημιουργούνται τμήματα με βάση την ηλικία (τμήματα νηπίων ηλικίας 4-5 ετών και τμήματα νηπίων ηλικίας 5-6 ετών).
Πίνακας 1 : Αριθμός σχολικών μονάδων – μαθητών – νηπιαγωγών

	Έτος
	Μονάδες
	Νήπια
	Νηπιαγωγοί
	αναλογία

	1997-98
	5.554
	136.301
	8.660
	1:15,7

	1998-99
	5.538
	137.969
	8.733
	1:15,8

	1999-00
	5.601
	142.838
	9.117
	1:15,7

	2000-01
	5.677
	141.822
	9.822
	1:14,4

	2001-02
	5.647
	138.544
	9.973
	1:13,9


Τα στοιχεία προέρχονται από το ΥΠ.Ε.Π.Θ. (Τμήμα Επιχειρησιακών Ερευνών - Στατιστικής).

Πρωτοβάθμια Εκπαίδευση (Δημοτικό)
Η δομή και λειτουργία της Πρωτοβάθμιας Εκπαίδευσης ρυθμίστηκαν με το Ν.1566/85. Με το νόμο αυτό ολοκληρώθηκε το θεσμικό πλαίσιο όλων των βαθμίδων της εκπαίδευσης (βλέπε και Ν.1268/82 και 1404/83) και καθιερώθηκαν η νέα διαδικασία σύνταξης αναλυτικών προγραμμάτων και νέων διδακτικών βιβλίων, το μονοτονικό σύστημα, η επιμόρφωση των εκπαιδευτικών κ.α.

Το παραπάνω νομοθετικό πλαίσιο συμπληρώθηκε με μεταγενέστερους νόμους και προεδρικά διατάγματα, οι κυριότεροι από τους οποίους είναι :

· Ο Ν.2327/95 με τον οποίο θεσμοθετήθηκαν το Εθνικό Συμβούλιο Παιδείας (Ε.ΣΥ.Π.), το Κέντρο Εκπαιδευτικής Έρευνας (Κ.Ε.Ε.), το Ινστιτούτο Διαρκούς Εκπαίδευσης Ενηλίκων (ΙΔΕΚΕ) και τα Μορφωτικά Κέντρα Στήριξης της Εκπαίδευσης (ΜΟ.ΚΕ.ΣΕ.) Ο νόμος αυτός επιχειρεί ένα ουσιαστικό βήμα προς την αποκέντρωση της εκπαίδευσης. Πολλές διατάξεις του όμως δεν έχουν ακόμα υλοποιηθεί.

· Ο Ν.2341/95 που αναφέρεται στην εκπαίδευση της μουσουλμανικής μειονότητας

· Ο Ν.2525/97 με τον οποίο καθιερώνεται το ολοήμερο δημοτικό σχολείο κ.α.

Μέγεθος Δημοτικών Σχολείων

Η φοίτηση στο δημοτικό σχολείο είναι εξαετής. Τα σχολεία, ανάλογα με τον αριθμό των οργανικών θέσεων των δασκάλων, είναι μονοθέσια έως εξαθέσια ή δωδεκαθέσια. Κατ' εξαίρεση, είναι δυνατή η λειτουργία επταθέσιων έως και ενδεκαθέσιων δημοτικών σχολείων όταν το επιβάλλουν ο αριθμός των μαθητών, οι διατιθέμενοι χώροι διδασκαλίας και οι αποστάσεις μεταξύ των σχολείων.

Η οργανικότητα προσδιορίζεται από την αντιστοιχία είκοσι πέντε μαθητές προς ένα δάσκαλο για τα μονοθέσια και διθέσια και για τα υπόλοιπα δημοτικά τριάντα (30) μαθητές προς ένα δάσκαλο, όπως παρουσιάζεται στον ακόλουθο πίνακα :

	ΜΑΘΗΤΕΣ
	ΔΑΣΚΑΛΟΙ
	ΟΡΓΑΝΙΚΟΤΗΤΑ

	10 έως 25
	1
	Μονοθέσιο

	26 έως 50
	2
	Διθέσιο

	51 έως 90
	3
	Τριθέσιο

	91 έως 120
	4
	Τετραθέσιο

	121 έως 150
	5
	Πενταθέσιο

	151 έως 180
	6
	Εξαθέσιο

	181 έως 210
	7
	Επταθέσιο

	211 έως 240
	8
	Οκταθέσιο

	241 έως 270
	9
	Εννεαθέσιο

	271 έως 300
	10
	Δεκαθέσιο

	301 έως 330
	11
	Ενδεκαθέσιο

	331 έως 360
	12
	Δωδεκαθέσιο


Στις περιπτώσεις που ειδικές τοπικές συνθήκες το επιβάλλουν, είναι δυνατή η ίδρυση μονοθέσιων δημοτικών σχολείων, ανεξαρτήτως του αριθμού μαθητών που πρόκειται να φοιτήσουν.

Με κοινή απόφαση των Υπουργών Ε.Π.Θ. και Οικονομικών μπορεί να συγχωνεύονται μονοθέσια, διθέσια και τριθέσια δημοτικά σχολεία σε τετραθέσια και πάνω. Οι τάξεις των πολυθέσιων αυτών σχολείων μπορούν να λειτουργούν στις έδρες των συγχωνευόμενων σχολείων. Με όμοια απόφαση μπορεί να συγχωνεύονται - κατά περιοχή - μονοθέσια δημοτικά σχολεία στα οποία ο αριθμός των μαθητών που φοιτούν σε ένα σχολείο είναι κάτω από δεκαπέντε (15) άτομα.

Οι μαθητές μεταφέρονται δωρεάν από τις έδρες των συγχωνευόμενων σχολείων στις έδρες λειτουργίας των τάξεων ή στις έδρες των κεντρικών δημοτικών σχολείων. Η μεταφορά των μαθητών γίνεται, ύστερα από απόφαση του νομάρχη, με τα συνήθη συγκοινωνιακά μέσα ή και με μίσθωση ιδιωτικών μεταφορικών μέσων. Επίσης, μπορεί να γίνεται με τη φροντίδα και ευθύνη του Ε.Ι.Ν. ή των πρωτοβάθμιων ΟΤΑ.

Ειδική Βοήθεια στους μαθητές

Στους μαθητές της Πρωτοβάθμιας Εκπαίδευσης που υστερούν καταφανώς, προβλέπεται ειδική βοήθεια που θεσμοθετήθηκε ως «ενισχυτική διδασκαλία».

Με τον όρο αυτό, νοείται η παρακολούθηση από το μαθητή ιδιαίτερου προγράμματος διδασκαλίας στα μαθήματα της Νεοελληνικής Γλώσσας και των Μαθηματικών, όταν κρίνεται από τους διδάσκοντες ότι χρειάζεται επιπλέον διδακτική βοήθεια.

Τα τμήματα της ενισχυτικής διδασκαλίας λειτουργούν για όλη τη διάρκεια του διδακτικού έτους ή για ορισμένο χρόνο, καλύπτουν μία έως δύο ώρες την ημέρα και μέχρι έξι ώρες την εβδομάδα και γίνονται κατά ή μετά τη λήξη του ημερήσιου ωρολογίου προγράμματος.

Επίσης, στο ίδιο πλαίσιο παροχής ειδικής βοήθειας εντάσσεται σύμφωνα με νόμο και η δυνατότητα ίδρυσης - με απόφαση του Νομάρχη - τάξεων υποδοχής και φροντιστηριακών τμημάτων για την ομαλή προσαρμογή στο εκπαιδευτικό σύστημα της χώρας, μαθητών, τέκνων Ελλήνων μεταναστών ή τέκνων επαναπατριζόμενων Ελλήνων.

ΠΙΝΑΚΑΣ 2 : Αριθμός σχολικών μονάδων – μαθητών – δασκάλων

	Έτος
	Μονάδες
	Μαθητές
	Δάσκαλοι
	αναλογία

	1997-98
	6.306
	603.755
	44.456
	1:13,6

	1998-99
	5.777
	601.186
	44.424
	1:13,5

	1999-00
	5.949
	600.028
	44.842
	1:13,4

	2000-01
	5.897
	596.314
	47.105
	1:12,7

	2001-02
	5.739
	594.639
	47.998
	1:12,4


Τα στοιχεία προέρχονται από το ΥΠ.Ε.Π.Θ. (Τμήμα Επιχειρησιακών Ερευνών - Στατιστικής).

Δευτεροβάθμια Εκπαίδευση

Στο χώρο της Δευτεροβάθμιας Εκπαίδευσης οι ισχύουσες διατάξεις είναι διάσπαρτες σε ένα πλήθος νομοθετημάτων, που η έκδοσή τους εκτείνεται από το 1955 μέχρι και σήμερα. Οι βασικές ωστόσο διατάξεις που διέπουν σήμερα τη λειτουργία της είναι αυτές των νόμων 1566/85, 2525/97 2640/98 και των Π.Δ. 86/01 και 26/02.

Η Δευτεροβάθμια Εκπαίδευση παρέχεται σε δύο επάλληλους κύκλους. Ο πρώτος κύκλος περιλαμβάνει τα Γυμνάσια και ο δεύτερος τα Ενιαία Λύκεια και τα Τεχνικά -Επαγγελματικά Εκπαιδευτήρια.

Τα Γυμνάσια λειτουργούν ως ημερήσια ή εσπερινά. Λειτουργούν επίσης πειραματικά και μουσικά Γυμνάσια. Η φοίτηση των μαθητών σε αυτά είναι τριετής και υποχρεωτική από το 1976. Στα εσπερινά Γυμνάσια γίνονται δεκτοί εργαζόμενοι μαθητές, εφόσον έχουν συμπληρώσει το 14ο έτος της ηλικίας τους.

Κάθε τάξη αποτελείται από ένα ή περισσότερα τμήματα, ανάλογα με τον αριθμό των μαθητών. Αν ο αριθμός των μαθητών - κατά τάξη - είναι έως 35 τότε λειτουργεί ένα τμήμα, αν είναι 36-70 μαθητές λειτουργεί και δεύτερο τμήμα κ.ο.κ.

Τα Λύκεια διακρίνονται σε ημερήσια και εσπερινά. Στα εσπερινά φοιτούν οι εργαζόμενοι μαθητές. Λύκεια με αριθμό μαθητών κάτω των 50 μπορεί να μετατρέπονται σε τάξεις Λυκείου και να προσαρτώνται διοικητικά σε Γυμνάσιο.
Η φοίτηση στα ημερήσια Λύκεια είναι τριετής και στα εσπερινά τετραετής. Η Α΄ τάξη είναι τάξη προσανατολισμού και περιλαμβάνει μαθήματα Γενικής Παιδείας. Η Β΄ τάξη περιλαμβάνει τρεις κατευθύνσεις θεωρητική, θετική και τεχνολογική. Στη Γ΄ τάξη λειτουργούν και πάλι οι κατευθύνσεις, αλλά η τεχνολογική κατεύθυνση λειτουργεί σε δύο κύκλους : i) τον κύκλο Τεχνολογίας και Παραγωγής και ii) τον κύκλο Πληροφορικής και Υπηρεσιών.

Προβλέπεται η λειτουργία σε κάθε Ενιαίο Λύκειο τμημάτων Πρόσθετης Διδακτικής Στήριξης (Π.Δ.Σ.), με προτεραιότητα φοίτησης για τους μαθητές που παρουσιάζουν μαθησιακά κενά. Η Π.Δ.Σ. παρέχεται για τα περισσότερα μαθήματα (είτε Γενικής Παιδείας είτε Κατεύθυνσης). Τα τμήματα της είναι ολιγομελή (5-10 μαθητές) και η λειτουργία τους ξεκινάει λίγες μέρες μετά την έναρξη των κανονικών μαθημάτων. Στα τμήματα αυτά μπορεί να φοιτήσει ποσοστό μέχρι 35% των μαθητών μιας τάξης ανά μάθημα. Στα Εσπερινά Λύκεια το ποσοστό αυτό μπορεί να ανέλθει στο 50%, ενώ για τα σχολεία των παραμεθορίων και απομακρυσμένων περιοχών μπορεί να καλυφθεί και το 100% των μαθητών.

Τα Τεχνικά - Επαγγελματικά Εκπαιδευτήρια (Τ.Ε.Ε.) διαιρούνται σε δύο αυτοτελείς κύκλους σπουδών, έναν πρώτο διετούς διάρκειας και ένα δεύτερο ετήσιας διάρκειας. Στα Τ.Ε.Ε. εγγράφονται - χωρίς εξετάσεις - απόφοιτοι Γυμνασίων. Διακρίνονται σε ημερήσια και εσπερινά. Στα τελευταία προστίθεται ένα εξάμηνο για τον Α’ κύκλο και ένα για τον Β’. Οι δύο κύκλοι είναι αυτοτελείς και χορηγούν πτυχίο.

Για την άσκηση των μαθητών των Τ.Ε.Ε. λειτουργούν, ως χωριστές μονάδες, τα Σχολικά Εργαστηριακά Κέντρα (Σ.Ε.Κ.) στα οποία ασκούνται μαθητές από τρία τουλάχιστον Τ.Ε.Ε. Για την άσκηση των μαθητών - μικρότερου αριθμού σχολικών μονάδων - λειτουργούν σχολικά εργαστήρια στα Ενιαία Λύκεια που προήλθαν από τα πρώην Πολυκλαδικά ή τα Τ.Ε.Λ. Στους μαθητές των Τ.Ε.Ε. παρέχεται πρόσθετη διδακτική στήριξη μέχρι 4 ώρες την εβδομάδα ανά μάθημα και μέχρι 14 συνολικά.
Στα περισσότερα Ενιαία Λύκεια και Τ.Ε.Ε. και σε πολλά Γυμνάσια υπηρετούν διοικητικοί υπάλληλοι κατηγορίας Δ.Ε. και Τ.Ε. ως Γραμματείς.

ΠΙΝΑΚΑΣ 3 : Αριθμός σχολικών μονάδων – μαθητών – εκπαιδευτικών στο Γυμνάσιο

	Έτος
	Μονάδες
	Μαθητές
	Εκπαιδευτικοί
	Αναλογία

	1997-1998
	1.821
	375.052
	34.205
	1:11,0

	1998-1999
	1.822
	360.307
	34.683
	1:10,4

	1999-2000
	1.844
	348.150
	34.856
	1:10,0

	2000-2001
	1.768
	332.407
	34.689
	1:9,6

	2001-2002
	1.768
	321.674
	35.221
	1:9,1


ΠΙΝΑΚΑΣ 4 : Αριθμός σχολικών μονάδων στα Λύκεια – ΤΕΕ

	Έτος
	Γ.Λ.
	Τ.Ε.Λ.
	Ε.Π.Λ.
	Τ.Ε.Σ.
	Ε.Λ.
	Τ.Ε.Ε.

	1997-1998
	1.157
	283
	52
	122
	-
	-

	1998-1999
	-
	-
	-
	-
	1.320
	410

	1999-2000
	-
	-
	-
	-
	1.234
	427

	2000-2001
	-
	-
	-
	-
	1.185
	412

	2001-2002
	-
	-
	-
	-
	1.182
	418


ΠΙΝΑΚΑΣ 5 : Αριθμός μαθητών στο Β΄ κύκλο της Β΄ Εκπαίδευσης

	Έτος
	Γ.Λ.
	Τ.Ε.Λ.
	Ε.Π.Λ.
	Τ.Ε.Σ.
	Ε.Λ.
	Τ.Ε.Ε.

	1997-1998
	227.840
	101.742
	30.974
	23.496
	-
	-

	1998-1999
	-
	-
	-
	-
	276.675
	94.926

	1999-2000
	-
	-
	-
	-
	236.037
	112.358

	2000-2001
	-
	-
	-
	-
	224.573
	117.603

	2001-2002
	-
	-
	-
	-
	219.269
	122.581


ΠΙΝΑΚΑΣ 6 : Μουσικά Σχολεία (Γυμνάσια – Λύκεια)

	Έτος
	Σχολικές Μονάδες
	Μαθητές
	Εκπαιδευτικοί

	1998-1999
	26
	3.031
	1160 (578 ωρομίσθιοι)

	1999-2000
	26
	3.235
	1.218 (496 ωρομίσθιοι)

	2000-2001
	32
	3.732
	1.426 (567 ωρομίσθιοι)

	2001-2002
	34
	4.429
	1.610 (993 ωρομίσθιοι)


ΠΙΝΑΚΑΣ 7 : Εκκλησιαστικά Σχολεία (Γυμνάσια – Λύκεια)

	Έτος
	Σχολικές Μονάδες
	Μαθητές
	Εκπαιδευτικοί

	1998-1999
	24
	1.359
	201

	1999-2000
	24
	1.176
	201

	2000-2001
	24
	1.188
	197

	2001-2002
	24
	1.115
	194


Τα στοιχεία προέρχονται από το ΥΠ.Ε.Π.Θ. (Τμήμα Επιχειρησιακών Ερευνών - Στατιστικής).

Κατηγορίες σχολικών μονάδων

Εκτός από τις κοινές σχολικές μονάδες - νηπιαγωγεία, δημοτικά, γυμνάσια, λύκεια και Τ.Ε.Ε. - υπάρχουν σχολεία με ειδικό προσανατολισμό. Στην πρωτοβάθμια και δευτεροβάθμια εκπαίδευση λειτουργούν πειραματικά σχολεία, σχολεία διαπολιτισμικής εκπαίδευσης, μειονοτικά σχολεία και σχολεία ειδικής αγωγής. Στην πρωτοβάθμια εκπαίδευση λειτουργούν επίσης τα ολοήμερα σχολεία, στην υποχρεωτική εκπαίδευση - Δημοτικά, Γυμνάσια ​- λειτουργούν τα σχολεία δεύτερης ευκαιρίας. και στην δευτεροβάθμια εκπαίδευση λειτουργούν μουσικά, αθλητικά και εκκλησιαστικά σχολεία.

Πειραματικά Σχολεία

Σκοπός των πειραματικών σχολείων είναι «η προαγωγή της ψυχοπαιδαγωγικής και εκπαιδευτικής έρευνας και η πρακτική άσκηση των φοιτητών των παιδαγωγικών τμημάτων των ΑΕΙ και του εκπαιδευτικού προσωπικού της περιοχής όπου ανήκουν».

Τα πειραματικά σχολεία διοικητικά υπάγονται στη Διεύθυνση Εκπαίδευσης του Νομού στον οποίο λειτουργούν και εποπτεύονται επιστημονικά από το οικείο Παιδαγωγικό Τμήμα (ΑΕΙ). Λειτουργούν 23 πειραματικά Γυμνάσια και 17 Λύκεια.

Στα πειραματικά σχολεία μπορούν να φοιτήσουν όποιοι μαθητές επιθυμούν, ανεξάρτητα από τον τόπο της μόνιμης κατοικίας τους. Αν ο αριθμός των υποψηφίων είναι μεγαλύτερος από τον αριθμό των θέσεων, η επιλογή γίνεται με κλήρωση.

Μουσικά – Αθλητικά – Εκκλησιαστικά Σχολεία

· Το πρώτο Μουσικό Γυμνάσιο λειτούργησε το 1988 στην Παλλήνη Αττικής. Σήμερα λειτουργούν σε όλη τη χώρα 38 Μουσικά Σχολεία, Γυμνάσια και Λύκεια. Στην Α΄ τάξη των Μουσικών Γυμνασίων εγγράφονται οι απόφοιτοι των Δημοτικών Σχολείων ύστερα από εξετάσεις διακρίβωσης του επιπέδου ικανότητας τους σε μουσικά θέματα

· Στην Εκκλησιαστική Εκπαίδευση υπάγονται τα Εκκλησιαστικά Γυμνάσια (6) και τα Ενιαία Εκκλησιαστικά Λύκεια (18) τα οποία είναι ισότιμα με τα αντίστοιχα σχολεία της Δευτεροβάθμιας (Γενικής) Εκπαίδευσης. Επίσης λειτουργούν τα Μέσα Εκκλησιαστικά Φροντιστήρια (4), ως αυτόνομες μονάδες, ισότιμα με τα Γυμνάσια. Στα σχολεία αυτά φοιτούν μόνον άρρενες μαθητές.

Η εκκλησιαστική εκπαίδευση διοικείται και χρηματοδοτείται από το ΥΠ.Ε.Π.Θ. (Γενική Γραμματεία Θρησκευμάτων) και δεν υπάγεται στο σχήμα διοίκησης της πρωτοβάθμιας και δευτεροβάθμιας εκπαίδευσης σε περιφερειακό, νομαρχιακό και τοπικό επίπεδο. Κατά συνέπεια δεν υπάρχουν σχολικές επιτροπές ούτε δημοτικές/κοινοτικές επιτροπές παιδείας και τα εκκλησιαστικά σχολεία δεν χρηματοδοτούνται από τους δήμους και τις κοινότητας, όπως τα υπόλοιπα σχολεία.

(
Τα Αθλητικά Γυμνάσια και Λύκεια δημιουργούνται όταν προστίθενται τμήματα αθλητικής διευκόλυνσης σε αντίστοιχα κοινά σχολεία. Η ίδρυση τους γίνεται με απόφαση του ΥΠ.Ε.Π.Θ., μετά από εισήγηση της Κεντρικής Επιτροπής Αθλητικών Τάξεων, εφόσον πληρούνται οι εξής προϋποθέσεις:

· Συνεχής πρωινή λειτουργία του σχολείου.

· Υλικοτεχνική υποδομή κατάλληλη για τα αθλήματα που καλλιεργούνται στα τμήματα αυτά.

· Αθλητικά σωματεία στην έδρα του σχολείου με αξιόλογη δραστηριότητα (αριθμός ενεργών σωματείων - αθλητών, αθλητικές διακρίσεις, τμήματα υποδομής, ανάλογα αθλήματα).

· Ύπαρξη επαρκούς προπονητικού δυναμικού, που ικανοποιεί τα κριτήρια επιλογής για διδασκαλία στα Τ.Α.Δ.

Μειονοτικά σχολεία

Τα σχολεία αυτά απευθύνονται σε μαθητές της μουσουλμανικής μειονότητας της Θράκης. Η διδασκαλία γίνεται στην ελληνική και τουρκική γλώσσα με μουσουλμάνους και χριστιανούς εκπαιδευτικούς. Λειτουργούν επίσης δύο Ιεροσπουδαστήρια ισότιμα με τα Εκκλησιαστικά Λύκεια Το σχολικό έτος 2002-03 λειτούργησαν 229 μειονοτικά Δημοτικά Σχολεία, τα περισσότερα ολιγοθέσια και από δύο μειονοτικά γυμνάσια, λύκεια και ιεροσπουδαστήρια.

Σχολεία διαπολιτισμικής εκπαίδευσης

Για τη διευκόλυνση της ένταξης στο εκπαιδευτικό σύστημα μαθητών που προέρχονται από το εξωτερικό (αλλοδαπών ή παλιννοστούντων Ελλήνων) λειτουργούν σε επιλεγμένες περιοχές σχολεία διαπολιτισμικής εκπαίδευσης. Το ΥΠ.Ε.Π.Θ. με το Ν.2413/96 έχει ιδρύσει 26 σχολεία διαπολιτισμικής εκπαίδευσης (14 Δημοτικά, 8 Γυμνάσια και 4 Λύκεια) σε όλη την Ελλάδα, για μια ουσιαστική αντιμετώπιση των εκπαιδευτικών αναγκών των ομάδων με κοινωνικές ή πολιτισμικές ιδιαιτερότητες. Τα σχολεία αυτά, εγγυώνται την ισότητα των ευκαιριών για όλους τους μαθητές, χωρίς διακρίσεις και εφαρμόζουν τα αναλυτικά προγράμματα των κοινών σχολείων της αντίστοιχης βαθμίδας, προσαρμοσμένα στις ιδιαίτερες ανάγκες των μαθητών τους.

Ειδικά προγράμματα λειτουργούν επίσης σε σημαντικό αριθμό κανονικών δημοτικών σχολείων της χώρας, όπου φοιτούν πολλοί παλιννοστούντες και αλλοδαποί μαθητές. Για το σκοπό αυτό το 2002 -2003 λειτούργησαν περίπου 500 τάξεις υποδοχής και 700 φροντιστηριακά τμήματα.
Σχολεία Δεύτερης Ευκαιρίας

Με τον Ν. 2525/97 θεσμοθετήθηκε η δυνατότητα ίδρυσης σχολείων δεύτερης ευκαιρίας για τη φοίτηση ατόμων που έχουν υπερβεί το 18ο έτος της ηλικίας τους και δεν έχουν ολοκληρώσει την υποχρεωτική εκπαίδευση και ως εκ τούτου κινδυνεύουν από κοινωνικό αποκλεισμό και περιθωριοποίηση.

Τα προγράμματα σπουδών είναι ιδιαίτερα ευέλικτα, έτσι ώστε να ανταποκρίνονται στις ιδιαιτερότητες των ατόμων στα οποία απευθύνονται. Έμφαση δίνεται στην απόκτηση βασικών προσόντων και στην ανάπτυξη προσωπικών δεξιοτήτων. Σήμερα λειτουργούν 19 σχολεία αυτής της κατηγορίας (Περιστέρι, Μενίδι, Κορυδαλλός, Καλλιθέα, Αγρίνιο, Πάτρα, Πύργος, Ιωάννινα, Αλεξανδρούπολη, Κομοτηνή, Δράμα, Ηράκλειο, Ιεράπετρα, Μυτιλήνη, Λάρισα, Θεσσαλονίκη, Νεάπολη, Γιαννιτσά).

Ολοήμερα Σχολεία Πρωτοβάθμιας Εκπαίδευσης

Με το Ν.2525/97 καθιερώθηκε η λειτουργία του ολοήμερου σχολείου. με σκοπό την κάλυψη κοινωνικών και εκπαιδευτικών αναγκών και την προώθηση της δημιουργικής απασχόλησης. Τα σχολεία αυτά είναι νηπιαγωγεία και δημοτικά. Με απόφαση του ΥΠ.Ε.Π.Θ. ορίζονται τα σχολεία που λειτουργούν ως ολοήμερα, εφόσον εξασφαλίζονται οι προϋποθέσεις λειτουργίας τους, με τη συνεργασία των εκπαιδευτικών, των γονέων και των Ο.Τ.Α. Στα ολοήμερα σχολεία εγγράφονται κατά προτεραιότητα τα παιδιά των εργαζόμενων γονέων και σε δεύτερο στάδιο τα υπόλοιπα.

Τα ολοήμερα νηπιαγωγεία λειτουργούν με διευρυμένο ωράριο δημιουργικής απασχόλησης των νηπίων (8 ώρες τουλάχιστον ημερησίως). Σε κάθε ολοήμερο νηπιαγωγείο τοποθετούνται και υπηρετούν δυο νηπιαγωγοί. Τα ολοήμερα Δημοτικά Σχολεία έχουν πρόσθετες διδακτικές ώρες σε όλες τις τάξεις με συνολικό πρόγραμμα εννέα ωρών. Το 2002-2003 λειτούργησαν 1.573 ολοήμερα νηπιαγωγεία και 2.108 δημοτικά.

Εκπαίδευση ενηλίκων

Η τυπική δευτεροβάθμια εκπαίδευση ενηλίκων παρέχεται σε κανονικές σχολικές μονάδες, δηλαδή στα εσπερινά Γυμνάσια, Λύκεια και Τ.Ε.Ε. και ισχύουν γενικά οι ρυθμίσεις των νόμων που διέπουν τη Δευτεροβάθμια Εκπαίδευση. Όσοι φοιτούν στην τυπική εκπαίδευση ενηλίκων, έχουν ως στόχο τη γενική άνοδο του μορφωτικού τους επιπέδου και την απόκτηση τυπικών προσόντων που αναμένεται να βελτιώσουν την επαγγελματική τους προοπτική.
Δυνατότητα πρόσβασης σε αυτές τις σχολικές μονάδες έχουν άτομα, ανεξαρτήτως ηλικίας, που αποδεδειγμένα εργάζονται την ημέρα για βιοπορισμό. Για διευκόλυνση των εργαζομένων μαθητών παρέχεται αυξημένο όριο απουσιών.

Το αναλυτικό πρόγραμμα στην τυπική εκπαίδευση ενηλίκων ακολουθεί τις ρυθμίσεις που ισχύουν στα αντίστοιχα συμβατικά ημερήσια σχολεία, με τη διαφορά ότι η εκπαίδευση που παρέχεται στα εσπερινά Λύκεια είναι 4ετούς διάρκειας αντί της 3ετούς που ισχύει στα ημερήσια. Στους αποφοίτους των εσπερινών Λυκείων δίνεται η δυνατότητα εισαγωγής στην Τριτοβάθμια Εκπαίδευση και προβλέπεται ειδικό ποσοστό εισακτέων, για αυτή την κατηγορία.
Σύμφωνα με τα στατιστικά στοιχεία του Τμήματος Επιχειρησιακών Ερευνών - Στατιστικής του ΥΠ.Ε.Π.Θ., ο αριθμός των εσπερινών σχολείων, των μαθητών και των καθηγητών για το σχολικό έτος 1998-99 είχε ως εξής :

Ειδική Αγωγή

Σύμφωνα με το Ν. 2817/2000, άτομα με ειδικές εκπαιδευτικές ανάγκες θεωρούνται εκείνα που έχουν σημαντική δυσκολία μάθησης και προσαρμογής εξαιτίας σωματικών, διανοητικών, ψυχολογικών, συναισθηματικών και κοινωνικών ιδιαιτεροτήτων. Ο τομέας της Ειδικής Αγωγής αποτελεί αναπόσπαστο μέρος του εκπαιδευτικού συστήματος της χώρας, με αρμόδιο φορέα σε θέματα εκπαίδευσης το ΥΠ.Ε.Π.Θ.
Η διοίκηση και λειτουργία του τομέα της Ειδικής Αγωγής, σε επίπεδο ΥΠ.Ε.Π.Θ. και Νομαρχιών, γίνεται σύμφωνα με το θεσμικό πλαίσιο που ισχύει για το σύνολο της εκπαίδευσης και στοχεύει στην ένταξη και επανένταξη των παιδιών με αναπηρίες και ειδικές μαθησιακές δυσκολίες στο εκπαιδευτικό σύστημα. Στο πλαίσιο αυτό λειτουργεί ανεξάρτητη Διεύθυνση «Ειδικής Αγωγής» στο Υπουργείο, ενώ υπάρχουν επίσης σχολικοί σύμβουλοι ειδικής αγωγής.

Οι διοικητικές λειτουργίες και η χρονική περίοδος που αυτές διεξάγονται, π.χ. έναρξη/λήξη του σχολικού έτους, εγγραφές/εξετάσεις μαθητών κ.α. είναι για όλα τα σχολεία – ειδικά ή μη – ενιαίες. Επίσης, ίδιες είναι οι διοικητικές διαδικασίες για τη στέγαση των κοινών και ειδικών εκπαιδευτικών μονάδων, τη μεταφορά των μαθητών και τον εξοπλισμό των σχολείων. Η επιδίωξη της σχολικής και κοινωνικής ενσωμάτωσης των παιδιών με ειδικές εκπαιδευτικές ανάγκες επιδιώκεται και μέσω της συνεργασίας γενικής και ειδικής εκπαίδευσης, σε όλα τα επίπεδα.

Η εκπαίδευση των ατόμων με ειδικές εκπαιδευτικές ανάγκες, παρέχεται δωρεάν από το κράτος σε δημόσια σχολεία γενικής και ειδικής αγωγής. Η μορφή των σχολείων αυτών προσδιορίζεται από το είδος και το βαθμό δυσκολίας των μαθητών και από την ηλικία τους (4 - 22+ ετών). Ειδικότερα, οι μαθητές με ειδικές εκπαιδευτικές ανάγκες μπορούν να φοιτούν :

α) Στη συνήθη σχολική τάξη με παράλληλη στήριξη από εκπαιδευτικό ειδικής αγωγής, ο οποίος υπηρετεί σε Κ.Δ.Α.Υ. ή σε σχολικές μονάδες ειδικής αγωγής

β) Σε ειδικά οργανωμένα και κατάλληλα στελεχωμένα τμήματα ένταξης, που λειτουργούν μέσα στα σχολεία της γενικής και τεχνικής επαγγελματικής εκπαίδευσης.

Όταν η φοίτηση των ατόμων με ειδικές εκπαιδευτικές ανάγκες στα κοινά σχολεία ή στα τμήματα ένταξης καθίσταται ιδιαιτέρως δύσκολη, λόγω του είδους και του βαθμού του προβλήματός τους, η εκπαίδευση τους παρέχεται :

α) σε αυτοτελή σχολεία ειδικής αγωγής,

β) σε σχολεία ή τμήματα που λειτουργούν είτε ως αυτοτελή είτε ως παραρτήματα άλλων σχολείων σε νοσοκομεία, κέντρα αποκατάστασης, ιδρύματα αγωγής ανηλίκων ή ιδρύματα χρονίως πασχόντων, εφόσον οι διαβιούντες ή νοσηλευόμενοι είναι παιδιά με ειδικές εκπαιδευτικές ανάγκες.

γ) στο σπίτι, σε εξαιρετικές περιπτώσεις, από τους κατά περίπτωση εξειδικευμένους εκπαιδευτικούς.

Τα αυτοτελή σχολεία ειδικής αγωγής είναι :

1) Το Νηπιαγωγείο και Δημοτικό Σχολείο ειδικής αγωγής για νήπια και παιδιά με ειδικές εκπαιδευτικές ανάγκες, από το 4ο έως το 14ο έτος, τα οποία λειτουργούν ως ενιαία σχολική μονάδα και περιλαμβάνουν τριετές τμήμα, αντίστοιχο του νηπιαγωγείου και επταετές τμήμα, αντίστοιχο του Δημοτικού Σχολείου.

2) Το Γυμνάσιο ειδικής αγωγής για μαθητές με ελαφρές δυσκολίες μάθησης, απόφοιτους Δημοτικού Σχολείου, από το 14ο μέχρι και το 18ο έτος, το οποίο περιλαμβάνει προκαταρκτική και τρεις επόμενες τάξεις.

3) Το Ενιαίο Λύκειο ειδικής αγωγής για μαθητές απόφοιτους Γυμνασίου, με ελαφρές δυσκολίες μάθησης, από το 18ο μέχρι και το 22ο έτος, με μία προκαταρκτική και τρεις επόμενες τάξεις.

4) Το Τ.Ε.Ε. ειδικής αγωγής Α΄ Βαθμίδας, για μαθητές απόφοιτους του Δημοτικού σχολείου από το 14ο μέχρι και το 19ο έτος. Το σχολείο αυτό περιλαμβάνει τέσσερις τάξεις και εφαρμόζει πρόγραμμα σπουδών που ισοδυναμεί με αυτό του Γυμνασίου και του Α΄ κύκλου σπουδών ΤΕΕ.

5) Το Τ.Ε.Ε. ειδικής αγωγής Β΄ Βαθμίδας, για μαθητές απόφοιτους Γυμνασίου ή Τ.Ε.Ε. ειδικής αγωγής Α΄ Βαθμίδας, από το 19ο μέχρι και το 22ο έτος. Οι απόφοιτοι Γυμνασίου παρακολουθούν τις τάξεις Α΄ και Β΄ που αντιστοιχούν, ως προς το εκπαιδευτικό περιεχόμενο στον Α΄ κύκλο σπουδών ΤΕΕ και μπορούν στη συνέχεια να παρακολουθήσουν τις τάξεις Γ΄ και Δ΄ που αντιστοιχούν στον Β΄ κύκλο σπουδών ΤΕΕ.

6) Τα εργαστήρια Ειδικής Επαγγελματικής Εκπαίδευσης και Κατάρτισης (ΕΕΕΕΚ) εκπαιδεύουν μαθητές ηλικίας 14-22 χρόνων, που αποκλείονται από τις άλλες εκπαιδευτικές δομές, όπως ειδικό γυμνάσιο – λύκειο, ΤΕΕ Ειδικής Αγωγής, τμήματα ένταξης μέσα σε κοινά γυμνάσια και λύκεια και είναι απόφοιτοι δημοτικού σχολείου. Από το σχολικό έτος 2001-2002 λειτουργούν 30 ΕΕΕΕΚ με 65 εξειδικεύσεις, όπως κηπουρική, υφαντική, χειροτεχνία, ραπτική, ζαχαροπλαστική κλπ.

Η ίδρυση, κατάργηση, προαγωγή, μετατροπή και συγχώνευση των ΣΜΕΑ (ειδικά σχολεία και τμήματα ένταξης), καθώς και η στελέχωση τους με εκπαιδευτικό και ειδικό εκπαιδευτικό προσωπικό γίνεται μετά από εισηγήσεις που διατυπώνουν τα Κ.Δ.Α.Υ. και οι Νομαρχιακές Επιτροπές Παιδείας στη Διεύθυνση Ειδικής Αγωγής.

Τα Κέντρα Διάγνωσης Αξιολόγησης και Υποστήριξης (Κ.Δ.Α.Υ.) αποτελούν νέο θεσμό, λειτουργούν στις έδρες των νομών ως αποκεντρωμένες δημόσιες υπηρεσίες του ΥΠ.Ε.Π.Θ., στελεχώνονται με ειδικευμένο σε θέματα ειδικής αγωγής εκπαιδευτικό προσωπικό και εξοπλίζονται κατάλληλα. Τα Κ.Δ.Α.Υ., με τη συνδρομή των περιφερειακών υπηρεσιών Υγείας και Πρόνοιας, είναι αρμόδια για: τη διάγνωση του είδους και του βαθμού των δυσκολιών των ατόμων με ειδικές εκπαιδευτικές ανάγκες, την εισήγηση για την εγγραφή, κατάταξη και φοίτησή τους στην κατάλληλη σχολική μονάδα γενικής ή ειδικής αγωγής, την παροχή συμβουλευτικών υπηρεσιών και ενημέρωσης στους μαθητές, γονείς και εκπαιδευτικούς, την ειδική παιδαγωγική υποστήριξη στο σπίτι κ.α.

Στις δημόσιες σχολικές μονάδες ειδικής αγωγής και ειδικής τεχνικής επαγγελματικής εκπαίδευσης υπηρετεί :
· εκπαιδευτικό προσωπικό ειδικής αγωγής προσχολικής, πρωτοβάθμιας και δευτεροβάθμιας εκπαίδευσης,

· ειδικό εκπαιδευτικό προσωπικό (ΕΕΠ) που αποτελείται από ψυχολόγους, κοινωνικούς λειτουργούς, λογοθεραπευτές, εργοθεραπευτές, σχολικούς νοσηλευτές, φυσιοθεραπευτές.

· ειδικό βοηθητικό προσωπικό και

· διοικητικό προσωπικό (διοικητικοί υπάλληλοι, κλητήρες, επιστάτες, φύλακες-νυχτοφύλακες, οδηγοί και συνοδοί των σχολικών λεωφορείων).

Τα αναλυτικά και ωρολόγια προγράμματα, καθώς και το διδακτικό και λοιπό υποστηρικτικό υλικό για κάθε κατηγορία μαθητών με ειδικές εκπαιδευτικές ανάγκες, εκπονούνται από το Τμήμα Ειδικής Αγωγής του Παιδαγωγικού Ινστιτούτου.
Τα Νηπιαγωγεία, Δημοτικά Σχολεία, Γυμνάσια, Ενιαία Λύκεια και τα Τ.Ε.Ε. ειδικής αγωγής είναι ισότιμα με τα αντίστοιχα σχολεία της πρωτοβάθμιας και δευτεροβάθμιας, γενικής και τεχνικής-επαγγελματικής, εκπαίδευσης. Επομένως, οι τίτλοι σπουδών που χορηγούν είναι ισότιμοι με αυτούς που χορηγούνται από τα αντίστοιχα σχολεία. Για τους αποφοίτους των ΤΕΕ ειδικής αγωγής καθορίζονται επαγγελματικά δικαιώματα σύμφωνα με το Ν.2009/92, ενώ στους αποφοίτους των ΕΕΕΕΚ χορηγείται απολυτήριος τίτλος, ισοδύναμος με πιστοποιητικό του ιδίου νόμου.

ΠΙΝΑΚΑΣ 9 : ΣΤΑΤΙΣΤΙΚΑ ΣΤΟΙΧΕΙΑ ΕΙΔΙΚΗΣ ΑΓΩΓΗΣ

Σ.Μ.Ε.Α. 


Σ.Μ.Ε.Α. 
Ε.Π.

Ε.Ε.Π.

Μαθητές

Ειδικά νηπιαγωγεία 

107

152

-

428
Ειδικά δημοτικά σχολεία 
155

675

152

3.400

Τμήματα ειδικής αγωγής

σε κοινά νηπιαγωγεία 

74

74

-

352

Τμήματα ειδικής αγωγής

σε κοινά δημοτικά

920

920

-

12.500

Ειδικά γυμνάσια 

9

153

10

270

Ειδικά Λύκεια


4

78

-

120

ΤΕΕ Ειδικής Αγωγής 

8

87

-

95

Τμήματα ένταξης

σε κοινά γυμνάσια 

68

68

-

420

Τμήματα ένταξης

σε κοινά λύκεια

10

10

-

65

Τμήματα ένταξης σε ΤΕΕ
2

2

-

15

Ε.Ε.Ε.Ε.Κ.


50

400

2

920

ΣΥΝΟΛΟ


1.407

2.619

164

18.585

ΣΜΕΑ = σχολικές μονάδες ειδικής αγωγής, Ε.Π. = εκπαιδευτικό προσωπικό,
Ε.Ε.Π. = ειδικό εκπαιδευτικό προσωπικό

Υλικοτεχνική υποδομή

Αίθουσες διδασκαλίας

Από το 1993 έως το 2001 έχει μειωθεί σημαντικά η αναλογία μαθητών/αιθουσών, καθώς ο αριθμός των διαθεσίμων αιθουσών αυξάνεται, ενώ ο αριθμός των μαθητών μειώνεται.

Πίνακας 10: Αίθουσες διδασκαλίας ανά βαθμίδα εκπαίδευσης 

	Σχολεία
	1992 - 93
	2000 - 01
	Ποσοστό μεταβολής

	
	Αίθουσες
	

	Νηπιαγωγεία
	7.823
	9.809
	25,4%

	Δημοτικά
	37.418
	39.823
	6,4%

	Γυμνάσια - Λύκεια
	27.655
	29.001
	4,87%

	Σύνολο
	72.896
	78.633
	7,87%


* Δεν περιλαμβάνονται ΤΕΕ και εσπερινά σχολεία

Εργαστήρια - Γυμναστήρια - Σχολικές βιβλιοθήκες

Τα σχολεία διαθέτουν εργαστήρια σε όλες τις βαθμίδες της εκπαίδευσης. Στα δημοτικά υπάρχουν εργαστήρια για τη διδασκαλία της φυσικής. Στη δευτεροβάθμια εκπαίδευση τα εργαστήρια αποτελούνται από ειδικές αίθουσες που χρησιμοποιούνται για τη διδασκαλία της φυσικής, χημείας και βιολογίας από διάφορες τάξεις και των δύο βαθμίδων. Υπάρχουν ακόμα εργαστήρια για τη διδασκαλία των νέων τεχνολογιών, για τα μαθήματα της πληροφορικής και της τεχνολογίας.

Τα Γυμναστήρια είναι δύο ειδών : κλειστά με αίθουσα πολλαπλών χρήσεων και ειδικά διαμορφωμένοι εξωτερικοί χώροι με υποδομή για ομαδικά αθλήματα.

Μέσω του προγράμματος «Σχολικές Βιβλιοθήκες» έχουν δημιουργηθεί από το ΥΠ.Ε.Π.Θ. τα τελευταία χρόνια 252 βιβλιοθήκες σε Γυμνάσια, 216 σε Ενιαία Λύκεια και 34 σε Τ.Ε.Ε.

Στατιστικά στοιχεία

Οι κυριότερες υπηρεσίες που ασχολούνται με τη συλλογή στατιστικών στοιχείων για την εκπαίδευση είναι :
(
Η Εθνική Στατιστική Υπηρεσία της Ελλάδος (Ε.Σ.Υ.Ε.), με ειδικό τμήμα εκπαιδευτικών δεδομένων που υπάγεται στην Κεντρική Υπηρεσία του ΥΠ.Ε.Π.Θ. Η Ε.Σ.Υ.Ε. δημοσιεύει εκθέσεις, ανάλογα με τις ανάγκες του Υπουργείου (π.χ. για θέματα που αφορούν όλες τις βαθμίδες εκπαίδευσης) ή περιοδικές εκδόσεις, συνήθως ετήσιες π.χ. για το κόστος λειτουργίας των σχολικών μονάδων, τις δραστηριότητες τους, με τίτλο «Στατιστικά Στοιχεία της Εκπαίδευσης».

(
Το Τμήμα Επιχειρησιακών Ερευνών και Στατιστικής του ΥΠ.Ε.Π.Θ. Το τμήμα ασχολείται με την ετήσια απογραφή των σχολικών μονάδων, των μαθητών, σπουδαστών, φοιτητών και των εκπαιδευτικών όλων των βαθμίδων της εκπαίδευσης. Τα συγκεντρωτικά στοιχεία που εξάγονται (σε επίπεδο χώρας και νομού), αποστέλλονται στον ΟΟΣΑ, Eurostat, Υπηρεσίες και Ν.Π.Δ.Δ. αρμοδιότητας ΥΠ.Ε.Π.Θ., Ε.Σ.Υ.Ε., καθώς και σε κάθε αιτούντα.
(
Με το Ν. 2986/02 η αξιολόγηση του εκπαιδευτικού έργου των σχολικών μονάδων έχει ανατεθεί στο Κέντρο Εκπαιδευτικής Ερευνάς (Κ.Ε.Ε.) και στο Παιδαγωγικό Ινστιτούτο (Π.Ι.), που έχουν τις εξής αρμοδιότητες:

α) Το Κ.Ε.Ε. αναλαμβάνει την ανάπτυξη και εφαρμογή δεικτών και κριτηρίων για τη δυναμική αποτύπωση της κατάστασης, καθώς και τον έλεγχο της αξιοπιστίας του συστήματος αποτύπωσης και παρακολούθησης του εκπαιδευτικού έργου τόσο στο επίπεδο της σχολικής μονάδας και περιφερειακών υπηρεσιών όσο και σε εθνικό επίπεδο.

β) Το Π.Ι. αναλαμβάνει την αξιολόγηση του εκπαιδευτικού έργου και των εκπαιδευτικών, με σκοπό να συμβάλλει στην αναβάθμιση της παρεχόμενης εκπαίδευσης και στην επιμόρφωση τους.

(
Εποπτευόμενοι φορείς του Υπουργείου, όπως: ο Οργανισμός Σχολικών Κτιρίων και ο Οργανισμός Εκδόσεων Διδακτικών Βιβλίων συλλέγουν, σε τακτά διαστήματα, στατιστικά στοιχεία σχετικά με τις αρμοδιότητες τους.

Οι προαναφερόμενοι φορείς, με τα στατιστικά στοιχεία που συλλέγουν, μπορούν να συμβάλλουν στην εξαγωγή συμπερασμάτων ως προς την επίτευξη ή μη των στόχων του εκπαιδευτικού συστήματος.

(
Το Δίκτυο "ΕΥΡΥΔΙΚΗ" (Ευρωπαϊκό Δίκτυο Πληροφόρησης για την Eκπαίδευση). Δημιουργήθηκε το 1980 με στόχο να προωθήσει τις ανταλλαγές πληροφοριών και εμπειριών μεταξύ των υπευθύνων για τη χάραξη πολιτικής της εκπαίδευσης και, γενικότερα να παρέχει πληροφορίες στο σύνολο των φορέων του εκπαιδευτικού χώρου στην Ευρώπη. Από το 1995 το Δίκτυο ενσωματώθηκε στο πρόγραμμα "ΣΩΚΡΑΤΗΣ".

Αποστολή του Δικτύου είναι η μελέτη και παρακολούθηση των εκπαιδευτικών συστημάτων στην Ευρωπαϊκή Ένωση, στις χώρες ΕΖΕΣ/ΕΟΧ και στις υποψήφιες προς ένταξη χώρες, η συλλογή και διαχείριση των πληροφοριών, η διάδοση των αποτελεσμάτων. Εκπονεί συγκριτικές μελέτες για τα εκπαιδευτικά συστήματα και για θέματα κοινού ενδιαφέροντος, αναπτύσσει δείκτες για θέματα εκπαιδευτικής πολιτικής και διαχειρίζεται μια μεγάλη βάση δεδομένων για τα εκπαιδευτικά συστήματα.

Το Ευρωπαϊκό Δίκτυο "ΕΥΡΥΔΙΚΗ" αποτελείται από τις εθνικές υπηρεσίες που υπάγονται στα Υπουργεία Παιδείας ή σε φορείς συνδεδεμένους με αυτά και την ευρωπαϊκή υπηρεσία, η οποία συστάθηκε από την Ευρωπαϊκή Επιτροπή και είναι υπεύθυνη για την καθοδήγηση του Δικτύου και το συντονισμό των δραστηριοτήτων του.

Οι εργασίες της ελληνικής υπηρεσίας, εντάσσονται στο πρόγραμμα του ευρωπαϊκού δικτύου, όπως αυτό διαμορφώνεται και εγκρίνεται στις συναντήσεις των προϊσταμένων των εθνικών υπηρεσιών και συνοπτικά έχουν ως εξής :

α) συλλογή στοιχείων και σύνταξη συγκριτικών μελετών,

β) απάντηση σε ερωτήσεις των 30 χωρών του ευρωπαϊκού δικτύου,

γ) σύνταξη κάθε χρόνο του Εθνικού Φακέλου (αναλυτική καταγραφή του εκπαιδευτικού συστήματος),

δ) αποστολή των μελετών/εκδόσεων σε μεγάλο αριθμό χρηστών (εκπαιδευτικές αρχές, δημόσιες υπηρεσίες κ.α.). Επίσης μετάφραση και έκδοση μελετών στην ελληνική γλώσσα.
Κέντρο Εκπαιδευτικης ερευνασ

Το Κέντρο Εκπαιδευτικής Έρευνας (Κ.Ε.Ε.) είναι νομικό πρόσωπο ιδιωτικού δικαίου, ιδρύθηκε το 1995, εδρεύει στην Αθήνα και εποπτεύεται από τον ΥΠ.Ε.Π.Θ.

Λειτουργεί ως ανεξάρτητος ερευνητικός φορέας, ως εθνικό συντονιστικό όργανο για την εκπαιδευτική έρευνα και ως σύμβουλος του Υπουργείου. Παράλληλα πραγματοποιεί εκδόσεις και οργανώνει συνέδρια για διάφορα εκπαιδευτικά θέματα μεταξύ των οποίων ιδιαίτερη θέση κατέχουν όσα αναφέρονται στην έρευνα και στη δημιουργία της αντίστοιχης υποδομής. Το Κ.Ε.Ε. συνεργάζεται επίσης με συγγενείς ερευνητικούς φορείς και με διεθνείς οργανισμούς (ΟΟΣΑ, UNESCO, κ.λπ.)

Μεταξύ των σκοπών του Κ.Ε.Ε. περιλαμβάνονται:

· Η επιστημονική έρευνα σε θέματα που αφορούν όλες τις βαθμίδες της εκπαίδευσης και τις επιστήμες της αγωγής και ειδικότερα το σχεδιασμό, οργάνωση και διοίκηση της εκπαίδευσης, τις μεθόδους διδασκαλίας και αξιολόγησης, τη συνεχιζόμενη εκπαίδευση και κατάρτιση και άλλα συναφή θέματα.

· Η συλλογή, αξιολόγηση, ταξινόμηση και δημοσίευση ερευνητικών πορισμάτων σχετικών με τις εκπαιδευτικές εξελίξεις στην Ελλάδα και στο εξωτερικό.

· Η δημιουργία και η αξιοποίηση βάσεων εκπαιδευτικών δεδομένων.

· Η συνεργασία με αντίστοιχους επιστημονικούς φορείς του εσωτερικού και εξωτερικού σε ζητήματα εκπαιδευτικής έρευνας και αξιολόγησης.

Ερευνητικό έργο: "Αποτύπωση του Εκπαιδευτικού Συστήματος σε Επίπεδο Σχολικών Μονάδων"

Tο Κέντρο έχει αναλάβει την υλοποίηση του έργου της συνολικής αποτύπωσης του εκπαιδευτικού συστήματος, με στόχο τη λεπτομερή καταγραφή των χαρακτηριστικών του. Με τον τρόπο αυτό θα καταστεί δυνατό να αναγνωριστούν τα σημεία εκείνα στα οποία επιβάλλεται να παρέμβει η πολιτεία, προκειμένου να εξασφαλιστεί η υποδομή που απαιτείται για την παροχή ίσων ευκαιριών σε όλους τους μαθητές.

Είναι κοινός τόπος ότι αναγκαία προϋπόθεση για τη βελτίωση κάθε εκπαιδευτικού συστήματος είναι η ολοκληρωμένη γνώση όλων των στοιχείων που το συγκροτούν και επιτρέπουν την ανάλυση και μελέτη του. Στη σημερινή εποχή, που ο κόσμος αλλάζει με ταχύτατους ρυθμούς, το εκπαιδευτικό σύστημα, για να είναι αποδοτικό, οφείλει να αναπτύξει μηχανισμούς διαρκούς προσαρμογής στις μεταβαλλόμενες συνθήκες, μηχανισμούς συνεχούς εκσυγχρονισμού. Προϋπόθεση για την ανάπτυξη τέτοιων μηχανισμών είναι η γνώση βασικών παραμέτρων που συνιστούν την ταυτότητα των ελληνικών σχολικών μονάδων.

Το ερευνητικό έργο «Αποτύπωση του Εκπαιδευτικού Συστήματος σε Επίπεδο Σχολικών Μονάδων» είναι η πρώτη συστηματική προσπάθεια για τη συγκρότηση ενός πλήρους «εκπαιδευτικού χάρτη» της χώρας. Αν και πολλά από τα στοιχεία της απογραφής που περιλαμβάνονται στο ερωτηματολόγιο, συλλέγονται και από άλλους φορείς (ΕΣΥΕ, ΥΠ.Ε.Π.Θ., ΟΤΑ), αυτά είναι ελλιπή, αποσπασματικά, ανομοιογενή και διάσπαρτα και συνεπώς είναι αδύνατο να αξιοποιηθούν για την εξαγωγή γενικότερων συμπερασμάτων. Γι' αυτό κρίθηκε απαραίτητο να γίνει ενιαία αποτύπωση, την οποία ανέλαβε το Κ.Ε.Ε. Το σύνολο των στοιχείων που θα συγκεντρωθούν, θα αποτελέσουν μια βάση δεδομένων, η οποία θα επιτρέπει τη συσχέτιση και τη μελέτη τους για τη διαμόρφωση συνολικών ή και περιφερειακών εκτιμήσεων.

Σε μια προσπάθεια ανάπτυξης και καθιέρωσης μόνιμων διαύλων επικοινωνίας με τα σχολεία για την υποστήριξη του εκπαιδευτικού έργου, το ΚΕΕ θα ανατροφοδοτεί τις σχολικές μονάδες με τα πορίσματα που θα προκύπτουν. Προβλέπεται ότι μετά την ολοκλήρωση του έργου, οι αλλαγές που θα συντελούνται στη σχολική μονάδα θα καταγράφονται πλέον από την ίδια, που θα έχει έτσι την ευθύνη της επικαιροποίησης τους.

Το έργο ξεκίνησε το Μάρτιο του 2001, συγχρηματοδοτείται από το 3ο Κοινοτικό Πλαίσιο Στήριξης και προβλέφθηκε να ολοκληρωθεί σε τρία χρόνια, με την αποτύπωση όλων των σχολικών μονάδων (Νηπιαγωγεία, Δημοτικά, Γυμνάσια, Λύκεια και Τ.Ε.Ε). Η απογραφή πραγματοποιήθηκε από ομάδα εκπαιδευτικών, σε συνεργασία με τους Προϊσταμένους των Διευθύνσεων και των Γραφείων Εκπαίδευσης και το Διευθυντή της κάθε σχολικής μονάδας.

Σκοπός του Έργου

Σκοπός του ερευνητικού έργου είναι η αποτύπωση και συνακόλουθη συσχέτιση και μελέτη βασικών δεδομένων, που συνιστούν την ταυτότητα των ελληνικών σχολικών μονάδων, όπως :

1. Χαρακτηριστικά του μαθητικού δυναμικού

2. Προσωπικό

3. Μαθησιακές διαδικασίες - δραστηριότητες

4. Παιδαγωγικά και εκπαιδευτικά επιτεύγματα

5. Υλικοτεχνική υποδομή - διαθέσιμα μέσα και πόροι

Το βασικό εργαλείο της έρευνας είναι η «Εσχάρα Αποτύπωσης» που αποτελεί έναν οδηγό για τη συμπλήρωση του ερωτηματολογίου που εκδόθηκε από το Κ.Ε.Ε. το Μάιο του 2002 και στάλθηκε σε όλες τις σχολικές μονάδες Πρωτοβάθμιας και Δευτεροβάθμιας Εκπαίδευσης το Σεπτέμβριο του 2002.

Το ερωτηματολόγιο αποτελείται από τρεις ομάδες ερωτήσεων που αναφέρονται :

α) στην υλικοτεχνική υποδομή και στην ταυτότητα της σχολικής μονάδας,

β) στο ανθρώπινο δυναμικό και στη λειτουργία της σχολικής μονάδας,

γ) στις πηγές χρηματοδότησης και στις δαπάνες της Ενιαίας Σχολικής Επιτροπής, στην οποία ανήκει η σχολική μονάδα.

Στην πρώτη ομάδα (υλικοτεχνική υποδομή και ταυτότητα) απογράφονται στοιχεία που αφορούν το κτίριο, τους χώρους και τον εξοπλισμό του, όπως :

· Η ταυτότητα του σχολείου, η περιοχή στην οποία βρίσκεται, η συστέγασή του με άλλα σχολεία και το ωράριο λειτουργίας του.

· Η κατάσταση του κτιρίου, η συχνότητα συντήρησής, στοιχεία που αφορούν τον αύλειο χώρο, τη θέρμανση, την ύδρευση, το φωτισμό και τον εξαερισμό του.

· Ο αριθμός των αιθουσών, των εργαστηρίων, των άλλων βοηθητικών χώρων, η επάρκεια και η χρήση τους, ο τρόπος αξιοποίησής τους (π.χ. επιφάνεια, τύπος αιθουσών διδασκαλίας, επιφάνεια εργαστηρίων, χώροι διοίκησης, βοηθητικοί χώροι, εξωτερικοί χώροι, επίπλωση, λειτουργικά χαρακτηριστικά χώρων).

· Ο αριθμός και η χρήση ηλεκτρονικών υπολογιστών, εποπτικών οργάνων, η ύπαρξη και λειτουργία βιβλιοθήκης.

Στη δεύτερη ομάδα (ανθρώπινο δυναμικό και λειτουργία) απογράφονται στοιχεία που αφορούν :

α. Το προσωπικό του σχολείου και το μαθητικό δυναμικό :

· Διδακτικό προσωπικό (π.χ. φύλο, ηλικία, ειδικότητα, έτη υπηρεσίας στο συγκεκριμένο σχολείο κτλ.),

· Διοικητικό - ειδικό - βοηθητικό προσωπικό

· Μαθητικό δυναμικό (αριθμός - φύλο, αλλοδαποί, άτομα με ειδικές ανάγκες κτλ.).

β. Τη σχολική ζωή :

· Καινοτομικές δραστηριότητες που αναπτύσσονται από τη μαθητική και εκπαιδευτική κοινότητα στο πλαίσιο της σχολικής μονάδας.

· Ερευνητικά ή εκπαιδευτικά προγράμματα στα οποία συμμετείχε το σχολείο, δραστηριότητες και εκδηλώσεις που πραγματοποίησε.

· Σχέσεις παραγόντων της εκπαιδευτικής διαδικασίας (π.χ. αριθμός συναντήσεων με γονείς, με εκπροσώπους θεσμών, ύπαρξη ομίλων μαθητών κτλ).

Στην τρίτη ομάδα, (πηγές χρηματοδότησης και δαπάνες) απογράφεται ο οικονομικός απολογισμός της Σχολικής Επιτροπής στην οποία ανήκει η σχολική μονάδα (έσοδα και είδος δαπανών).

Πορεία του έργου

Κατά το σχολικό έτος 2001-2 πραγματοποιήθηκαν οι εξής δράσεις :
1) Αποτυπώθηκαν 2.891 σχολικές μονάδες.

2) Οργανώθηκαν πιλοτικά σεμινάρια σε διευθυντές σχολικών μονάδων κατά Γραφείο ή Διεύθυνση Εκπαίδευσης.

3) Το Ερευνητικό Ακαδημαϊκό Ινστιτούτο Τεχνολογίας Υπολογιστών σχεδίασε τη βάση δεδομένων για την εισαγωγή των στοιχείων των σχολικών μονάδων.

4) Ξεκίνησε η ηλεκτρονική καταχώρηση των συμπληρωμένων ερωτηματολογίων.

Τον Μάιο του 2002 εκδόθηκαν δύο εγχειρίδια - οδηγοί για τη συμπλήρωση της Εσχάρας Αποτύπωσης σε 6.000 αντίτυπα για τα Νηπιαγωγεία και σε 12.000 για τα Δημοτικά, Γυμνάσια, Λύκεια και Τ.Ε.Ε.

Κατά το σχολικό έτος 2002-3 πραγματοποιήθηκαν οι εξής δράσεις :
1) Αποτυπώθηκαν άλλες 7.834 δημόσιες σχολικές μονάδες όλων των βαθμίδων. Η αποτύπωση συνεχίστηκε με γρήγορους ρυθμούς, κυρίως με τη μέθοδο των σεμιναρίων, σε μικρές ομάδες διευθυντών κατά Γραφείο Εκπαίδευσης.

2) Το Σεπτέμβριο του 2002 εστάλη σε όλα τα σχολεία το εγχειρίδιο - οδηγός για τη συμπλήρωση της Εσχάρας Αποτύπωσης προκειμένου να ενημερωθούν οι διευθυντές των σχολείων για την πλήρη και ορθή αποτύπωση της μονάδας τους.

3) Συνεχίστηκε η καταχώρηση των συμπληρωμένων ερωτηματολογίων, που ελέγχθηκε με περιοδικό δειγματοληπτικό έλεγχο.

Κατά το σχολικό έτος 2003-4 πραγματοποιήθηκαν οι εξής δράσεις :
1) Από τις 10.725 σχολικές μονάδες που είχαν αποτυπωθεί τις δυο προηγούμενες σχολικές χρονιές, 9.476 επικαιροποίησαν πλήρως μέχρι 30/01/2004 τα στοιχεία που τις αφορούν για το τρέχον σχολικό έτος.

2) Από τον Φεβρουάριο του 2004 και παράλληλα με την επικαιροποίηση των ήδη αποτυπωμένων σχολικών μονάδων, βρίσκεται σε εξέλιξη η αποτύπωση και καταχώρηση των υπόλοιπων δημόσιων σχολικών μονάδων της χώρας.

3) Έως τις 10 Μαΐου είχαν αποτυπωθεί άλλες 2.670 σχολικές μονάδες, ενώ είχαν καταχωρηθεί στοιχεία από 13.395 μονάδες.

Ο σχεδιασμός της βάσης δεδομένων προβλέπει, με την έναρξη κάθε νέας σχολικής χρονιάς, να αντιγράφονται αυτόματα τα σταθερά στοιχεία των σχολικών μονάδων στην τρέχουσα χρονιά. Οι διευθυντές των σχολικών μονάδων εφοδιάστηκαν με κωδικό πρόσβασης και κλήθηκαν να επικαιροποιήσουν τα μεταβλητά στοιχεία των σχολείων τους για το σχολικό έτος 2003-4.

Τελευταία ενημέρωση:
Έως τις 29 Ιουνίου 2004 είχαν αποτυπωθεί και καταχωρηθεί στη βάση δεδομένων του Κ.Ε.Ε. τα στοιχεία 14.111 δημόσιων σχολικών μονάδων Πρωτοβάθμιας και Δευτεροβάθμιας Εκπαίδευσης από όλη τη χώρα.

Ανάπτυξη δεικτών

Η ανάλυση των δεδομένων της Εσχάρας Αποτύπωσης δίνει τη δυνατότητα να αναπτυχθούν δείκτες για την αποτύπωση του εκπαιδευτικού συστήματος. Η καθιέρωση πρότυπων δεικτών και συνοδευτικών κριτηρίων για την αποτύπωση της κατάστασης εξασφαλίζει :

α. Σε εθνικό επίπεδο
· τη συνεχή ενημέρωση σχετικά με τη λειτουργία του εκπαιδευτικού συστήματος,

· τη διαμόρφωση μιας συστηματικής πολιτικής διορθωτικών παρεμβάσεων.

β. Στο επίπεδο της σχολικής μονάδας και των περιφερειακών υπηρεσιών
· την αποδοτική χρήση των διαθέσιμων μέσων και πόρων,

· τον προσδιορισμό των περιοχών που επιδέχονται βελτίωση (χαρακτηριστικά μαθητικού δυναμικού, διαθέσιμα μέσα και πόροι, προσωπικό, διοίκηση, μαθησιακές διαδικασίες, σχέσεις των εκπαιδευτικών φορέων, εκπαιδευτικά επιτεύγματα κ.α),

· την ανάπτυξη συλλογικών και ατομικών σχεδίων δράσης και καινοτομικών παρεμβάσεων.

τοπικη αυτοδιοικηση και εκπαιδευση

Συνοπτική ανάλυση του ισχύοντος θεσμικού πλαισίου γίνεται στην μελέτη «Ο ρόλος της Τοπικής Αυτοδιοίκησης στη διοίκηση και λειτουργία των σχολικών μονάδων»

Πηγές εσόδων και χρηματοδοτήσεις ΟΤΑ

Τα έσοδα των ΟΤΑ και των σχολικών επιτροπών για την εκπαίδευση διέπονται από ειδική νομοθεσία, η οποία έχει τροποποιηθεί αρκετές φορές και έχουν γεννηθεί πολλές αμφισβητήσεις τόσο ως προς το ύψος τους όσο και για τους τρόπους κατανομής που έχουν κατά καιρούς εφαρμοστεί.

Όπως έχει ήδη αναφερθεί, με το Ν.1566/85 οι δήμοι και οι κοινότητες ανέλαβαν, μέσω των σχολικών επιτροπών, την οικονομική διαχείριση της λειτουργίας των σχολείων και την επισκευή και συντήρηση των σχολικών κτιρίων.

Μέχρι το 1989 τις πιστώσεις για τις λειτουργικές δαπάνες μεταβίβαζε το ΥΠ.ΕΘ.Π.Θ., μέσω των νομαρχιών, στους ΟΤΑ. Η ίδια διαδικασία ακολουθείτο μέχρι το 2001 για τις επιχορηγήσεις του προγράμματος δημοσίων επενδύσεων που κάλυπταν τις πιστώσεις για τις επισκευές και συντηρήσεις των σχολικών κτιρίων.

1) Με το Ν.1828/89 καθορίστηκε ότι, στο νέο σύστημα κρατικής χρηματοδότησης των ΟΤΑ, με τους κεντρικούς αυτοτελείς πόρους (Κ.Α.Π.), έχουν ενσωματωθεί οι επιχορηγήσεις του ΥΠ.Ε.Π.Θ. για την κάλυψη των λειτουργικών δαπανών των σχολείων. Ως γνωστόν οι Κ.Α.Π. συντίθενται από φορολογικά έσοδα της κεντρικής διοίκησης που εκχωρήθηκαν στους πρωτοβάθμιους ΟΤΑ (20% του φόρου εισοδήματος φυσικών και νομικών προσώπων, 50% των τελών κυκλοφορίας αυτοκινήτων, 3% του φόρου μεταβίβασης ακινήτων και 20% του φόρου επί των τόκων των τραπεζικών καταθέσεων).

Με νεώτερες νομοθετικές ρυθμίσεις (Ν.1892/90 και 1946/91) προσδιορίστηκε με ακρίβεια, ώστε να μην εγείρονται αμφισβητήσεις τόσο από πλευράς ΟΤΑ όσο και από το ΥΠ.Ε.Π.Θ., το τμήμα των Κ.Α.Π. το οποίο οι ΟΤΑ υποχρεούνται να διαθέτουν για την κάλυψη των λειτουργικών δαπανών των σχολείων. Συγκεκριμένα δεσμεύτηκε το 12% των 2/3 του 20% του Φ.Ε.Φ.Ν.Π. και όλες οι ετήσιες Κ.Υ.Α. για την κατανομή των Κ.Α.Π., περιλαμβάνουν το ποσό που αναλογεί στη ρύθμιση αυτή. Η επιχορήγηση αυτή αποτελεί πλέον ειδικευμένο έσοδο των δήμων και των κοινοτήτων και δεν μπορεί να διατεθεί για την κάλυψη άλλων αναγκών.

Μέχρι το 2002 το ποσό που προέκυπτε κάθε χρόνο, κατανεμότανε σε τέσσερις δόσεις στις Νομαρχιακές Αυτοδιοικήσεις, με βάση μία μελέτη που είχε πραγματοποιήσει το 1992 το ΥΠ.Ε.Π.Θ., οι οποίες με τη σειρά τους το κατένειμαν στους ΟΤΑ. Προηγείτο απόφαση του νομαρχιακού συμβουλίου, μετά από εισήγηση της νομαρχιακής επιτροπής παιδείας. Οι ΟΤΑ στη συνέχεια μοίραζαν τα αντίστοιχα ποσά στις σχολικές επιτροπές με αποφάσεις των δημοτικών ή κοινοτικών τους συμβουλίων, αφού προηγείτο εισήγηση της δημοτικής ή κοινοτικής επιτροπής παιδείας.

Με το Ν.2946/01 άλλαξε ο τρόπος και η διαδικασία κατανομής των πιστώσεων αυτών και δεν μεσολαβούσαν πλέον οι νομαρχίες, αλλά το ΥΠΕΣΔΔΑ κατένειμε τα σχετικά ποσά απευθείας στους πρωτοβάθμιους ΟΤΑ. Η μεθοδολογία κατανομής όμως δεν άλλαξε, δεδομένου ότι το ποσό που αναλογούσε σε κάθε ΟΤΑ το 2001 αναπροσαρμοζότανε τιμαριθμικά, με βάση το ποσοστό μεταβολής της συνολικής επιχορήγησης (12% των 2/3 του 20% του Φ.Ε.Φ.Ν.Π.). Τα βασικά στατιστικά δεδομένα των σχολείων παρέμεναν αυτά της μελέτης του 1992.

Με το Ν.3274/04 άλλαξε πάλι η διαδικασία κατανομής των σχετικών πιστώσεων και μεσολαβεί πλέον μία επιτροπή ανά νομό που συστήνεται με απόφαση του Γενικού Γραμματέα της Περιφέρειας και αποτελείται από :

· Τον προϊστάμενο της οικείας Διεύθυνσης Αυτοδιοίκησης και Αποκέντρωσης ή Τοπικής Αυτοδιοίκησης και Διοίκησης του νομού, ως εκπρόσωπο της Περιφέρειας, ο οποίος και προεδρεύει.

· Δύο εκπροσώπους της Τοπικής Ένωσης Δήμων και Κοινοτήτων του νομού, που ορίζονται με απόφαση του διοικητικού της συμβουλίου και

· Τους προϊσταμένους των οικείων Διευθύνσεων Πρωτοβάθμιας και Δευτεροβάθμιας Εκπαίδευσης.

Οι επιτροπές γνωμοδοτούν στον Υπουργό για το σύστημα κατανομής και στη συνέχεια κατανέμονται οι σχετικές επιχορηγήσεις απευθείας στους ΟΤΑ.

2) Οι πιστώσεις για τις επισκευές και συντηρήσεις των σχολικών κτιρίων αποτελούν τμήμα του προγράμματος δημοσίων επενδύσεων (Π.Δ.Ε.), επειδή αφορούν έργα και προμήθειες και απαιτούν τις περισσότερες φορές μελέτες για να υλοποιηθούν. Εγγράφονταν στον αντίστοιχο προϋπολογισμό του ΥΠ.Ε.Π.Θ. και στην συνέχεια κατανέμονταν στις Νομαρχίες και στον Ο.Σ.Κ. για την Αττική, που χρηματοδοτούσαν τους πρωτοβάθμιους ΟΤΑ για τα ανάλογα έργα.

Με το Ν.2880/01 άλλαξε ο τρόπος και η διαδικασία κατανομής των πιστώσεων αυτών και εγγράφονται πλέον στον προϋπολογισμό δημοσίων επενδύσεων του ΥΠΕΣΔΔΑ Προβλέπεται επίσης ότι με κοινή απόφαση των δύο υπουργείων, μετά από γνώμη της ΚΕΔΚΕ, θα καθοριστούν τα κριτήρια αξιολόγησης των αναγκών για την κατανομή των πιστώσεων αυτών στους πρωτοβάθμιους ΟΤΑ. Τέλος με απόφαση του ΥΠΕΣΔΔΑ θα οριστεί ο τρόπος παρακολούθησης της εκτέλεσης των έργων επισκευής και συντήρησης των σχολικών κτιρίων (δεν έχουν εκδοθεί ακόμη).

Το σύστημα κατανομής που εφαρμόστηκε για πρώτη φορά το 2001 προέβλεπε την κατανομή της σχετικής πίστωσης πρώτα ανά νομό και μετά ανά ΟΤΑ. Για την κατανομή σε νομαρχιακό επίπεδο χρησιμοποιήθηκαν ως κριτήρια ο αριθμός των μαθητών και ο αριθμός των λειτουργούντων τμημάτων, με συντελεστές 70% και 30% αντίστοιχα. Στη συνέχεια οι ΤΕΔΚ, με τα ίδια κριτήρια, κατένειμαν το 50% του ποσού που τους αναλογούσε στους ΟΤΑ, ενώ το υπόλοιπο 50% κατανεμήθηκε απευθείας από το ΥΠΕΣΔΔΑ

Στην Κ.Υ.Α. κατανομής της ΣΑΤΑ του 2001 προβλεπότανε ότι θα χρησιμοποιηθούν τέσσερα κριτήρια : αριθμός μαθητών και τμημάτων, παλαιότητα κτιρίων και ανάγκες των σχολείων. Δεν βρέθηκαν στοιχεία για την παλαιότητα, οι ανάγκες των σχολείων απορρόφησαν το 50% του συνολικού ποσού και χρηματοδοτήθηκαν με βάση τα αιτήματα των ΟΤΑ, ενώ με τα δύο πρώτα κριτήρια κατανεμήθηκε το υπόλοιπο 50%.

Η κατανομή ανά νομό παρέμεινε αμετάβλητη τα επόμενα χρόνια (2002 – 2004), άλλαξε όμως η αναλογία μεταξύ του ποσού που κατένειμαν οι συλλογικοί τοπικοί φορείς από τη μία και το Υπουργείο από την άλλη. Το 70% - 75% κατανέμεται πλέον από το ΥΠΕΣΔΔΑ απευθείας στους ΟΤΑ, ενώ το υπόλοιπο 30% – 25% βασίζεται στην αρχική κατανομή που έκαναν οι ΤΕΔΚ. Τα στοιχεία βέβαια με βάση τα οποία έγινε η πρώτη κατανομή – αριθμός μαθητών και τμημάτων – δεν έχουν επικαιροποιηθεί.

3) Το ΥΠ.Ε.Π.Θ. παρέχει επίσης εξειδικευμένες επιχορηγήσεις στις σχολικές επιτροπές για να καλυφθούν οι εξής δαπάνες :

· κίνησης, συντήρησης επισκευής κλπ των αυτοκινήτων που ανήκουν στις σχολικές μονάδες ειδικής αγωγής

· προμήθειας εξοπλισμού και διδακτικών μέσων

· αγοράς ξενόγλωσσων βιβλίου για τα γυμνάσια

· προμήθειας εξοπλισμού και διδακτικού υλικού για τα ολοήμερα σχολεία πρωτοβάθμιας εκπαίδευσης

4) Οι σχολικές επιτροπές έχουν αναλάβει επίσης την οικονομική διαχείριση των προϋπολογισμών των ευρωπαϊκών προγραμμάτων στα οποία εντάσσονται κατά περίπτωση τα σχολεία τους, βλέπε πρόγραμμα SOCRATES - δράσεις Comenius και Minerva – πρόγραμμα κοινοτικής δράσης «Νεολαία», ευρωπαϊκό σχολικό δίκτυο, E-Twinning, Netdays 2004, Ε-learning awards 2004, κ.α. Το ίδιο βέβαια ισχύει για ανάλογα εθνικά προγράμματα.

5) Οι σχολικές επιτροπές επιχορηγούνται πολλές φορές από διάφορους φορείς του δημόσιου τομέα σε θέματα της αρμοδιότητας τους π.χ. επιχορηγήσεις από τη νομαρχιακή αυτοδιοίκηση, την Περιφέρεια, τον Ο.Σ.Κ. και άλλους εποπτευόμενους φορείς του ΥΠ.Ε.Π.Θ. Οι επιχορηγήσεις αυτές έχουν έκτακτο χαρακτήρα και συνδέονται συνήθως με επείγουσες ανάγκες ή υλοποίηση εθνικών προγραμμάτων περιορισμένης διάρκειας.

6) Οι δήμοι και οι κοινότητες έχουν επίσης τη δυνατότητα να επιχορηγούν τις σχολικές επιτροπές μέσω των τακτικών τους εσόδων ή να πληρώνουν δαπάνες για λογαριασμό τους, εφόσον βέβαια δεν επαρκούν οι προηγούμενες πηγές εσόδων ή ο ΟΤΑ επιθυμεί να συμβάλλει στην αναβάθμιση των σχολείων του.

7) Οι σχολικοί τροχονόμοι παρέχουν εθελοντική εργασία με αντικείμενο την οδική ασφάλεια των πεζών μαθητών κατά τις μετακινήσεις τους από και προς τα σχολεία. Η επιλογή τους γίνεται από ειδική επιτροπή την οποία απαρτίζουν ο διευθυντής του σχολείου, ο πρόεδρος της σχολικής επιτροπής και εκπρόσωπος του συλλόγου γονέων. Οι σχολικές επιτροπές τους καταβάλουν μηνιαία αποζημίωση για να καλυφθούν τα τυχόν έξοδα κίνησης και χρηματοδοτούνται για αυτό το σκοπό από τους Κ.Α.Π. με ειδική πίστωση που προβλέπεται στην απόφαση κατανομής τα τρία τελευταία χρόνια.

8) Η ανάγκη φύλαξης των σχολείων οδήγησε στην εφαρμογή ενός προγράμματος απόκτησης εργασιακής εμπειρίας άνεργων στη φύλαξη σχολικών κτιρίων. Το πρόγραμμα ξεκίνησε πιλοτικά σε 145 ΟΤΑ το 2000 και συγχρηματοδοτείται από τον Ο.Α.Ε.Δ. και τους Κ.Α.Π. με ειδική πίστωση που προβλέπεται στην απόφαση κατανομής. Τον Ιανουάριο του 2005 απασχολούνταν 2.806 σχολικοί φύλακες σε 145 Δήμους, πρωτεύουσες νομών, της Αττικής και της Θεσσαλονίκης, ενώ με βάση το Π.Δ. 164/04 έχουν ήδη μονιμοποιηθεί 430 άτομα σε 18 δήμους (βλέπε εγκύκλιο 65082/18.12.2007 με το καθηκοντολόγιο των σχολικών φυλάκων μετά την μονιμοποίηση τους).

9) Το ΥΠΕΣΔΔΑ ξεκίνησε το 2002 την εφαρμογή ενός προγράμματος για την αναβάθμιση των αυλών των σχολείων με στόχο τη μετατροπή τους σε χώρους αθλητικών και πολιτιστικών δραστηριοτήτων. Δικαιούχοι του προγράμματος ήταν οι δήμοι πρωτεύουσες νομών, της Αττικής και της Θεσσαλονίκης. Κάθε έργο επιχορηγείτο με το ποσό των 88.000 € και στο τέλος του 2004 είχαν ενταχθεί 736 έργα (σχολεία). Το πρόγραμμα έχει τετραετή διάρκεια και συνολικό προϋπολογισμό 66.000.000 €.

10) Το ΥΠΕΣΔΔΑ έχει οριστεί φορέας υλοποίησης της Δράσης «Ενεργειακές επενδύσεις σε σχολεία και άλλα δημόσια κτίρια για υποκατάσταση συμβατικών καυσίμων με φυσικό αέριο» του Επιχειρησιακού Προγράμματος «Ανταγωνιστικότητα». Η συνολική δαπάνη ανέρχεται σε 12.000.000 € και προβλέπεται η χρηματοδότηση 1.600 σχολείων σε δήμους της Αττικής, της Θεσσαλονίκης και της Θεσσαλίας με έτος έναρξης το 2005, για να αντικατασταθούν οι καυστήρες πετρελαίου με καυστήρες φυσικού αερίου και να κατασκευαστούν οι εσωτερικές εγκαταστάσεις.

11) Λοιπά έσοδα : α) Τα μισθώματα από την εκμετάλλευση του σχολικού κυλικείου αποτελούν έσοδο της σχολικής επιτροπής και διατίθενται για την κάλυψη των λειτουργικών δαπανών των σχολείων, β) οι κάθε είδους εισφορές, δωρεές, κληρονομιές και κληροδοσίες, συνήθως από τους συλλόγους γονέων, γ) έσοδα (μισθώματα) από τη διαχείριση περιουσιακών στοιχείων που ανήκουν στο σχολείο, συνήθως από δωρεές ή κληροδοσίες κ.α.

12) Τέλος υπάρχει ένα φορολογικό έσοδο των ΟΤΑ, το οποίο είναι δυνατόν να χρησιμοποιηθεί για την χρηματοδότηση των σχολικών μονάδων (λειτουργικές δαπάνες και έργα). Πρόκειται για το φόρο ηλεκτροδοτούμενων χώρων, ο συντελεστής του οποίου είναι δυνατόν να αυξάνεται κατά 25%, προκειμένου το πρόσθετο αυτό έσοδο να διατίθεται αποκλειστικά για την κάλυψη των λειτουργικών δαπανών και τη συντήρηση των σχολείων (άρθρο 13, παρ. 6β του Ν.1892/90).

Στον πίνακα που ακολουθεί, καταγράφονται οι ειδικές επιχορηγήσεις για τις σχολικές μονάδες που κατανέμονται, μέσω των Κ.Α.Π., στους ΟΤΑ οι οποίοι τις μεταβιβάζουν στις σχολικές επιτροπές ή υλοποιούν μόνοι τους τις σχετικές δαπάνες.

	Έτος
	Δράση
	Πηγή
	Ποσό €

	2001
	Επισκευή - συντήρηση
	ΣΑΤΑ
	58.694.057

	2002
	Επισκευή - συντήρηση
	ΣΑΤΑ
	58.694.057

	2003
	Επισκευή - συντήρηση
	ΣΑΤΑ
	58.694.057

	2004
	Επισκευή - συντήρηση
	ΣΑΤΑ
	60.000.000

	1989
	Λειτουργικές δαπάνες *
	ΥΠ.Ε.Π.Θ.
	6.749.817

	1992
	Λειτουργικές δαπάνες
	Κ.Α.Π.
	30.497.432

	1993
	Λειτουργικές δαπάνες
	Κ.Α.Π.
	39.559.795

	1994
	Λειτουργικές δαπάνες
	Κ.Α.Π.
	40.029.347

	1995
	Λειτουργικές δαπάνες
	Κ.Α.Π.
	48.155.539

	1996
	Λειτουργικές δαπάνες
	Κ.Α.Π.
	61.523.111

	1997
	Λειτουργικές δαπάνες
	Κ.Α.Π.
	72.545.855

	1998
	Λειτουργικές δαπάνες
	Κ.Α.Π.
	84.167.278

	1999
	Λειτουργικές δαπάνες
	Κ.Α.Π.
	92.763.023

	2000
	Λειτουργικές δαπάνες
	Κ.Α.Π.
	96.845.194

	2001
	Λειτουργικές δαπάνες
	Κ.Α.Π.
	111.519.709

	2002
	Λειτουργικές δαπάνες
	Κ.Α.Π.
	120.000.000

	2003
	Λειτουργικές δαπάνες
	Κ.Α.Π.
	126.000.000

	2004
	Λειτουργικές δαπάνες
	Κ.Α.Π.
	150.000.000

	2002
	Σχολικοί τροχονόμοι
	Κ.Α.Π.
	2.934.703

	2003
	Σχολικοί τροχονόμοι
	Κ.Α.Π.
	2.200.000

	2004
	Σχολικοί τροχονόμοι
	Κ.Α.Π.
	3.000.000

	2000
	Φύλακες σχολείων
	Κ.Α.Π.
	2.934.703

	2001
	Φύλακες σχολείων
	Κ.Α.Π.
	2.934.703

	2002
	Φύλακες σχολείων
	Κ.Α.Π.
	2.934.703

	2003
	Φύλακες σχολείων
	Κ.Α.Π.
	30.000.000

	2004
	Φύλακες σχολείων
	Κ.Α.Π.
	30.000.000

	2002
	Αυλές σχολείων
	ΥΠΕΣΔΔΑ
	500.000

	2003
	Αυλές σχολείων
	ΥΠΕΣΔΔΑ
	12.000.000

	2004
	Αυλές σχολείων
	ΥΠΕΣΔΔΑ
	21.000.000


* έκτακτη επιχορήγηση

Εξέλιξη επιχορηγήσεων

Ο πίνακας αυτός βασίζεται στα ίδια δεδομένα με τον προηγούμενο και απεικονίζει τη σχέση των επιχορηγήσεων για την εκπαίδευση με το σύνολο των Κ.Α.Π. και της ΣΑΤΑ. Επιπλέον έχουν υπολογιστεί οι αντίστοιχοι μέσοι όροι για την περίοδο αναφοράς κάθε επιχορήγησης.

	Έτος
	Δράση
	Πηγή
	Ποσό
	Κ.Α.Π. - ΣΑΤΑ
	%

	2001
	Επισκευή - συντήρηση
	ΣΑΤΑ
	58.694.057
	557.593.544
	10,5%

	2002
	Επισκευή - συντήρηση
	ΣΑΤΑ
	58.694.057
	630.961.115
	9,3%

	2003
	Επισκευή - συντήρηση
	ΣΑΤΑ
	58.694.057
	750.000.000
	7,8%

	2004
	Επισκευή - συντήρηση
	ΣΑΤΑ
	60.000.000
	800.000.000
	7,5%

	Μέσος όρος Επισκευή - συντήρηση
	-
	59.020.543
	684.638.665
	8,6%

	1993
	Λειτουργικές δαπάνες
	Κ.Α.Π.
	39.559.795
	407.923.698
	9,7%

	1994
	Λειτουργικές δαπάνες
	Κ.Α.Π.
	40.029.347
	418.972.854
	9,6%

	1995
	Λειτουργικές δαπάνες
	Κ.Α.Π.
	48.155.539
	488.886.280
	9,9%

	1996
	Λειτουργικές δαπάνες
	Κ.Α.Π.
	61.523.111
	616.786.500
	10,0%

	1997
	Λειτουργικές δαπάνες
	Κ.Α.Π.
	72.545.855
	705.487.894
	10,3%

	1998
	Λειτουργικές δαπάνες
	Κ.Α.Π.
	84.167.278
	804.108.584
	10,5%

	1999
	Λειτουργικές δαπάνες
	Κ.Α.Π.
	92.763.023
	986.353.632
	9,4%

	2000
	Λειτουργικές δαπάνες
	Κ.Α.Π.
	96.845.194
	1.134.479.824
	8,5%

	2001
	Λειτουργικές δαπάνες
	Κ.Α.Π.
	111.519.709
	1.423.330.888
	7,8%

	2002
	Λειτουργικές δαπάνες
	Κ.Α.Π.
	120.000.000
	1.467.351.430
	8,2%

	2003
	Λειτουργικές δαπάνες
	Κ.Α.Π.
	126.000.000
	1.540.000.000
	8,2%

	2004
	Λειτουργικές δαπάνες
	Κ.Α.Π.
	150.000.000
	1.795.000.000
	8,4%

	Μέσος όρος Λειτουργικές δαπάνες
	-
	77.168.293
	982.390.132
	7,9%

	2002
	Σχολικοί τροχονόμοι
	Κ.Α.Π.
	2.934.703
	1.467.351.430
	0,2%

	2003
	Σχολικοί τροχονόμοι
	Κ.Α.Π.
	2.200.000
	1.540.000.000
	0,1%

	2004
	Σχολικοί τροχονόμοι
	Κ.Α.Π.
	3.000.000
	1.795.000.000
	0,2%

	Μέσος όρος Σχολικοί τροχονόμοι
	-
	2.711.568
	1.600.783.810
	0,2%

	2000
	Φύλακες σχολείων
	Κ.Α.Π.
	2.934.703
	1.134.479.824
	0,3%

	2001
	Φύλακες σχολείων
	Κ.Α.Π.
	2.934.703
	1.423.330.888
	0,2%

	2002
	Φύλακες σχολείων
	Κ.Α.Π.
	2.934.703
	1.467.351.430
	0,2%

	2003
	Φύλακες σχολείων
	Κ.Α.Π.
	30.000.000
	1.540.000.000
	1,9%

	2004
	Φύλακες σχολείων
	Κ.Α.Π.
	30.000.000
	1.795.000.000
	1,7%

	Μέσος όρος Φύλακες σχολείων
	-
	13.760.822
	1.472.032.428
	0,9%


Πηγή : Κ.Υ.Α. αντίστοιχων ετών και ίδια επεξεργασία. Όλα τα ποσά σε €

1. Επισκευές και συντηρήσεις σχολείων : η επιχορήγηση αυτή αποτελεί τμήμα της ΣΑΤΑ και εντάσσεται στο Πρόγραμμα Δημοσίων Επενδύσεων. Παρατηρείται μία συνεχής πτώση του μεριδίου της - 40% περίπου - στο σύνολο της ΣΑΤΑ, η οποία οφείλεται ουσιαστικά στο αμετάβλητο ύψος της τα τέσσερα τελευταία χρόνια. Αντίθετα η ΣΑΤΑ αυξάνεται σε ετήσια βάση.

2. Σχολικοί τροχονόμοι : η επιχορήγηση αυτή αποτελεί τμήμα των Κ.Α.Π. και κυμαίνεται στα ίδια περίπου επίπεδα από το 2002. Το ύψος της άλλωστε είναι μικρό και θα μπορούσε να ενσωματωθεί στην επιχορήγηση των λειτουργικών δαπανών των σχολείων.

3. Φύλακες σχολείων : και αυτή η επιχορήγηση αποτελεί τμήμα των Κ.Α.Π. σημειώνοντας μεγάλη αύξηση τα δύο τελευταία χρόνια, από 0,3% σε 1,7%. Αποτελεί πλέον το ένα πέμπτο της επιχορήγησης των λειτουργικών δαπανών, αλλά η συνέχιση της θα επηρεαστεί τόσο από τη μονιμοποίηση των συμβασιούχων φυλάκων όσο και από την συνταγματική υποχρέωση της κυβέρνησης να χρηματοδοτεί αυτή την νέα αρμοδιότητα.

4. Λειτουργικές δαπάνες σχολείων : η σημαντικότερη επιχορήγηση των πρωτοβάθμιων ΟΤΑ για την πρωτοβάθμια και δευτεροβάθμια εκπαίδευση, η αναλογία της οποίας τα τελευταία δώδεκα χρόνια έχει μειωθεί κατά 13% περίπου. Δεδομένου ότι το ύψος της καθορίζεται νομοθετικά στο 12% των 2/3 του 20% του Φ.Ε.Φ.Ν.Π., αυτή η σχετική μείωση οφείλεται πρώτον στο ότι το αντίστοιχο ποσό που καθορίζεται στην Κ.Υ.Α. παραμένει σταθερό, ανεξάρτητα από την τελική απόδοση του Φ.Ε.Φ.Ν.Π. και δεύτερον σε συνεχείς μικροπροσαρμογές σε όφελος του ΕΠΤΑ από το 1999 και μετά.

Το τελικό συμπέρασμα είναι ότι η σχετική αναλογία των δύο μεγάλων επιχορηγήσεων - λειτουργικές δαπάνες και επισκευές-συντηρήσεις σχολείων - έχει μειωθεί τα τελευταία χρόνια σε όφελος άλλων ειδικών επιχορηγήσεων, ενώ αντίθετα οι ανάγκες των σχολικών μονάδων αυξάνονται π.χ. διευρυμένα ωράρια, εργαστήρια, αριθμός τμημάτων κλπ.

Ακολουθούν δύο σχεδιαγράμματα, το πρώτο απεικονίζει γραφικά τα δεδομένα του προηγούμενου πίνακα και το δεύτερο περιγράφει τις βασικές αρμοδιότητες των δημόσιων φορέων και οργανισμών που χρηματοδοτούν τα σχολεία της πρωτοβάθμιας και δευτεροβάθμιας εκπαίδευσης (ΥΠΕΣΔΔΑ, ΥΠ.Ε.Π.Θ., Ο.Σ.Κ., Νομαρχιακή Αυτοδιοίκηση, Δήμοι – Κοινότητες και σχολικές επιτροπές).

Στον επόμενο πίνακα συγκρίνονται ορισμένα δημοσιονομικά μεγέθη της Κεντρικής Διοίκησης και συγκεκριμένα του ΥΠ.Ε.Π.Θ., με τις δαπάνες που καταβάλουν οι δήμοι και οι κοινότητες για την πρωτοβάθμια και δευτεροβάθμια εκπαίδευση. Οι σχετικοί υπολογισμοί δίνουν μία τάξη μεγέθους της συμμετοχής των ΟΤΑ στη χρηματοδότηση της εκπαίδευσης.

	Σύγκριση δημοσιονομικών μεγεθών κεντρικής διοίκησης - τοπικής αυτοδιοίκησης στην πρωτοβάθμια και δευτεροβάθμια εκπαίδευση 2004

	Υπουργείο Παιδείας
	Τοπική Αυτοδιοίκηση

	Τακτικός Προϋπολογισμός (Τ.Π.)
	Λειτουργικές δαπάνες
	150.000.000

	Πρωτοβάθμια Εκπαίδευση
	1.512.104.969
	Σχολικοί τροχονόμοι
	3.000.000

	Δευτεροβάθμια Εκπαίδευση
	1.759.658.997
	Φύλακες σχολείων
	30.000.000

	Σύνολο
	3.271.763.966
	Σύνολο
	183.000.000

	Αναλογία Τ.Α. στον Τ.Π. 5,6%

	Πρόγραμμα Δημοσίων
Επενδύσεων (εκπαίδευση)
	690.000.000
	Επισκευή - συντήρηση σχολικών κτιρίων
	60.000.000

	Αναλογία Τ.Α. στο Π.Δ.Ε. 11,74%
	Αυλές σχολείων
	21.000.000

	
	Σύνολο
	81.000.000


Πηγή : Υπουργείο Εθνικής Οικονομίας και Οικονομικών, Προϋπολογισμός 2005. Όλα τα ποσά σε € (εκτιμήσεις πραγματοποιήσεων).
· Το σύνολο των δαπανών του ΥΠ.Ε.ΠΘ. (τακτικός προϋπολογισμός) για την πρωτοβάθμια και δευτεροβάθμια εκπαίδευση έφθασε τα 3.270 δις € το 2004. Οι αντίστοιχες δαπάνες των πρωτοβάθμιων ΟΤΑ ήταν 183 εκατ. €, το 5,6% αναλογία χαμηλή, αλλά πρέπει να ληφθεί υπόψιν ότι πάνω από το 90% των δαπανών, αυτών αφορά αμοιβές προσωπικού, κυρίως εκπαιδευτικών.

· Οι επενδύσεις του ΥΠ.Ε.Π.Θ. στην εκπαίδευση έφθασαν τα 690 εκατ. € το 2004. Οι επενδύσεις των ΟΤΑ ήταν 81 εκατ. €, το 11,7% που αποτελεί ένα σημαντικό μέγεθος, αν μάλιστα ληφθούν υπόψιν τα εξής :

· στο Π.Δ.Ε. του Υπουργείου περιλαμβάνονται οι επενδύσεις όλων των βαθμίδων της εκπαίδευσης καθώς και των θυγατρικών νομικών του προσώπων (π.χ. ΑΕΙ., ΤΕΙ, ΟΣΚ, ΟΕΔΒ κ.α.),

· οι δαπάνες των ΟΤΑ αφορούν μόνο επισκευές και συντηρήσεις, ενώ οι δαπάνες του Υπουργείου αφορούν κυρίως κτίρια και ανάλογα τεχνικά έργα.

Στον επόμενο πίνακα συγκρίνονται τρεις κατηγορίες λειτουργικών δαπανών της πρωτοβάθμιας και δευτεροβάθμιας εκπαίδευσης :

· οι δαπάνες των περιφερειακών υπηρεσιών του ΥΠ.Ε.Π.Θ. (Διευθύνσεις Πρωτοβάθμιας και Δευτεροβάθμιας Εκπαίδευσης στους νομούς, Περιφερειακές Διευθύνσεις Εκπαίδευσης),

· οι επιχορηγήσεις των Περιφερειών προς τις Νομαρχιακές Αυτοδιοικήσεις για δαπάνες εκπαίδευσης (μεταφορά μαθητών),

· η κατανομή των πιστώσεων των Κ.Α.Π. (λειτουργικές δαπάνες σχολείων)

Η καταγραφή αυτή διευκολύνει τις συγκρίσεις μεταξύ αποκεντρωμένης διοίκησης και τοπικής αυτοδιοίκησης όσον αφορά το ύψος των πιστώσεων που απευθύνονται στην πρωτοβάθμια και δευτεροβάθμια εκπαίδευση. Όλες οι δαπάνες αφορούν το 2004.

	Φορέας
	Δαπάνη 2004
	Ποσό

	Περιφέρειες
	Επιχορήγηση Ν.Α. για δαπάνες εκπαίδευσης
	82.088.000

	ΥΠ.Ε.Π.Θ.
Περιφερειακές υπηρεσίες
	Διευθύνσεις Πρωτοβάθμιας Εκπαίδευσης
(Νομαρχιακές)
	14.938.532

	
	Διευθύνσεις Δευτεροβάθμιας Εκπαίδευσης
(Νομαρχιακές)
	49.841.264

	
	Διευθύνσεις Εκπαίδευσης (Περιφερειακές)
	2.249.279

	Δαπάνες εκπαίδευσης αποκεντρωμένης διοίκησης - Ν.Α.(σύνολο)
	149.117.075

	ΟΤΑ
	Λειτουργικές Δαπάνες σχολείων
	150.000.000

	ΟΤΑ
	Σχολικοί φύλακες
	30.000.000

	ΟΤΑ
	Σχολικοί τροχονόμοι
	3.000.000

	Δαπάνες εκπαίδευσης.(σύνολο)
	183.000.000


· Οι πρωτοβάθμιοι ΟΤΑ χρηματοδότησαν τις σχολικές επιτροπές και γενικά τη λειτουργία των σχολείων με 183 εκατ. €.

· Οι νομαρχιακές και οι περιφερειακές υπηρεσίες εκπαίδευσης και η μεταφορά μαθητών από τις Ν.Α. απορρόφησαν 149 εκατ. €, το 81,5% των δαπανών της πρωτοβάθμιας αυτοδιοίκησης.

· Οι δήμοι και οι κοινότητες σε περιφερειακό, νομαρχιακό και τοπικό επίπεδο αποτελούν τον πλέον σημαντικό παράγοντα που εξασφαλίζει τη λειτουργία του εκπαιδευτικού συστήματος στη χώρα.

Συμπεράσματα

Όσον αφορά τις κατανομές των κρατικών επιχορηγήσεων μέσω των Κ.Α.Π. στους ΟΤΑ παρατηρούνται τα εξής :

· Τα πρώτα χρόνια υπήρχαν συνεχείς διχογνωμίες μεταξύ ΥΠ.Ε.Π.Θ. – ΥΠΕΣΔΔΑ και ΚΕΔΚΕ για το κόστος των αρμοδιοτήτων που μεταφέρθηκαν, κυρίως σε σχέση με τις λειτουργικές δαπάνες των σχολείων. Το πρόβλημα εξομαλύνθηκε μερικά με την καθιέρωση του 12% των 2/3 του 20% του ΦΕΦΝΠ, αλλά παρατηρήθηκε ότι όλα τα νέα εκπαιδευτικά προγράμματα του Υπουργείου και γενικά η αναβάθμιση της εκπαίδευσης στα σχολεία οδηγούν σε αύξηση του λειτουργικού κόστους, που δεν λαμβάνεται υπόψιν τόσο στο ύψος της συνολικής επιχορήγησης όσο και στην κατανομή της ανά ΟΤΑ.

· Το σύστημα κατανομής των πιστώσεων για τις λειτουργικές δαπάνες στηρίζεται σε παρωχημένα δεδομένα μίας καταγραφής που διενήργησε το ΥΠ.Ε.Π.Θ. το 1992. Από τότε έχουν μεσολαβήσει μεγάλες αλλαγές α) στον αριθμό των σχολείων β) στην χωροταξική τους κατανομή και γ) σε όλα τα δεδομένα που καθορίζουν τη λειτουργία τους (μαθητές, τμήματα, ωράρια, αίθουσες κλπ) που δεν λαμβάνονται υπόψιν στις κατανομές της τελευταίας δεκαετίας.

· Τα συστήματα κατανομής που εφαρμόστηκαν, ταλαντεύονταν συνεχώς μεταξύ δύο επιλογών : συμμετοχή της αποκεντρωμένης διοίκησης στην κατανομή των επιχορηγήσεων ή απευθείας κατανομή από το Υπουργείο στους ΟΤΑ. Η πρώτη λύση εφαρμόστηκε για μία μεγάλη περίοδο, αλλά η δημιουργία της Νομαρχιακής Αυτοδιοίκησης και η λειτουργία των Διευθύνσεων Εκπαίδευσης ως αποκεντρωμένων υπηρεσιών του ΥΠ.Ε.Π.Θ. δημιούργησαν πολλά προβλήματα. Παράλληλα υπήρχαν συνεχή παράπονα από τους ΟΤΑ για χρονοβόρες διαδικασίες και καθυστερήσεις. Η απευθείας κατανομή από το ΥΠΕΣΔΔΑ παρουσίασε πλεονεκτήματα με την ταχύτητα της, αλλά δεν έπαιρνε υπόψιν της τα πραγματικά δεδομένα και είχαν δημιουργηθεί ενστάσεις για τη μεθοδολογία κατανομής.

· Μεσοπρόθεσμα η συμμετοχή, στα συστήματα κατανομής των πιστώσεων για τις λειτουργικές δαπάνες και για τις επισκευές και συντηρήσεις των σχολείων, ενός ενδιάμεσου επιπέδου κρίνεται απαραίτητη για να συνυπολογίζονται : α) οι συνεχείς αλλαγές στους αριθμούς των σχολείων, των μαθητών, στις κτιριακές υποδομές, β) τα τοπικά προβλήματα και ιδιαιτερότητες και γ) οι έκτακτες ανάγκες. Το σχήμα που προβλέπεται στο Ν. 3274/04 μπορεί να αποδειχθεί λειτουργικό κάτω από τις εξής προϋποθέσεις :

· Να δημιουργηθεί μία βάση δεδομένων στο Υπουργείο που θα ανανεώνεται συνεχώς με στοιχεία για τις σχολικές μονάδες

· Να εκπονηθεί ένα σύστημα κατανομής των επιχορηγήσεων στους νομούς, που θα στηρίζεται σε ορισμένα βασικά κριτήρια που επηρεάζουν το λειτουργικό και επενδυτικό κόστος των σχολείων

· Να εκπονηθεί ένα σύστημα κατανομής στους ΟΤΑ, με διαφοροποιημένα κριτήρια, που θα εφαρμόζουν οι επιτροπές του Ν.3274/04.

συστημαΤΑ κατανομησ

Κάθε σύστημα κατανομής κρατικών επιχορηγήσεων προς την τοπική αυτοδιοίκηση θα πρέπει αφενός μεν να στηρίζεται σε έγκυρα, ακριβή και ενημερωμένα δεδομένα, αφετέρου δε να ανταποκρίνεται στις πραγματικές ανάγκες των ΟΤΑ, τις οποίες επιδιώκει να χρηματοδοτήσει.

Τα συστήματα κατανομής των πιστώσεων για τις λειτουργικές δαπάνες και για τις επισκευές και συντηρήσεις των σχολείων θα πρέπει να τηρούν τις προϋποθέσεις αυτές και επιπλέον να ενσωματώνουν τα εξής χαρακτηριστικά :

1) Οι επιχορηγήσεις προς τους ΟΤΑ για την εκπαίδευση αποτελούν στην πραγματικότητα θεσμοθετημένους πόρους της τοπικής αυτοδιοίκησης και όχι κλασσικές κρατικές επιχορηγήσεις. Η χρηματοδότηση των σχολικών μονάδων δεσμεύει ένα σημαντικό τμήμα των Κεντρικών Αυτοτελών Πόρων και της ΣΑΤΑ, σε βάρος άλλων αναγκών των ΟΤΑ και των τοπικών κοινωνιών. Μόνο μια γενναία αύξηση των Κ.Α.Π., σύμφωνα με τις ομόφωνες αποφάσεις πολλών συνεδρίων της ΚΕΔΚΕ, θα δώσει τη δυνατότητα να καλύπτονται οι ανάγκες των σχολείων και να μην γίνονται συμψηφισμοί και ανακατανομές, στο πλαίσιο δεδομένων και περιορισμένων δημοτικών προϋπολογισμών.

2) Η χρηματοδότηση των λειτουργικών δαπανών και των επισκευών - συντηρήσεων των σχολικών μονάδων συνιστά μία σημαντική αρμοδιότητα, γιατί εξασφαλίζει τόσο την υποδομή όσο και την καθημερινή λειτουργία της πρωτοβάθμιας και της δευτεροβάθμιας εκπαίδευσης. Οι απαιτήσεις και οι πιέσεις των τοπικών κοινωνιών είναι μεγάλες και η κατάσταση των σχολείων αποτελεί πολλές φορές κριτήριο αξιολόγησης των δημοτικών αρχών. Γι΄ αυτό το λόγο παρατηρείται το φαινόμενο πολλοί ΟΤΑ να χρηματοδοτούν τα σχολεία με επιπλέον πόρους από ίδια έσοδα και οι υπηρεσίες τους να τίθενται στη διάθεση των σχολικών επιτροπών (προμήθειες, έργα, οικονομική διαχείριση κ.α.).

3) Οι εκπαιδευτικές υποδομές και η λειτουργία των σχολείων χρηματοδοτούνται από μία πληθώρα φορέων της κεντρικής διοίκησης – ΥΠ.Ε.Π.Θ., Ο.Σ.Κ. κ.α. – της περιφερειακής – αποκεντρωμένες υπηρεσίες ΥΠ.Ε.Π.Θ., Περιφέρειες – της Νομαρχιακής και της Πρωτοβάθμιας Τοπικής Αυτοδιοίκησης. Είναι σαφές ότι αυτό το πολύπλοκο και ασαφές σύστημα διοίκησης και οικονομικής διαχείρισης α) δυσχεραίνει τις διαδικασίες προγραμματισμού σε όλα τα επίπεδα, β) εξουδετερώνει κάθε προσπάθεια αξιολόγησης και γ) αυξάνει τις πιέσεις των εκπαιδευτικών και τοπικών φορέων στους ΟΤΑ που αποτελούν την πλησιέστερη βαθμίδα διοίκησης.

4) Το σχήμα των σχολικών επιτροπών, ως θυγατρικό νομικό πρόσωπο των ΟΤΑ, επιτρέπει την αυτοδιοίκηση των σχολικών μονάδων, αλλά θα πρέπει να προσαρμοστεί στις μεταβαλλόμενες σχολικές δομές και να υιοθετήσει επιχειρησιακά κριτήρια στη λειτουργία του. Ενώ οι προϋπολογισμοί τους σε απόλυτο ύψος δεν θεωρούνται μεγάλοι, περιλαμβάνουν πληθώρα έργων και δράσεων που πρέπει να υλοποιούνται με τον πλέον αποδοτικό και αποτελεσματικό τρόπο.

Στα νέα συστήματα κατανομής των Κ.Α.Π. και της ΣΑΤΑ που εκπόνησε η ΕΕΤΑΑ, με τη συνεργασία του ΥΠΕΣΔΔΑ και της ΚΕΔΚΕ, αφενός μεν χρησιμοποιήθηκαν έγκυρα και ακριβή στατιστικά δεδομένα και εφαρμόστηκαν επιστημονικά τεκμηριωμένες μεθοδολογίες ανάλυσης αφετέρου δε τα συλλογικά όργανα της αυτοδιοίκησης (ΚΕΔΚΕ, ΤΕΔΚ) συμμετείχαν σε όλα τα στάδια εκπόνησης τους (συλλογή στοιχείων, επιλογή προτεραιοτήτων και συντελεστών στάθμισης, εφαρμογή εναλλακτικών σεναρίων κλπ). Με βάση την εμπειρία που αποκομίστηκε, εκτιμάται ότι ο τρόπος κατανομής των επιχορηγήσεων των δήμων και των κοινοτήτων για την πρωτοβάθμια και δευτεροβάθμια εκπαίδευση θα πρέπει να είναι :

1) Διαφανής και αντικειμενικός

2) Ευέλικτος στην αποδοχή των νέων δεδομένων και απαιτήσεων των σχολικών μονάδων και της εκπαίδευσης.

3) Κατανοητός από όλο το φάσμα των εμπλεκομένων φορέων (αιρετοί, εκπαιδευτικοί, γονείς, Υπουργεία, Περιφέρειες κ.α.).

4) Να λαμβάνει υπόψη τους παράγοντες που παίζουν σημαντικό ρόλο στην λειτουργία των σχολείων και στην άμβλυνση των αντίστοιχων ανισοτήτων.

5) Να προωθεί τον προγραμματισμό και την ανάπτυξη των τοπικών πρωτοβουλιών εκ μέρους των ΟΤΑ, των επιτροπών παιδείας και των σχολικών επιτροπών.

6) Το κόστος διαχείρισης να μην είναι απαγορευτικό, τόσο για την κεντρική - περιφερειακή διοίκηση όσο και για την τοπική αυτοδιοίκηση και τέλος,

7) Να μην θέτει σε αμφισβήτηση, αλλά αντίθετα να προωθεί, την διοικητική και οικονομική αυτοτέλεια των δήμων και των κοινοτήτων.

Στη συνέχεια θα παρουσιαστεί πρώτα το σύστημα κατανομής των πιστώσεων για τις λειτουργικές δαπάνες των σχολείων και μετά θα ακολουθήσει το σύστημα κατανομής για τις επισκευές και συντηρήσεις.

Λειτουργικές δαπάνες σχολείων

Με βάση την ανάλυση που προηγήθηκε και τις ρυθμίσεις του Ν. 3274/2004, προτείνεται το σύστημα κατανομής των πιστώσεων για τις λειτουργικές δαπάνες των σχολείων να υλοποιηθεί σε τρία στάδια :

· Συγκέντρωση στατιστικών στοιχείων για την πρωτοβάθμια και δευτεροβάθμια εκπαίδευση, επεξεργασία και προσαρμογή τους ανά ΟΤΑ, δημιουργία βάσης δεδομένων που θα ενημερώνεται σε τακτά χρονικά διαστήματα.

· Διαμόρφωση συστήματος κατανομής σε επίπεδο νομού από το ΥΠΕΣΔΔΑ, με τη συνεργασία της ΚΕΔΚΕ. Θα χρησιμοποιηθούν παράγοντες κατανομής που προσδιορίζουν βασικές παραμέτρους του ύψους των λειτουργικών δαπανών των σχολείων και θα εφαρμοστούν συντελεστές στάθμισης που ποσοτικοποιούν τη συμμετοχή των παραγόντων αυτών στο κόστος λειτουργίας. Από τη βάση δεδομένων θα εξαχθούν συγκεντρωτικά στοιχεία ανά νομό και θα κατανεμηθεί το σύνολο της ετήσιας επιχορήγησης από τους Κ.Α.Π.

· Διαμόρφωση συστήματος κατανομής σε επίπεδο ΟΤΑ από τις νομαρχιακές επιτροπές του Ν. 3274/04. Οι επιτροπές αυτές θα κατανείμουν το ποσό που αναλογεί σε κάθε νομό, με τρεις ομάδες κριτηρίων :

i.  Τα γενικά κριτήρια που χρησιμοποιήθηκαν στην κατανομή ανά νομό, με τα οποία περιγράφονται βασικά ποσοτικά δεδομένα των σχολικών μονάδων.

ii.  Τις ιδιαιτερότητες και τα ειδικά προβλήματα που αντιμετωπίζουν τα σχολεία της περιοχής τους

iii.  Τις αλλαγές στα δεδομένα που επέρχονται σε ετήσια βάση (π.χ. αριθμός σχολείων και μαθητών, κατηγορίες σχολείων, έκτακτες ανάγκες κλπ).

Με τη μεθοδολογία αυτή εξασφαλίζεται η διαμόρφωση ενός συστήματος κατανομής που λαμβάνει υπόψιν του τόσο τα γενικά κριτήρια που διαμορφώνουν το λειτουργικό κόστος των σχολείων σε πανελλαδική κλίμακα όσο και ειδικούς παράγοντες που προσδιορίζουν το αντίστοιχο κόστος σε τοπικό επίπεδο.

Η απόδοση του συστήματος δεν θα κριθεί μόνο από την αντικειμενικότητα του, αλλά και από την ταχύτητα με την οποία θα ανταποκρίνεται τόσο στην κατανομή των πιστώσεων στους ΟΤΑ όσο και στις μεταβολές της κατάστασης κάθε σχολείου. Η τακτική ενημέρωση της βάσης δεδομένων και η τεχνική υποστήριξη των επιτροπών του Ν. 3274/04 θα καθορίσουν σε μεγάλο βαθμό την αποδοχή του από τους ΟΤΑ και την κάλυψη των μεταβαλλόμενων αναγκών των σχολικών μονάδων.

Το ΥΠΕΣΔΔΑ θα έχει την τελική ευθύνη για όλα τα στάδια και θα χρηματοδοτεί απευθείας τους ΟΤΑ σε τρεις ή τέσσερις δόσεις.

Στατιστικά στοιχεία

Το προτεινόμενο σύστημα κατανομής στηρίχθηκε σε δύο βασικές πηγές στατιστικών δεδομένων και στοιχείων :

· Στο ερευνητικό έργο «Αποτύπωση του Εκπαιδευτικού Συστήματος σε Επίπεδο Σχολικών Μονάδων» που υλοποιεί το Κέντρο Εκπαιδευτικής Έρευνας για λογαριασμό του ΥΠ.Ε.Π.Θ. Πλήρης ανάλυση των στόχων, του περιεχομένου και της πορείας του έργου υπάρχει στο σχετικό κεφάλαιο για το Κ.Ε.Ε.

· Στην έρευνα που πραγματοποίησε η ΕΕΤΑΑ, στο πλαίσιο της σχετικής προγραμματικής σύμβασης (ΥΠΕΣΔΔΑ – ΚΕΔΚΕ), για την καταγραφή της πραγματικής κατάστασης και των αναγκών των σχολικών κτιρίων.

Σε πρώτη φάση συγκεντρώθηκαν στοιχεία ανά σχολείο από τις δύο έρευνες, ομαδοποιήθηκαν ανά ΟΤΑ και έγιναν πολλαπλές επαληθεύσεις, διευκρινίσεις και εξακριβώσεις δεδομένων με στόχο την εγκυρότητα τους και τον προσδιορισμό των παραγόντων που διαμορφώνουν κατά κύριο λόγο το κόστος λειτουργίας τους. Επίσης έγινε μία μικρή δειγματοληπτική έρευνα σε δήμους και σχολικές επιτροπές για το κόστος λειτουργίας των σχολικών μονάδων.

Στη συνέχεια δημιουργήθηκε μία βάση δεδομένων, για λογαριασμό του ΥΠΕΣΔΔΑ και της ΚΕΔΚΕ, που εμπλουτίζεται συνεχώς με νέα στοιχεία, ώστε να καταγράφονται άμεσα οι μεταβολές στα χαρακτηριστικά των σχολικών μονάδων. Ακολούθησαν η επεξεργασία των στοιχείων και ο υπολογισμός συγκεντρωτικών δεδομένων ανά ΟΤΑ και νομό, αφού ενσωματώθηκαν στη βάση οι κατανομές του ΥΠΕΣΔΔΑ για το 2003 και 2004, καθώς και άλλα οικονομικά στοιχεία που αφορούν τις διάφορες πηγές χρηματοδότησης.

Για να δοθεί μία γενική εικόνα των εκπαιδευτικών μεγεθών που αφορούν τους πρωτοβάθμιους ΟΤΑ, παρουσιάζονται στη συνέχεια ορισμένοι συγκεντρωτικοί πίνακες με τα σχετικά μεγέθη :

· Ο πρώτος πίνακας αφορά την ταξινόμηση των ΟΤΑ με βάση τον αριθμό των σχολείων που λειτουργούν στην περιοχή τους, ορίζουν τις σχολικές τους επιτροπές και καλύπτουν τις λειτουργικές τους δαπάνες. Παρατηρούνται τα εξής :

· Στο 3,6% των ΟΤΑ - τριάντα κοινότητες και επτά δήμοι – δεν λειτουργεί κανένα σχολείο. Στο ένα τέταρτο των ΟΤΑ λειτουργούν από ένα έως πέντε σχολεία, των οποίων ο αριθμός φθάνει τα 847, το 5,6% του συνόλου.

· Σε 648 ΟΤΑ (63%) λειτουργούν από έξι έως τριάντα σχολεία (6-30), των οποίων ο αριθμός φθάνει τα 8.024, το 53,4% του συνόλου.

· Στους υπόλοιπους 85 ΟΤΑ, λειτουργούν πολλά σχολεία (31 έως 96), ενώ τριπλασιάζονται στην τελευταία ομάδα (81 – 96), η οποία περιλαμβάνει 8 δήμους.
· Σε οκτώ μεγάλες πόλεις λειτουργούν πάνω από 100 σχολεία κάθε βαθμίδας και κατηγορίας, με το δήμο Αθηναίων να συγκεντρώνει τον μεγαλύτερο αριθμό (469). Στους δήμους αυτούς λειτουργούν συνολικά 1.703 σχολεία, το 11,3% του συνόλου.

Το σύνολο των σχολείων ανέρχεται σε 15.033 μονάδες.
	Αριθμός
ΟΤΑ
	Τάξεις μεγέθους
σχολείων
	Σύνολα
σχολείων
	%
Σχολείων
	%
ΟΤΑ

	37
	0
	0
	0,0%
	3,6%

	253
	1 - 5
	847
	5,6%
	24,5%

	326
	6 - 10
	2.580
	17,2%
	31,6%

	163
	11 - 15
	2.099
	14,0%
	15,8%

	85
	16 - 20
	1.518
	10,1%
	8,2%

	74
	21 - 30
	1.827
	12,2%
	7,2%

	34
	31 - 40
	1.212
	8,1%
	3,3%


	26
	42 - 59
	1.334
	8,9%
	2,5%

	17
	61 - 80
	1.212
	8,1%
	1,6%

	Λαμία, Καλλιθέα, Σέρρες, Αγρίνιο, Δράμα, Καρδίτσα, Βόλος, Τρίκαλα
	81 - 96
	701
	4,7%
	0,8%

	Ιωάννινα
	108
	108
	0,7%
	0,1%

	Περιστέρι
	139
	139
	0,9%
	0,1%

	Λάρισα
	144
	144
	1,0%
	0,1%

	Πειραιάς
	158
	158
	1,1%
	0,1%


	Ηράκλειο
	177
	177
	1,2%
	0,1%

	Πάτρα
	211
	211
	1,4%
	0,1%

	Θεσσαλονίκη
	297
	297
	2,0%
	0,1%

	Αθήνα
	469
	469
	3,1%
	0,1%

	Σύνολο ΟΤΑ : 1031
	
	15.033
	100%
	100%


· Στον δεύτερο πίνακα καταγράφεται ο αριθμός των μαθητών ανά ΟΤΑ, από τους οποίους εξαρτάται σε μεγάλο βαθμό τόσο ο αριθμός των τμημάτων και των αιθουσών όσο και ο αριθμός των εκπαιδευτικών. Παρατηρούνται τα εξής :

· Σε 153 ΟΤΑ (15%) οι μαθητές των σχολείων τους δεν υπερβαίνουν τα 100 άτομα και αθροιστικά φθάνουν το 0,5% του συνόλου.

· Οι μεγαλύτερες συγκεντρώσεις παρατηρούνται στους ΟΤΑ με 2.000 έως 10.000 μαθητές. Συγκεκριμένα σε 124 ΟΤΑ, το 12,5%, ο μαθητικός πληθυσμός καλύπτει το 40% του συνολικού.

· Επτά δήμοι - Περιστέρι, Λάρισα, Πειραιάς, Ηράκλειο, Πάτρα, Θεσσαλονίκη, Αθήνα – συγκεντρώνουν πάνω από 16% του μαθητικού πληθυσμού.
Το σύνολο του μαθητικού πληθυσμού το σχολικό έτος 2003 - 2004 προσέγγισε το ένα εκατομμύριο τετρακόσιες πέντε χιλιάδες άτομα (1.405.218). Η μεγάλη τους πλειοψηφία, το 70%, συγκεντρώνεται στο 15% των ΟΤΑ με μαθητικό πληθυσμό πάνω από 2.000 άτομα. Από την άλλη πλευρά, το 2% των μαθητών καταγράφεται στο 28% των ΟΤΑ με μαθητικό πληθυσμό έως 200 άτομα.
	ΟΤΑ
	Μαθητές
τάξεις
μεγέθους
	Σύνολα
μαθητών
	%
Μαθητών
	%
ΟΤΑ

	43
	1 - 20
	410
	0,03%
	4,3%

	45
	21 - 50
	1.568
	0,11%
	4,5%

	65
	51 - 100
	4.760
	0,34%
	6,5%

	129
	101 - 200
	19.257
	1,37%
	13,0%

	258
	201 - 500
	87.780
	6,25%
	26,0%

	112
	501 - 750
	68.894
	4,90%
	11,3%

	72
	751 - 1000
	62.363
	4,44%
	7,2%

	88
	1001 - 1500
	108.484
	7,72%
	8,9%

	33
	1501 - 2000
	57.616
	4,10%
	3,3%

	81
	2001 - 5000
	251.028
	17,86%
	8,1%

	43
	5000 - 10000
	308.585
	21,96%
	4,3%

	18
	10001 - 20000
	205.053
	14,59%
	1,8%

	Περιστέρι, Λάρισα, Πειραιάς, Ηράκλειο, Πάτρα
	20001-30000
	119.084
	8,47%
	0,5%

	Θεσσαλονίκη
	-
	43.735
	3,11%
	0,1%

	Αθήνα
	-
	66.601
	4,74%
	0,1%

	Σύνολο ΟΤΑ 994
	-
	1.405.218
	100%
	100%


· Στον τρίτο πίνακα καταγράφεται ο αριθμός των καθαριστριών ανά ΟΤΑ, οι αμοιβές των οποίων αποτελούν βασικό παράγοντα κόστους στη λειτουργία των σχολείων. Ο συνολικός τους αριθμός φθάνει τα 15.356 άτομα και παρατηρούνται τα εξής :

· Τριάντα ΟΤΑ (0,3%) αν και έχουν σχολείο, δεν διαθέτουν καθαρίστρια.

· Σε τρεις δήμους – Πάτρα, Θεσσαλονίκη, Αθήνα – απασχολείται το 8% των καθαριστριών, 1.217 άτομα.

· Σε πενήντα τρεις ΟΤΑ (5%) απασχολείται το 30% των καθαριστριών, με τάξεις μεγέθους 51 έως 200 άτομα.

· Στο ένα τρίτο περίπου των ΟΤΑ (29,4%) απασχολούνται από μία έως πέντε καθαρίστριες που αθροιστικά φθάνουν τα 968 άτομα, το 6,3% του συνόλου.

· Στο 51% των ΟΤΑ (508) απασχολούνται από έξι έως 20 καθαρίστριες, που αθροιστικά φθάνουν τα 5.337 άτομα, το 35% του συνόλου

	ΟΤΑ
	Καθαρίστριες
τάξεις μεγέθους
	Σύνολα
καθαριστριών
	%
Καθαρίστριες
	%
ΟΤΑ

	30
	0
	0
	0,0%
	3,0%

	294
	1 - 5
	968
	6,3%
	29,6%

	301
	6 - 10
	2.349
	15,3%
	30,3%

	207
	11 - 20
	2.988
	19,5%
	20,8%

	106
	21 - 50
	3.191
	20,8%
	10,7%

	37
	51 - 100
	2.473
	16,1%
	3,7%

	16
	100 - 200
	2.170
	14,1%
	1,6%

	Πάτρα
	249
	249
	1,6%
	0,1%

	Θεσσαλονίκη
	456
	456
	3,0%
	0,1%

	Αθήνα
	512
	512
	3,3%
	0,1%

	Σύνολο ΟΤΑ 994
	15.356
	100%
	100%


· Στον τέταρτο πίνακα καταγράφονται τα σχολεία που λειτουργούν σε ορεινά δημοτικά διαμερίσματα με βάση τους χαρακτηρισμούς της ΕΣΥΕ στις απογραφές πληθυσμού του 1991 και 2001. Τα σχολεία αυτά αντιμετωπίζουν αυξημένο λειτουργικό κόστος στη θέρμανση, επειδή ο χειμώνας διαρκεί περισσότερο και σημειώνονται χαμηλότερες θερμοκρασίες. Η κατανομή όλων των σχολείων με βάση τη γεωμορφολογία των δημοτικών διαμερισμάτων έχει ως εξής :

	Σχολεία
	Πεδινά
Δημ. Διαμ.
	Ημιορεινά
Δημ. Διαμ.
	Ορεινά
Δημ. Διαμ.

	15.033
	10.006
	3.242
	1.785

	100%
	66,6%
	21,6%
	11,9%


Τα δύο τρίτα των σχολείων βρίσκονται σε πεδινά δημοτικά διαμερίσματα, το 22% περίπου σε ημιορεινά και το 12% σε ορεινά

	ΟΤΑ
	Σχολεία σε Ορεινά Δημ. Διαμ.
Τάξεις μεγέθους
	Σύνολο
σχολείων
	%
Σχολείων
	%
ΟΤΑ

	290
	1 - 5
	774
	43,4%
	74%

	71
	6 - 10
	537
	30,1%
	18%

	27
	11 - 20
	357
	20,0%
	7%

	4
	22 - 33
	117
	6,6%
	1%

	392
	Σύνολα
	1.785
	100%
	100%


· Στο σύνολο των 1.031 ΟΤΑ το 38% (392) έχει σχολεία που βρίσκονται σε ορεινά δημοτικά διαμερίσματα. Οι περισσότεροι - 290 ΟΤΑ, το 74% - έχουν από ένα έως πέντε σχολεία σε ανάλογα διαμερίσματα.

· Τριάντα ένας ΟΤΑ, το 3% του συνόλου, έχουν πάνω από 11 έως 33 σχολεία σε ορεινά δημοτικά διαμερίσματα. Στις περιπτώσεις αυτές το αυξημένο κόστος των συγκεκριμένων σχολείων μπορεί να αποβεί δυσβάστακτο για τους δημοτικούς προϋπολογισμούς.

· Στον πέμπτο πίνακα ταξινομήθηκαν όλα τα σχολεία με βάση την παλαιότητα τους, με το σκεπτικό ότι το λειτουργικό τους κόστος αυξάνεται ανάλογα με την ηλικία των σχολικών κτιρίων.

· Προκαλεί εντύπωση το υψηλό ποσοστό των σχολείων (29%) που έχουν κτιστεί πριν από 41 χρόνια και πάνω Είναι βέβαιο ότι τα σχολεία αυτά αντιμετωπίζουν αυξημένο λειτουργικό κόστος.

· Αν προστεθούν οι τρεις ομάδες σχολείων των οποίων τα κτίρια έχουν ηλικία μεγαλύτερη των 21 ετών, το ποσοστό τους φθάνει το 54%. Οι ΟΤΑ με τα αντίστοιχα σχολεία αντιμετωπίζουν αυξημένες λειτουργικές δαπάνες.

· Μόνο το 20% των σχολείων έχει κτιστεί τα τελευταία 10 χρόνια.

	Παλαιότητα
	Σχολεία
	%

	κάτω από 10 χρόνια
	3.000
	20%

	από 11 έως 20 χρόνια
	3.077
	20,5%

	από 21 έως 30 χρόνια
	2.172
	14,4%

	από 31 έως 40 χρόνια
	1.541
	10,3%

	πάνω από 41 χρόνια
	4.348
	29%

	Μη διαθέσιμο
	895
	6%

	Σύνολο σχολείων
	15.033
	100%


· Στον έκτο και τελευταίο πίνακα ταξινομήθηκαν όλα τα σχολεία με βάση το ωράριο λειτουργίας τους, κανονικό ή διευρυμένο, επειδή περισσότερες ώρες λειτουργίας σε καθημερινή βάση αυξάνουν το κόστος π.χ. ολοήμερα σχολεία, ώρες πρόσθετης διδακτικής στήριξης, σχολεία με διπλοβάρδια. Παρατηρείται ότι πάνω από το ένα τρίτο των σχολείων λειτουργεί με διάφορες μορφές διευρυμένου ωραρίου και κατά συνέπεια αντιμετωπίζει αυξημένες λειτουργικές δαπάνες.

	Ωράριο λειτουργίας
	Σχολεία
	%

	Κανονικό
	8.796
	58,5%

	Διευρυμένο
	5.595
	37,2%

	Μη διαθέσιμο
	642
	4,3%

	Σύνολο
	15.033
	100%


Παράγοντες κατανομής

Οι λειτουργικές δαπάνες των σχολείων που καλύπτονται από τις πιστώσεις των Κ.Α.Π., με βάση το θεσμικό πλαίσιο που διέπει την λειτουργία και οικονομική διαχείριση των σχολικών επιτροπών, είναι οι εξής :

1) Έξοδα καθαριότητας : αμοιβές και κοινωνική ασφάλιση καθαριστριών, υλικά καθαρισμού.

2) Γενικά έξοδα : Ύδρευση - αποχέτευση, ηλεκτρική ενέργεια, τηλεπικοινωνίες.

3) Θέρμανση που αφορά κυρίως την αγορά πετρελαίου.

4) Συντηρήσεις και μικροεπισκευές πάγιου εξοπλισμού, εκτός κτιρίων.

5) Προμήθειες εποπτικών μέσων, επίπλων και σκευών, μηχανών γραφείου, βιβλίων, γραφικής ύλης και φαρμακευτικού υλικού.

6) Αθλητικές και πολιτιστικές δραστηριότητες και εκδηλώσεις.

7) Μεταφορές μαθητών και αγαθών.

8) Λοιπές δαπάνες.
Αυτές οι κατηγορίες δαπανών πρέπει να αντιστοιχηθούν με συγκεκριμένα στατιστικά στοιχεία που τηρούνται στη βάση δεδομένων, τα οποία περιγράφουν με ικανοποιητική ακρίβεια τα σχετικά κόστη. Στο πλαίσιο αυτό επιλέχθηκαν οι παρακάτω μεταβλητές ως οι πλέον κατάλληλες να διαμορφώσουν ένα ολοκληρωμένο σύστημα κατανομής :

· Αριθμός μαθητών, από τους οποίους εξαρτώνται κυρίως οι δαπάνες για προμήθειες, εκδηλώσεις, μεταφορές κ.α.

· Αριθμός λειτουργούντων τμημάτων σε κάθε σχολείο, από τα οποία εξαρτώνται κυρίως οι δαπάνες για καθαριότητα, θέρμανση και γενικά έξοδα.

Οι παράγοντες αυτοί προσδιορίζουν σε σημαντικό βαθμό το λειτουργικό κόστος των σχολείων και η ποσοτικοποίηση τους (μέτρηση) είναι ακριβής ανά σχολικό έτος και δεν παρουσιάζει προβλήματα Οι συντελεστές στάθμισης του καθενός, ανάλογα με το σενάριο που θα υιοθετηθεί, προτείνεται να κυμανθούν μεταξύ του 35% - 40%.

· Αριθμός σχολείων, δεδομένου ότι η λειτουργία κάθε μονάδας συνεπάγεται ένα σταθερό λειτουργικό κόστος για συντηρήσεις, γενικά έξοδα, θέρμανση, κ.α., ανεξάρτητα από τον αριθμό των μαθητών ή τα λειτουργούντα τμήματα. Τα σχολεία σταθμίστηκαν σύμφωνα με την παλαιότητα τους, επειδή το λειτουργικό κόστος επηρεάζεται σημαντικά από την ηλικία της κτιριακής υποδομής. Αφενός μεν προκύπτουν έκτακτες (μικροεπισκευές – συντηρήσεις) αφετέρου δε οι μόνιμες δαπάνες (π.χ. θέρμανση) είναι συγκριτικά αυξημένες και επηρεάζουν το σταθερό λειτουργικό κόστος των σχολείων. Η στάθμιση που εφαρμόστηκε έχει ως εξής :

	Παλαιότητα
	Σχολεία
	%
	Στάθμιση

	κάτω από 10 χρόνια
	3.000
	20%
	1

	από 11 έως 20 χρόνια
	3.077
	20,5%
	1,25

	από 21 έως 30 χρόνια
	2.172
	14,4%
	1,5

	από 31 έως 40 χρόνια
	1.541
	10,3%
	1,75

	πάνω από 41 χρόνια
	4.348
	29%
	2

	Μη διαθέσιμο
	895
	6%
	1,25

	Σύνολο σχολείων
	15.033
	100%
	-


Στα σχολεία κάθε νομού σταθμισμένα με την παλαιότητα τους, εφαρμόστηκαν συντελεστές, ανάλογα με το σενάριο, 0% έως 5%.

· Το κόστος θέρμανσης, που αποτελεί σημαντικό παράγοντα κόστους, προσεγγίστηκε μέσω των επίσημων στοιχείων της Εθνικής Μετεωρολογικής Υπηρεσίας (Ε.Μ.Υ.). Συγκεκριμένα υπολογίστηκε η μέση θερμοκρασία ανά νομό από τον Οκτώβριο έως τον Μάρτιο και οι νομοί κατατάχθηκαν σε πέντε κατηγορίες που σταθμίστηκαν με διαφορετικούς συντελεστές. Στη συνέχεια ο αριθμός των τμημάτων κάθε νομού σταθμίστηκε με τις μέσες νομαρχιακές θερμοκρασίες και εντάχθηκε στο σύστημα κατανομής με συντελεστές 20% έως 25%. Με αυτό τον τρόπο υπολογίστηκε σε νομαρχιακό επίπεδο, με βάση τον αριθμό των λειτουργούντων τμημάτων, η μέση επιβάρυνση στο λειτουργικό κόστος που προκαλείται από τις διαφορετικές θερμοκρασίες.

	α/α
	ΚΑΤΑΤΑΞΗ ΝΟΜΩΝ ΒΑΣΗ ΜΕΣΗΣ ΘΕΡΜΟΚΡΑΣΙΑΣ
	ΣΥΝΤΕΛΕΣΤΕΣ ΣΤΑΘΜΙΣΗΣ

	Ομάδα 1

	1.
	ΝΟΜΟΣ ΓΡΕΒΕΝΩΝ
	4

	2.
	ΝΟΜΟΣ ΔΡΑΜΑΣ
	4

	3.
	ΝΟΜΟΣ ΕΥΡΥΤΑΝΙΑΣ
	4

	4.
	ΝΟΜΟΣ ΙΩΑΝΝΙΝΩΝ
	4

	5.
	ΝΟΜΟΣ ΚΑΣΤΟΡΙΑΣ
	4

	6.
	ΝΟΜΟΣ ΚΟΖΑΝΗΣ
	4

	7.
	ΝΟΜΟΣ ΦΛΩΡΙΝΗΣ
	4

	Ομάδα 2

	8.
	ΝΟΜΟΣ ΑΡΚΑΔΙΑΣ
	3,15

	9.
	ΝΟΜΟΣ ΕΒΡΟΥ
	3,15

	10.
	ΝΟΜΟΣ ΗΜΑΘΙΑΣ
	3,15

	11.
	ΝΟΜΟΣ ΘΕΣΠΡΩΤΙΑΣ
	3,15

	12.
	ΝΟΜΟΣ ΘΕΣΣΑΛΟΝΙΚΗΣ
	3,15

	13.
	ΝΟΜΟΣ ΚΑΒΑΛΑΣ
	3,15

	14.
	ΝΟΜΟΣ ΚΑΡΔΙΤΣΗΣ
	3,15

	15.
	ΝΟΜΟΣ ΚΙΛΚΙΣ
	3,15

	16.
	ΝΟΜΟΣ ΛΑΡΙΣΗΣ
	3,15

	17.
	ΝΟΜΟΣ ΞΑΝΘΗΣ
	3,15

	18.
	ΝΟΜΟΣ ΠΕΛΛΗΣ
	3,15

	19.
	ΝΟΜΟΣ ΠΙΕΡΙΑΣ
	3,15

	20.
	ΝΟΜΟΣ ΡΟΔΟΠΗΣ
	3,15

	21.
	ΝΟΜΟΣ ΣΕΡΡΩΝ
	3,15

	22.
	ΝΟΜΟΣ ΤΡΙΚΑΛΩΝ
	3,15

	23.
	ΝΟΜΟΣ ΧΑΛΚΙΔΙΚΗΣ
	3,15

	Ομάδα 3

	24.
	ΝΟΜΟΣ ΑΙΤΩΛΟΑΚΑΡΝΑΝΙΑΣ
	2,35

	25.
	ΝΟΜΟΣ ΑΡΤΗΣ
	2,35

	26.
	ΝΟΜΟΣ ΒΟΙΩΤΙΑΣ
	2,35

	27.
	ΝΟΜΟΣ ΛΕΥΚΑΔΟΣ
	2,35

	28.
	ΝΟΜΟΣ ΜΑΓΝΗΣΙΑΣ
	2,35

	29.
	ΝΟΜΟΣ ΠΡΕΒΕΖΗΣ
	2,35

	30.
	ΝΟΜΟΣ ΦΘΙΩΤΙΔΟΣ
	2,35

	31.
	ΝΟΜΟΣ ΦΩΚΙΔΟΣ
	2,35

	Ομάδα 4

	32.
	ΝΟΜΟΣ ΑΘΗΝΩΝ
	1,65

	33.
	ΝΟΜΟΣ ΑΝΑΤΟΛΙΚΗΣ ΑΤΤΙΚΗΣ
	1,65

	34.
	ΝΟΜΟΣ ΑΡΓΟΛΙΔΟΣ
	1,65

	35.
	ΝΟΜΟΣ ΑΧΑΪΑΣ
	1,65

	36.
	ΝΟΜΟΣ ΔΥΤΙΚΗΣ ΑΤΤΙΚΗΣ
	1,65

	37.
	ΝΟΜΟΣ ΕΥΒΟΙΑΣ
	1,65

	38.
	ΝΟΜΟΣ ΗΛΕΙΑΣ
	1,65

	39.
	ΝΟΜΟΣ ΚΕΡΚΥΡΑΣ
	1,65

	40.
	ΝΟΜΟΣ ΚΟΡΙΝΘΙΑΣ
	1,65

	41.
	ΝΟΜΟΣ ΛΕΣΒΟΥ
	1,65

	42.
	ΝΟΜΟΣ ΠΕΙΡΑΙΩΣ
	1,65

	43.
	ΝΟΜΟΣ ΣΑΜΟΥ
	1,65

	Ομάδα 5

	44.
	ΝΟΜΟΣ ΔΩΔΕΚΑΝΗΣΟΥ
	1

	45.
	ΝΟΜΟΣ ΖΑΚΥΝΘΟΥ
	1

	46.
	ΝΟΜΟΣ ΗΡΑΚΛΕΙΟΥ
	1

	47.
	ΝΟΜΟΣ ΚΕΦΑΛΛΗΝΙΑΣ
	1

	48.
	ΝΟΜΟΣ ΚΥΚΛΑΔΩΝ
	1

	49.
	ΝΟΜΟΣ ΛΑΚΩΝΙΑΣ
	1

	50.
	ΝΟΜΟΣ ΛΑΣΙΘΙΟΥ
	1

	51.
	ΝΟΜΟΣ ΜΕΣΣΗΝΙΑΣ
	1

	52.
	ΝΟΜΟΣ ΡΕΘΥΜΝΗΣ
	1

	53.
	ΝΟΜΟΣ ΧΑΝΙΩΝ
	1

	54.
	ΝΟΜΟΣ ΧΙΟΥ
	1


Όπως έχει ήδη αναφερθεί, το σύστημα κατανομής προτείνεται να εφαρμοστεί σε δύο στάδια :

1. Με βάση τα παραπάνω κριτήρια θα γίνει κατανομή σε επίπεδο νομού του συνόλου των πιστώσεων για την κάλυψη των λειτουργικών δαπανών των σχολείων, με έτος έναρξης το 2005.

2. Στις νομαρχιακές επιτροπές του Ν. 3274/2004 θα διανεμηθεί κατάσταση με τα αναλυτικά στοιχεία των σχολείων και θα προχωρήσουν στην κατανομή του ποσού που τους αναλογεί, λαμβάνοντας υπόψη τόσο τα γενικά όσο και ορισμένα ειδικά κριτήρια όπως :

· Αριθμός βοηθητικών χώρων (γυμναστήρια, εργαστήρια), που επιδρούν αυξητικά στο λειτουργικό κόστος.

· Αλλαγές που έχουν επέλθει στα βασικά στατιστικά δεδομένα π.χ. νέα τμήματα, καθώς και συμπλήρωση τυχόν ελλείψεων.

· Διαφοροποιήσεις μεταξύ των σχολείων σε νομαρχιακό επίπεδο που συνεπάγονται αυξημένες δαπάνες π.χ. σχολεία σε ορεινά δημοτικά διαμερίσματα.

· Κατηγορίες σχολείων σε σχέση με το ωράριο λειτουργίας, κανονικό ή διευρυμένο, επειδή τα σχολεία που λειτουργούν με αυξημένο ωράριο π.χ. ολοήμερα, αντιμετωπίζουν μεγαλύτερο λειτουργικό κόστος.

Προτείνεται το συνολικό βάρος των ειδικών – συμπληρωματικών κριτηρίων να μην ξεπερνά το 20%, δεδομένου ότι τα γενικά κριτήρια προσδιορίζουν σε μεγάλο βαθμό το λειτουργικό κόστος των σχολικών μονάδων. Μία συνολική εικόνα των παραγόντων κατανομής με τους προτεινόμενους συντελεστές στάθμισης δίνεται στον επόμενο πίνακα :

	Κατανομή ανά νομό

	Αριθμός μαθητών
	35 – 40%

	Αριθμός τμημάτων
	35 – 40%

	Αριθμός σχολείων/παλαιότητα
	0% - 5%

	Αριθμός τμημάτων/μέση θερμοκρασία ανά νομό
	20% – 25%

	ΣΥΝΟΛΟ
	100%

	Κατανομή ανά ΟΤΑ

	Αριθμός μαθητών
	35 – 40%

	Αριθμός τμημάτων
	35 – 40%

	Αριθμός σχολείων/παλαιότητα
	( 5%

	Σχολεία σε ορεινά δημοτικά διαμερίσματα (εξειδίκευση παράγοντα θερμοκρασίας)
	( 5%

	Αλλαγές - συμπληρώσεις στοιχείων
	-

	Βοηθητικοί χώροι
	( 5%

	Σύνθετο ωράριο
	( 5%

	ΣΥΝΟΛΟ
	100%


Επισκευές και συντηρήσεις σχολείων

Για να ενεργοποιηθεί το σύστημα κατανομής των πιστώσεων για τις επισκευές και συντηρήσεις των σχολικών κτιρίων, με βάση τις ρυθμίσεις των νόμων 1890 - 1894 του 1990 και 2880 του 2001 και την ανάλυση που προηγήθηκε, απαιτούνται οι εξής ενέργειες :

1) Να εκπονηθούν τα κριτήρια αξιολόγησης των αναγκών των σχολείων σε έργα επισκευών και συντηρήσεων. Η διαδικασία αυτή ολοκληρώνεται με την έκδοση κοινής υπουργικής απόφασης των ΥΠΕΣΔΔΑ και ΥΠ.Ε.Π.Θ., αφού γνωμοδοτήσει το Διοικητικό Συμβούλιο της ΚΕΔΚΕ.

2) Να καθοριστεί ο τρόπος παρακολούθησης της εκτέλεσης των έργων επισκευής και συντήρησης των σχολικών κτιρίων και να εκδοθεί η σχετική υπουργική απόφαση από το ΥΠΕΣΔΔΑ.

3) Η κατανομή των σχετικών πιστώσεων στους δήμους και τις κοινότητες να γίνεται σε ετήσια βάση, με απόφαση του ΥΠΕΣΔΔΑ, αφού προηγηθεί γνωμοδότηση του Δ.Σ. της ΚΕΔΚΕ.

Σημειώνεται ότι η έκδοση των αντίστοιχων υπουργικών αποφάσεων εκκρεμεί από το 2001 και έχουν εκφραστεί πολλές ενστάσεις και αντιρρήσεις για τις κατηγορίες των έργων που χρηματοδοτούνται, για το σύστημα κατανομής που εφαρμόζεται από το Υπουργείο τα τελευταία χρόνια και για την αδυναμία παρακολούθησης των πιστώσεων που χορηγούνται στους ΟΤΑ.

Με βάση τη σχετική νομοθεσία η έννοια των επισκευών και συντηρήσεων των σχολείων που διενεργούνται από τις σχολικές επιτροπές διχοτομείται, δεδομένου ότι εξαιρούνται οι επισκευές μεγάλης κλίμακας όπως επεμβάσεις στον φέροντα οργανισμό που απαιτούν στατική μελέτη καθώς και ανάλογα έργα στις στέγες και τις εγκαταστάσεις των κτιρίων (ηλεκτρολογικές, υδραυλικές κ.α.). Η ευθύνη και η αρμοδιότητα για την υλοποίηση των έργων αυτών ανήκει στις τεχνικές υπηρεσίες των δήμων ή στην Τ.Υ.Δ.Κ και η διάκριση γίνεται με βάση το ύψος του προϋπολογισμού τους :

1) Έργα επισκευών και συντηρήσεων προϋπολογισμού δαπάνης μέχρι 2.934,70 € (1.000.000 δρχ) ανατίθενται χωρίς διαγωνισμό, με απόφαση του διευθυντή του σχολείου.

2) Έργα προϋπολογισμού δαπάνης μέχρι 5.869,41 € (2.000.000 δρχ.) ανατίθενται χωρίς διαγωνισμό, με απόφαση του διοικητικού συμβουλίου της σχολικής επιτροπής.

Στα παραπάνω ποσά δεν περιλαμβάνεται ο ΦΠΑ, ενώ είναι δυνατό να αυξηθούν μέχρι 20%, αν προκύψουν ανάγκες επιπλέον εργασιών.

3) Έργα πάνω από το δεύτερο όριο εκτελούνται από τις τεχνικές υπηρεσίες των δήμων ή την Τ.Υ.Δ.Κ., με βάση τη νομοθεσία περί δημοτικών και κοινοτικών έργων όπως ισχύει κάθε φορά. Όλες οι επισκευές μεγάλης κλίμακας εντάσσονται στην τελευταία κατηγορία, εκτελούνται δηλαδή από τους ΟΤΑ, επειδή τα έργα με προϋπολογισμό πάνω από 5.869,41 € απαιτούν και ανάλογη μελέτη.

Στην πράξη παρατηρείται πολλές φορές οι τεχνικές υπηρεσίες των δήμων να αναλαμβάνουν για λογαριασμό των σχολικών επιτροπών έργα, τεχνικές εργασίες και προμήθειες ακόμα και αν ο προϋπολογισμός τους δεν υπερβαίνει τα παραπάνω όρια, επειδή αφενός μεν διαθέτουν την απαραίτητη εμπειρία και γνωρίζουν την αντίστοιχη αγορά (εργολήπτες, τεχνίτες, επιχειρήσεις εξοπλισμών) αφετέρου δε με την κοινή διαχείριση παρεμφερών έργων που αφορούν διαφορετικές σχολικές επιτροπές επιτυγχάνονται σημαντικές οικονομίες κλίμακας π.χ. βάψιμο όλων των σχολείων ενός μεσαίου ή μεγάλου δήμου.

Σύστημα κατανομής Ο.Σ.Κ. για την Αττική

Οι πιστώσεις για τις επισκευές και συντηρήσεις των σχολικών κτιρίων αποτελούν τμήμα του προγράμματος δημοσίων επενδύσεων (Π.Δ.Ε.), επειδή αφορούν έργα και προμήθειες και απαιτούν τις περισσότερες φορές μελέτες για να υλοποιηθούν. Μέχρι το 2001 εγγράφονταν στον αντίστοιχο προϋπολογισμό του ΥΠ.Ε.Π.Θ. και στην συνέχεια κατανέμονταν στις Νομαρχίες και στον Ο.Σ.Κ. για την Αττική, που χρηματοδοτούσαν τους πρωτοβάθμιους ΟΤΑ για τα ανάλογα έργα, ενώ μετά το 2001 οι αντίστοιχες πιστώσεις μεταβιβάστηκαν στο ΥΠΕΣΔΔΑ.
Ο Ο.Σ.Κ. αφενός μεν είχε εφαρμόσει, από το 1995 μέχρι το 2000 με τη συνεργασία της ΤΕΔΚΝΑ, ένα σύστημα κατανομής με συγκεκριμένα κριτήρια, αφετέρου δε είχε καθορίσει τα έργα και τις τεχνικές εργασίες που εντασσόντουσαν στις επισκευές και συντηρήσεις των σχολείων,

Όσον αφορά το σύστημα κατανομής, αυτό βασιζότανε σε δύο ομάδες κριτηρίων με τα ανάλογα υποκριτήρια. Κάθε ομάδα σταθμιζότανε με διαφορετικό συντελεστή και κάθε υποκριτήριο είχε ειδική βαρύτητα :

	α/α
	Κριτήρια κατανομής ανά Δήμο
	Συντελεστές στάθμισης
	Βαρύτητες υποκριτηρίων

	1.
	Αριθμός μαθητών ΟΤΑ ανά βαθμίδα
εκπαίδευσης
	50%
	-

	1.α.
	· Μαθητές Νηπιαγωγείων
	-
	1

	1.β.
	· Μαθητές Δημοτικών
	-
	1,1

	1.γ.
	· Μαθητές Γυμνασίων - Λυκείων
	-
	1,5

	1.δ.
	· Μαθητές ειδικών σχολείων
	-
	1,2

	1.ε.
	· Μαθητές Τ.Ε.Λ. – Τ.Ε.Σ.
	-
	1,6

	2.
	Σχολικά κτίρια με βάση την ηλικία, τις αίθουσες και το ιδιοκτησιακό καθεστώς
	50%
	

	2.α.
	· Αριθμός αιθουσών σε δημόσια κτίρια που ανεγέρθηκαν πριν το 1970
	-
	1,2

	2.β.
	· Αριθμός αιθουσών σε δημόσια κτίρια που ανεγέρθηκαν μετά το 1970
	-
	1

	2.γ.
	Αναλογία αριθμού τμημάτων και αιθουσών σε δημόσια κτίρια 
	-

	2.δ
	· Μισθωμένα κτίρια ανεξαρτήτως έτους ανέγερσης
	-
	0,5

	2.ε.
	Αναλογία αριθμού τμημάτων και αιθουσών σε μισθωμένα κτίρια
	-


Παρατηρήσεις ανά κριτήριο :

1) Είχε διαπιστωθεί ότι το κόστος επισκευών και συντηρήσεων των σχολικών κτιρίων διέφερε σημαντικά ανά βαθμίδα εκπαίδευσης και ήταν ευθέως ανάλογο του αριθμού των μαθητών.

2) Στα δημόσια κτίρια το κόστος επισκευών και συντηρήσεων επιβάρυνε αποκλειστικά τους ΟΤΑ, ενώ στα μισθωμένα όλες οι σημαντικές εργασίες επιβάρυναν τους ιδιοκτήτες και οι ΟΤΑ είχαν αναλάβει μόνο ορισμένες μικροεπισκευές. Το σχετικό κόστος εξαρτιότανε άμεσα από τον αριθμό των αιθουσών και των τμημάτων κάθε σχολείου (διπλοβάρδια).

3) Ειδικά για το πρώτο έτος (1995) εφαρμόστηκε επιπλέον το κριτήριο της απορροφητικότητας των πιστώσεων του 1994 με συντελεστή στάθμισης 30%, επειδή πολλοί ΟΤΑ παρουσίαζαν σημαντικές καθυστερήσεις στην ενεργοποίηση των προγραμματικών συμβάσεων που είχαν υπογράψει μετά το 1991 με τον Ο.Σ.Κ.

4) Οι ΟΤΑ της Αττικής συγκέντρωσαν, με βάση τις οδηγίες του Ο.Σ.Κ., τα σχετικά στατιστικά στοιχεία, τα οποία καταχωρήθηκαν σε βάση δεδομένων. Κάθε μεταβολή π.χ. νέα σχολεία, αίθουσες, τμήματα κλπ κοινοποιείτο στον Ο.Σ.Κ., ενώ με την εφαρμογή του προγράμματος «Ι. Καποδίστριας» άλλαξε σημαντικά ο αριθμός των ΟΤΑ στα νησιά του νομαρχιακού διαμερίσματος Πειραιά.

Ο κατάλογος των έργων και των συναφών εργασιών είχε ως εξής :

	α/α
	Είδος έργου - εργασίας
	α/α
	Είδος έργου - εργασίας

	1.
	Ξύλινα κουφώματα
	9.
	Αποχετεύσεις

	2.
	Μεταλλικά κουφώματα
	10.
	Ηλεκτρικές εγκαταστάσεις

	3.
	Δάπεδα
	11.
	Κεντρική θέρμανση

	4.
	Μονώσεις
	12.
	Χρωματισμοί

	5.
	Κιγκλιδώματα
	13.
	Συστήματα πυρασφάλειας

	6.
	Πλακίδια τοίχου
	14.
	Υαλοπίνακες

	7.
	Είδη υγιεινής - W.C.
	15.
	Άλλες εργασίες

	8.
	Υδραυλικές εγκαταστάσεις
	-
	-

	 * Οι επισκευές μεγάλης κλίμακας εκτελούντο από τις τεχνικές υπηρεσίες των δήμων


Η επιχορήγηση που αναλογούσε σε κάθε ΟΤΑ της Αττικής, εφόσον υπερέβαινε τα 1.467,35 € (500.000 δρχ.), εδίδετο σε τρεις δόσεις ως εξής :

α) 20% στις 31 Μαΐου, β) 40% στις 31 Ιουλίου, γ) 40% στις 31 Σεπτεμβρίου

Η καταβολή κάθε δόσης είχε συνδεθεί με την υποβολή ενδιάμεσων απολογισμών ανά σχολείο από τους ΟΤΑ, ενώ με τη λήξη του οικονομικού έτους (Φεβρουάριος του επόμενου, σύμφωνα με τις τότε ισχύουσες διατάξεις του Δ.Κ.Κ.) οι ΟΤΑ υπέβαλαν τελικό πίνακα απολογισμού υπογεγραμμένο από τον δήμαρχο, τον υπεύθυνο της τεχνικής υπηρεσίας και τους διευθυντές των σχολείων.

Για τις τιμολογήσεις των έργων οι ΟΤΑ χρησιμοποιούσαν τα επίσημα τιμολόγια εργασιών που είχε συντάξει ο Ο.Σ.Κ., ενώ κάθε σχολική επιτροπή ήταν υποχρεωμένη να τηρεί βιβλίο επισκευών και συντηρήσεων, με ευθύνη του προέδρου της και του διευθυντή κάθε σχολείου.

Το σύστημα αυτό εφαρμόστηκε για έξι χρόνια από το 1995 έως το 2000 και είχε γίνει αποδεκτό από τους ΟΤΑ της Αττικής. είναι σαφές όμως ότι τόσο οι προδιαγραφές του όσο και η μεθοδολογία που εφαρμόστηκε ήταν βασισμένες πρώτον στον μικρό αριθμό των ΟΤΑ (150 μέχρι το 1998 και 122 μετά τις συνενώσεις), δεύτερον στις δυνατότητες εύκολης επικοινωνίας (αποστολή στοιχείων, διαδικασίες ελέγχου) των ΟΤΑ με τον Ο.Σ.Κ. και τρίτον στις οργανωμένες τεχνικές υπηρεσίες που διέθεταν όλοι σχεδόν οι δήμοι.

Επίσης μέσα στην εξαετία παρατηρήθηκε ότι δεν υπήρχαν έκτακτες ανάγκες που απαιτούσαν ειδικές, εκτός συστήματος, επιχορηγήσεις. Ουσιαστικά η μόνη έκτακτη περίπτωση αφορούσε τους σεισμούς του 1999 στην Αθήνα, οπότε ο Ο.Σ.Κ. είτε επισκεύασε τα σχολεία μόνος του εφόσον υπήρχαν εκτεταμένες ζημιές είτε επιχορήγησε τους αντίστοιχους δήμους για να τα αποκαταστήσουν.

Στατιστικά στοιχεία

Τα προτεινόμενα συστήματα κατανομής στηρίχθηκαν σε δύο πηγές στατιστικής πληροφόρησης :

· Στο ερευνητικό έργο «Αποτύπωση του εκπαιδευτικού συστήματος σε επίπεδο σχολικών μονάδων» που υλοποιεί το Κέντρο Εκπαιδευτικής Έρευνας για λογαριασμό του ΥΠ.Ε.Π.Θ. Πλήρης ανάλυση των στόχων, του περιεχομένου και της πορείας του έργου υπάρχει στο σχετικό κεφάλαιο για το Κ.Ε.Ε.

· Στην έρευνα που πραγματοποίησε η ΕΕΤΑΑ, στο πλαίσιο της σχετικής προγραμματικής σύμβασης (ΥΠΕΣΔΔΑ – ΚΕΔΚΕ), για την καταγραφή της πραγματικής κατάστασης και των αναγκών των σχολικών κτιρίων.

Σε πρώτη φάση συγκεντρώθηκαν από τις δύο έρευνες στοιχεία ανά σχολείο, ομαδοποιήθηκαν ανά ΟΤΑ και έγιναν πολλαπλές επαληθεύσεις, διευκρινίσεις και εξακριβώσεις δεδομένων με στόχο την εγκυρότητα τους και τον προσδιορισμό των παραγόντων που διαμορφώνουν το κόστος λειτουργίας και τις δαπάνες επισκευών και συντηρήσεων.

Στη συνέχεια δημιουργήθηκε μία βάση δεδομένων, για λογαριασμό του ΥΠΕΣΔΔΑ και της ΚΕΔΚΕ, που εμπλουτίζεται συνεχώς με νέα στοιχεία, ώστε να καταγράφονται άμεσα οι μεταβολές στα χαρακτηριστικά των σχολικών μονάδων. Ακολούθησαν η επεξεργασία των στοιχείων και ο υπολογισμός συγκεντρωτικών δεδομένων ανά ΟΤΑ.

Στο προηγούμενο κεφάλαιο παρουσιάστηκαν ορισμένα εκπαιδευτικά μεγέθη και χαρακτηριστικά που αφορούν τους πρωτοβάθμιους ΟΤΑ και σχετίζονται κυρίως με το λειτουργικό κόστος των σχολείων. Στο κεφάλαιο αυτό παρουσιάζονται δεδομένα που αφορούν την κατάσταση των σχολικών κτιρίων και επηρεάζουν το κόστος επισκευών και συντηρήσεων. Το προτεινόμενο σύστημα κατανομής φυσικά αξιοποιεί στατιστικά δεδομένα και από τα δύο κεφάλαια.

· Στον πρώτο πίνακα ταξινομήθηκαν όλα τα σχολεία με βάση τις επισκευές - συντηρήσεις που υλοποιήθηκαν το 2003, σε σχέση με την αναγκαιότητα και το μέγεθος τους :

	Επισκευή - συντήρηση σχολείου
	Σχολεία
	%

	Ναι γενική
	622
	4,1%

	Ναι μερική
	7.647
	50,9%

	Όχι αλλά ήταν αναγκαία
	3.795
	25,2%

	Όχι δεν χρειάστηκε
	2.327
	15,5%

	δ.ξ.δ.α.
	642
	4,3%

	Σύνολο
	15.033
	100%

	* δ.ξ.δ.α : δεν ξέρω - δεν απαντώ
	-
	-


· Στο 55% των σχολείων έγιναν επισκευές ή συντηρήσεις (γενικές ή μερικές)

· Στο ένα τέταρτο των σχολείων δεν έγιναν επισκευές, ενώ κατά τη γνώμη των διευθυντών ήταν απαραίτητες (δεν διευκρινίζεται το μέγεθος ή το είδος)

· Στο ένα έκτο των σχολείων δεν χρειάστηκαν επισκευές – συντηρήσεις

Με προσεγγιστικές αναγωγές που ενέχουν ένα ποσοστό λάθους, εκτιμάται ότι κατά μέσον όρο τα τρία τέταρτα των σχολείων έχουν ανάγκη επισκευών και συντηρήσεων κάθε χρόνο ενώ το υπόλοιπο ένα τέταρτο όχι.

· Στη δεύτερη ενότητα παρουσιάζονται στοιχεία για το ιδιοκτησιακό καθεστώς των σχολείων και γίνονται ορισμένες επισημάνσεις για το καθεστώς που επικρατεί ανά ομάδα ΟΤΑ.

	Ιδιοκτησιακό καθεστώς
	Σχολεία
	%

	Δημόσιο
	12.879
	90%

	Μισθωμένο
	1.022
	7%

	Παραχώρηση
	490
	3%

	Σύνολο
	14.392
	100%


Το 90% των σχολείων αποτελεί δημόσια ακίνητη περιουσία, η οποία έχει παραχωρηθεί στους πρωτοβάθμιους ΟΤΑ. Το 7% των σχολείων λειτουργεί σε μισθωμένα κτίρια και το υπόλοιπο 3% σε κτίρια που έχουν παραχωρηθεί από άλλους φορείς, κυρίως του δημόσιου τομέα.

Οι ΟΤΑ αναλαμβάνουν ολόκληρο το κόστος επισκευών και συντηρήσεων μόνο στα δημόσια ή παραχωρημένα κτίρια, ενώ στα μισθωμένα το ανάλογο κόστος επωμίζεται ο ιδιοκτήτης και οι ΟΤΑ υλοποιούν μόνο μικροεπισκευές και συντηρήσεις. Στον επόμενο πίνακα έχουν καταγραφεί ανά ομάδες οι ΟΤΑ που έχουν αναλάβει το σύνολο των δαπανών για τις επισκευές και συντηρήσεις των σχολείων τους

	Αριθμός
ΟΤΑ
	% σχολείων δημόσιων ή παραχωρημένων
	% ΟΤΑ

	699
	100%
	70%

	142
	90 - 98%
	14%

	99
	80 - 90%
	10%

	30
	70 - 80%
	3%

	21
	50 - 70%
	2%

	1
	100%
	0,1%

	ΟΤΑ με σχολεία 992
	-
	96%

	ΟΤΑ χωρίς σχολεία 39
	-
	4%

	Σύνολο ΟΤΑ 1031
	-
	100%


Σημείωση : υπενθυμίζεται ότι σε τριανταεπτά ΟΤΑ δεν λειτουργεί κανένα σχολείο, ενώ για δύο κοινότητες δεν υπάρχουν στοιχεία.

· Το 70% των ΟΤΑ διαθέτουν δημόσια ή παραχωρημένα σχολεία και κατά συνέπεια καλύπτουν το σύνολο των δαπανών για τις επισκευές - συντηρήσεις τους.

· Στο 24% των ΟΤΑ τα δημόσια ή παραχωρημένα σχολεία κυμαίνονται μεταξύ του 98 έως 80% του συνολικού αριθμού των σχολείων και καλύπτεται ανάλογο ποσοστό των επισκευών και συντηρήσεων τους.

· Τέλος σε 51 ΟΤΑ τα δημόσια ή παραχωρημένα σχολεία κυμαίνονται μεταξύ του 50 έως 70% του συνολικού τους αριθμού.

Όσον αφορά την βαθμίδα εκπαίδευσης στην οποία ανήκουν τα μισθωμένα σχολεία παρατηρείται ότι, σύμφωνα με τα στοιχεία του επόμενου πίνακα, τα τρία τέταρτα είναι νηπιαγωγεία και ακολουθούν με μικρά ποσοστά τα δημοτικά, γυμνάσια και Τ.Ε.Ε., ενιαία λύκεια και λυκειακές τάξεις.

	Μισθωμένα σχολεία
	Αριθμός
	%

	Νηπιαγωγείο
	765
	75%

	Δημοτικό
	114
	11%

	Γυμνάσιο
	53
	5,2%

	Λυκειακές Τάξεις
	4
	0,4

	Ενιαίο Λύκειο
	31
	3%

	Τ.Ε.Ε.
	55
	5,4%

	Σύνολο
	1.022
	100%


· Στον επόμενο πίνακα παρουσιάζονται στοιχεία για την κατάσταση που επικρατεί στα σχολεία όσον αφορά την γενική εικόνα και την λειτουργικότητα τους. Οι εκτιμήσεις αυτές επηρεάζουν σημαντικά τις απαιτήσεις για επισκευές και συντηρήσεις των αντίστοιχων κτιρίων και αποτελούν ένδειξη για επεμβάσεις μεγάλης κλίμακας :

	Γενική εικόνα σχολείου
	Σχολεία
	%

	Καλή
	7.580
	50,4%

	Μέτρια 
	5.905
	39,3%

	Κακή
	903
	6,0%

	δ.ξ.δ.α.
	645
	4,3%

	Σύνολο
	15.033
	100%

	Λειτουργικότητα
	Σχολεία
	%

	Καλή
	6.202
	41,3%

	Μέτρια
	6.692
	44,5%

	Κακή
	1.491
	9,9%

	δ.ξ.δ.α.
	648
	4,3%

	Σύνολο
	15.033
	100%


· Το 50% των σχολείων παρουσιάζουν καλή εικόνα, το 40% μέτρια και μόνο το 6% κακή.

· Το 41,3% παρουσιάζει καλή λειτουργικότητα, το 44,5% μέτρια και το 10% κακή.

Αν η θετική εικόνα που παρουσιάζουν τα περισσότερα σχολεία της χώρας, συνδυαστεί με τα δεδομένα του προηγούμενου πίνακα, φαίνεται ότι οι περισσότεροι ΟΤΑ κάνουν καλή χρήση των σχετικών πιστώσεων.

Περισσότερα προβλήματα παρατηρούνται στον τομέα της λειτουργικότητας των σχολείων. Εφόσον οι εκτιμήσεις αυτές προσεγγίζουν την πραγματικότητα, τότε αρκετά σχολεία χρειάζονται νέες αίθουσες, λοιπούς χώρους, εξοπλισμούς και εγκαταστάσεις που αποτελούν αρμοδιότητα των νομαρχιακών αυτοδιοικήσεων και του Ο.Σ.Κ. και λιγότερο επισκευών και συντηρήσεων που αφορούν τους πρωτοβάθμιους ΟΤΑ.

· Στους πίνακες που ακολουθούν παρουσιάζονται συγκεντρωτικά στοιχεία για την κατάσταση που επικρατεί στα σχολεία όσον αφορά τα κτίρια, τα δίκτυα και τις διάφορες εγκαταστάσεις. Τα στοιχεία αυτά αποτελούν ισχυρές ενδείξεις για τις ανάγκες επισκευών και συντηρήσεων που αντιμετωπίζουν οι ΟΤΑ και οι σχολικές επιτροπές.

	Δομική εικόνα
	Σχολεία
	%
	Μόνωση
	Σχολεία
	%

	Καλή
	7.448
	49,5%
	Καλή
	4.386
	29,2%

	Μέτρια
	5.506
	36,6%
	Μέτρια
	4.859
	32,3%

	Κακή
	940
	6,3%
	Κακή
	3.411
	22,7%

	δ.ξ.δ.α.
	1.139
	7,6%
	δ.ξ.δ.α.
	2.377
	15,8%

	Σύνολο
	15.033
	100%
	Σύνολο
	15.033
	100%


	Σκεπή
	Σχολεία
	%
	Αποχωρητήρια
	Σχολεία
	%

	Καλή
	6.953
	46,3%
	Καλή
	5.926
	39,4%

	Μέτρια
	3.454
	23,0%
	Μέτρια
	4.935
	32,8%

	Κακή
	1.625
	10,8%
	Κακή
	2.121
	14,1%

	δ.ξ.δ.α.
	3.001
	20,0%
	δ.ξ.δ.α.
	2.051
	13,6%

	Σύνολο
	15.033
	100%
	Σύνολο
	15.033
	100%

	Κουφώματα
	Σχολεία
	%
	Αποχέτευση
	Σχολεία
	%

	Καλή
	5.727
	38,1%
	Καλή
	7.331
	48,8%

	Μέτρια
	5.473
	36,4%
	Μέτρια
	4.713
	31,4%

	Κακή
	2.858
	19,0%
	Κακή
	1.912
	12,7%

	δ.ξ.δ.α.
	975
	6,5%
	δ.ξ.δ.α.
	1.077
	7,2%

	Σύνολο
	15.033
	100%
	Σύνολο
	15.033
	100%

	Δάπεδα
	Σχολεία
	%
	Ύδρευση
	Σχολεία
	%

	Καλή
	7.554
	50,2%
	Καλή
	7.594
	50,5%

	Μέτρια
	5.168
	34,4%
	Μέτρια
	4.882
	32,5%

	Κακή
	1.319
	8,8%
	Κακή
	1.526
	10,2%

	δ.ξ.δ.α.
	992
	6,6%
	δ.ξ.δ.α.
	1.031
	6,9%

	Σύνολο
	15.033
	100%
	Σύνολο
	15.033
	100%

	Επιχρίσματα
	Σχολεία
	%
	Ηλεκτρικά
	Σχολεία
	%

	Καλή
	6.407
	42,6%
	Καλή
	7.029
	46,8%

	Μέτρια
	5.786
	38,5%
	Μέτρια
	5.363
	35,7%

	Κακή
	1.822
	12,1%
	Κακή
	1.622
	10,8%

	δ.ξ.δ.α.
	1.018
	6,8%
	δ.ξ.δ.α.
	1.019
	6,8%

	Σύνολο
	15.033
	100%
	Σύνολο
	15.033
	100%

	Χρώματα
	Σχολεία
	%
	Θέρμανση
	Σχολεία
	%

	Καλή
	5.591
	37,2%
	Καλή
	8.912
	59,3%

	Μέτρια
	5.580
	37,1%
	Μέτρια
	3.128
	20,8%

	Κακή
	1.726
	11,5%
	Κακή
	895
	6,0%

	δ.ξ.δ.α.
	2.136
	14,2%
	δ.ξ.δ.α.
	2.098
	14,0%

	Σύνολο
	15.033
	100%
	Σύνολο
	15.033
	100%


· Γύρω στο 50% των σχολείων παρουσιάζουν καλή εικόνα στη θέρμανση (60%), ύδρευση, δάπεδα, δομική εικόνα, αποχέτευση, ηλεκτρικές εγκαταστάσεις και σκεπές.

· Γύρω στο 40% των σχολείων παρουσιάζουν καλή εικόνα στα επιχρίσματα, αποχωρητήρια, κουφώματα και χρώματα. Όσον αφορά τη μόνωση, καλή εικόνα παρουσιάζει μόνο το 30% των σχολείων.

· Κακή εικόνα σε φθίνουσα σειρά παρουσιάζουν τα σχολεία στους τομείς της μόνωσης (23%) και των κουφωμάτων (20%), ακολουθούν τα αποχωρητήρια, η αποχέτευση και τα επιχρίσματα γύρω το 13%, ενώ τα χρώματα, σκεπές, ηλεκτρικά, ύδρευση κυμαίνονται στο 11% και με μικρά ποσοστά τα δάπεδα, η δομική εικόνα και η θέρμανση.

· Τα σχολεία που παρουσιάζουν μέτρια εικόνα ταξινομούνται σε τρεις ομάδες. Η πρώτη, γύρω στο 37%, περιλαμβάνει επιχρίσματα, χρώματα, δομική εικόνα, κουφώματα και ηλεκτρικά, στη δεύτερη, με μέσον όρο 33%, εντάσσονται δάπεδα, αποχωρητήρια, ύδρευση, μόνωση, αποχέτευση και τελευταίες ακολουθούν οι θέρμανση και οι σκεπές με 22% περίπου.

Είναι σαφές ότι η μόνωση των σχολείων αποτελεί το κυριότερο πρόβλημα που αντιμετωπίζουν και οφείλεται είτε στην παλαιότητα τους (βλέπε πίνακα στο προηγούμενο κεφάλαιο) είτε σε ελλιπείς ή κακές κατασκευές. Ακολουθούν τα κουφώματα, τα επιχρίσματα, τα χρώματα και τα αποχωρητήρια με κακή έως μέτρια εικόνα, που συνήθως οφείλεται σε φυσιολογικές φθορές από την εντατική χρήση των σχολείων, οι οποίες όμως απαιτούν αυξημένες δαπάνες επισκευών και συντηρήσεων.

Τέλος από τα στοιχεία αναδεικνύονται η δυνατότητα αλλά και η αναγκαιότητα προγραμματισμού των επισκευών και συντηρήσεων για να μειωθούν τα σχετικά κόστη και να επιτευχθούν οικονομίες κλίμακας ανά ΟΤΑ. Οι δημοτικές επιτροπές παιδείας, με τη συνεργασία των σχολικών επιτροπών και την υποστήριξη των τεχνικών υπηρεσιών των δήμων, οφείλουν να προγραμματίσουν σε μεσοπρόθεσμη βάση όχι μόνο τις αναγκαίες επισκευές και συντηρήσεις μεγάλης κλίμακας, αλλά και τις τακτικές τεχνικές εργασίες που αφορούν τα σχολικά κτίρια.

Σύστημα κατανομής Α΄ Φάση

Η πρώτη φάση του συστήματος κατανομής περιλαμβάνει την επιλογή των παραγόντων που προσεγγίζουν με τη μεγαλύτερη δυνατή ακρίβεια το ετήσιο κόστος των επισκευών και συντηρήσεων των σχολικών κτιρίων και τον ορισμό των συντελεστών στάθμισης του καθενός, ανάλογα με τη συμμετοχή του στο αντίστοιχο κόστος.

Στο πλαίσιο αυτό θα αξιοποιηθούν τα συστήματα κατανομής που εφάρμοσαν αφενός μεν ο Ο.Σ.Κ. για τους ΟΤΑ της Αττικής την περίοδο 1995 – 2000, αφετέρου δε το ΥΠΕΣΔΔΑ τα τελευταία τέσσερα χρόνια.

Το νέο σύστημα κατανομής προτείνεται να εφαρμοστεί άμεσα από το Υπουργείο για ένα ή δύο χρόνια και οι πρωτοβάθμιοι ΟΤΑ να επιχορηγηθούν με τα ποσά που θα τους αναλογούν. Αφού ολοκληρωθούν οι ενέργειες της δεύτερης φάσης, πιθανόν να τροποποιηθούν οι διαδικασίες κατανομής και να μεταβληθούν οι συντελεστές στάθμισης με νεότερα και πιο αναλυτικά στοιχεία.

Παραδοχές

· Οι επισκευές και συντηρήσεις των σχολείων αποτελούν ένα σύνολο έργων, εργασιών και προμηθειών που προκύπτουν κυρίως από τη φυσιολογική φθορά των κτιρίων και πρέπει να εκτελεστούν από τους ΟΤΑ και τις σχολικές επιτροπές.

· Οι ενέργειες αυτές, στη μεγάλη τους πλειοψηφία, χαρακτηρίζονται από περιοδικότητα και είναι δυνατό, τόσο τεχνικά όσο και οικονομικά, να προγραμματιστούν σε ετήσια ή εποχιακή βάση. Παρεμβάσεις μεγαλύτερης κλίμακας είναι επίσης αναγκαίο να προγραμματιστούν με ορίζοντα διετίας ή τριετίας και να μην υλοποιούνται την τελευταία στιγμή, επειδή η κανονική και ασφαλής λειτουργία των σχολείων αποτελεί βασική προτεραιότητα.

· Τεχνικά έργα μεγάλης κλίμακας, που συμβάλλουν στη αναβάθμιση της εκπαίδευσης ή στην επέκταση των σχολείων, αποτελούν αρμοδιότητα των νομαρχιακών αυτοδιοικήσεων και του Ο.Σ.Κ.

· Έκτακτα γεγονότα ή συμβάντα αφενός μεν είναι σπάνια και γεωγραφικά εντοπισμένα π.χ. φυσικές καταστροφές, σεισμοί, αφετέρου δε αντιμετωπίζονται με ειδικές επιχορηγήσεις από το ΥΠΕΣΔΔΑ ή και το ΥΠ.Ε.Π.Θ.

· Τα περισσότερα αιτήματα των ΟΤΑ για έκτακτες επιχορηγήσεις, λόγω απρόβλεπτων καταστάσεων, θα μπορούσαν να αντιμετωπιστούν στα πλαίσια είτε του ετήσιου προγράμματος δράσης (προϋπολογισμός) των σχολικών επιτροπών είτε ενός μεσοπρόθεσμου προγραμματισμού των τεχνικών υπηρεσιών των δήμων.

Ο προγραμματισμός των επισκευών και συντηρήσεων από πλευράς ΟΤΑ και σχολικών επιτροπών θα πρέπει να συμβαδίζει με την χρονική κατανομή των σχετικών πιστώσεων από το Υπουργείο. Επειδή τα έργα και οι περισσότερες εργασίες πραγματοποιούνται το καλοκαίρι, κατά την περίοδο των διακοπών, προτείνεται η κατανομή τους σε τρεις δόσεις με τις παρακάτω αναλογίες :

1. Φεβρουάριος τρέχοντος έτους 25% της ετήσιας επιχορήγησης

2. Ιούνιος τρέχοντος έτους 50% της ετήσιας επιχορήγησης

3. Οκτώβριος τρέχοντος έτους 25% της ετήσιας επιχορήγησης

Παράγοντες κατανομής

Το κόστος των επισκευών και συντηρήσεων των σχολικών κτιρίων καλύπτεται από τις αντίστοιχες πιστώσεις της ΣΑΤΑ, με βάση πρώτον το θεσμικό πλαίσιο που διέπει την λειτουργία και οικονομική διαχείριση των σχολικών επιτροπών, δεύτερον το ανάλογο πλαίσιο που διέπει την οικονομική διοίκηση και διαχείριση των ΟΤΑ και τρίτον τη νομοθεσία για τα δημοτικά έργα, προμήθειες και εργασίες . Το κόστος αυτό ταξινομείται στις παρακάτω ειδικές κατηγορίες :

	α/α
	Είδος έργου - εργασίας
	α/α
	Είδος έργου - εργασίας

	1.
	Ξύλινα κουφώματα
	9.
	Αποχετεύσεις

	2.
	Μεταλλικά κουφώματα
	10.
	Ηλεκτρικές εγκαταστάσεις

	3.
	Δάπεδα
	11.
	Κεντρική θέρμανση

	4.
	Μονώσεις
	12.
	Χρωματισμοί

	5.
	Κιγκλιδώματα
	13.
	Συστήματα πυρασφάλειας

	6.
	Πλακίδια τοίχου
	14.
	Υαλοπίνακες

	7.
	Είδη υγιεινής - W.C.
	15.
	Άλλες εργασίες

	8.
	Υδραυλικές εγκαταστάσεις
	-
	-

	 * Οι επισκευές μεγάλης κλίμακας εκτελούνται από τις τεχνικές υπηρεσίες των δήμων


Είναι γεγονός ότι όταν οι επισκευές και συντηρήσεις έχουν μικρό κόστος και δεν παρουσιάζουν τεχνικές δυσκολίες, τότε καλύπτονται πολλές φορές από τις πιστώσεις των λειτουργικών δαπανών των σχολείων. Δεν υπάρχει δηλαδή μία τυπική και αυστηρή τεχνική ταξινόμηση και άλλωστε η νομοθεσία για τις σχολικές επιτροπές και τους ΟΤΑ επιτρέπει για δαπάνες μικρού ύψους την εφαρμογή ευέλικτων διαδικασιών.

Αυτές οι κατηγορίες δαπανών πρέπει να αντιστοιχηθούν με συγκεκριμένα στατιστικά στοιχεία που τηρούνται στη βάση δεδομένων, τα οποία περιγράφουν με ικανοποιητική ακρίβεια τα σχετικά κόστη. Στο πλαίσιο αυτό επιλέχθηκαν οι παρακάτω μεταβλητές, ως οι πλέον κατάλληλες, για να διαμορφώσουν ένα ολοκληρωμένο σύστημα κατανομής :

1) Μαθητές ανά βαθμίδα εκπαίδευσης

2) Παλαιότητα σχολικών κτιρίων

3) Ιδιοκτησιακό καθεστώς

4) Αριθμός Τμημάτων

(
Το μαθητικό δυναμικό κάθε σχολείου αποτελεί ένα ποσοτικό και μετρήσιμο, με ακρίβεια, μέγεθος με βάση το οποίο καθορίζονται ο αριθμός των τμημάτων αλλά και των αιθουσών που χρησιμοποιεί κάθε σχολείο. Οι ανάγκες για επισκευές και συντηρήσεις εξαρτώνται άμεσα από τη χρήση του σχολικού κτιρίου - φθορές αιθουσών, εγκαταστάσεων, εξοπλισμών – και ο αριθμός των μαθητών περιγράφει με ακρίβεια την ένταση της.

Η βαθμίδα εκπαίδευσης αποτελεί επίσης σημαντικό παράγοντα κόστους, ο οποίος μάλιστα αυξάνεται ανάλογα με το επίπεδο της. Με βάση στοιχεία του Ο.Σ.Κ. από τους ΟΤΑ τεκμηριώνεται, με τεχνικά και οικονομικά δεδομένα, ότι το κόστος των επισκευών και συντηρήσεων είναι ευθέως ανάλογο της βαθμίδας κάθε σχολείου.

Ο αριθμός των μαθητών ανά βαθμίδα εκπαίδευσης, κατά συνέπεια, αποτελεί ένα παράγοντα κατανομής που κατατάσσει με ακρίβεια το μέγεθος των επισκευών και συντηρήσεων που απαιτούνται στα σχολεία. Ο συντελεστής στάθμισης, ανάλογα με το σενάριο που θα υιοθετηθεί, προτείνεται να κυμανθεί μεταξύ του 40%, με την ακόλουθη διαβάθμιση ανά βαθμίδα εκπαίδευσης.

	Βαθμίδα εκπαίδευσης
	Στάθμιση

	Νηπιαγωγείο
	1

	Δημοτικό
	1,2

	Γυμνάσιο – Ενιαίο Λύκειο
	1,5

	Τ.Ε.Ε.
	1,6


(
Η παλαιότητα του σχολικού κτιρίου επηρεάζει άμεσα τόσο το κόστος όσο και το είδος των επισκευών και συντηρήσεων κάθε σχολείου. Όσο μεγαλύτερο σε ηλικία είναι ένα κτίριο τόσο περισσότερες επισκευές απαιτούνται και μάλιστα αυξάνονται οι ανάγκες για παρεμβάσεις μεγάλης κλίμακας. Ο συντελεστής στάθμισης του κριτηρίου προτείνεται να κυμανθεί γύρω στο 45% με την ακόλουθη χρονική διαβάθμιση :

	Παλαιότητα
	Σχολεία
	%
	Στάθμιση

	κάτω από 10 χρόνια
	3.000
	20%
	1

	από 11 έως 20 χρόνια
	3.077
	20,5%
	1,25

	από 21 έως 30 χρόνια
	2.172
	14,4%
	1,5

	από 31 έως 40 χρόνια
	1.541
	10,3%
	2

	πάνω από 41 χρόνια
	4.348
	29%
	

	Μη διαθέσιμο
	895
	6%
	1,25

	Σύνολο
	15.033
	100%
	-


(
Το ιδιοκτησιακό καθεστώς κάθε σχολείου επηρεάζει, με βάση τη νομοθεσία περί μισθώσεων, τις σχετικές δαπάνες, επειδή στα μισθωμένα κτίρια οι ιδιοκτήτες επιβαρύνονται με τις περισσότερες επισκευές και συντηρήσεις. Ο συντελεστής στάθμισης του κριτηρίου αυτού, προτείνεται να κυμανθεί γύρω στο 5%, με την ακόλουθη διαφοροποίηση :

	Ιδιοκτησιακό καθεστώς
	Σχολεία
	%
	Στάθμιση

	Δημόσιο – παραχώρηση
	13.369
	89%
	1

	Μισθωμένο
	1.022
	7%
	0,5

	Μη διαθέσιμο
	642
	4%
	1

	Σύνολο
	15.033
	100%
	-


( Τέλος ο αριθμός των τμημάτων περιγράφει ικανοποιητικά το μέγεθος των σχολείων. Τα μεγάλα σχολεία έχουν περισσότερες φθορές και ζημιές, οπότε αυξάνεται το κόστος των επισκευών και συντηρήσεων. Ο συντελεστής στάθμισης του κριτηρίου αυτού, προτείνεται να κυμανθεί γύρω στο 10% και η ταξινόμηση των σχολείων ανά ΟΤΑ έχει ως εξής :

	Τάξεις μεγέθους
	Τμήματα
	%
	ΟΤΑ
	%

	1-10
	684
	0,8%
	103
	10,4%

	11-20
	2.448
	3,0%
	157
	15,8%

	21-30
	3.859
	4,7%
	150
	15%

	31-50
	8.510
	10,4%
	216
	21,7%

	51-100
	13.277
	16,2%
	190
	19%

	101-500
	32.631
	40%
	155
	15,6%

	> 501
	20.373
	25%
	23
	2,3%

	Σύνολο
	81.782
	100%
	994
	100%


Σύστημα κατανομής Β΄ Φάση

Η δεύτερη φάση του συστήματος κατανομής των πιστώσεων για τις επισκευές και συντηρήσεις των σχολικών κτιρίων, αφορά την ενεργοποίηση των ρυθμίσεων που προβλέπονται στη σχετική νομοθεσία :

· Εκπόνηση των κριτηρίων αξιολόγησης των αναγκών των σχολείων σε επισκευές και συντηρήσεις και έκδοση της σχετικής Κ.Υ.Α.

· Καθορισμός του τρόπου παρακολούθησης της εκτέλεσης των επισκευών και συντηρήσεων των σχολικών κτιρίων και έκδοση της σχετικής Υ.Α.

Η εφαρμογή του διπλογραφικού λογιστικού συστήματος από του περισσότερους ΟΤΑ και ειδικά τους μεγάλους δήμους που έχουν και τα περισσότερα σχολεία, οι επερχόμενες αλλαγές στο νέο Δ.Κ.Κ., στην οργάνωση και λειτουργία των νομικών προσώπων δημοσίου δικαίου, άρα και των σχολικών επιτροπών και τέλος η εφαρμογή επιχειρησιακών σχεδίων από τους μεγάλους δήμους, επιτρέπουν την υιοθέτηση διαδικασιών σχεδιασμού και παρακολούθησης στις επισκευές και συντηρήσεις των σχολείων.

Προτείνονται τρεις εναλλακτικές λύσεις οι οποίες διαφοροποιούνται κυρίως στις διαδικασίες προγραμματισμού και στη συμμετοχή της Περιφέρειας.

Α΄ Εκπόνηση προγράμματος έργων - σύστημα κατανομής
μέσω ΥΠΕΣΔΔΑ

1) Εκπόνηση τεχνικού προγράμματος, διετούς ή τριετούς διάρκειας, από τους πρωτοβάθμιους ΟΤΑ για τις επισκευές και συντηρήσεις των σχολικών κτιρίων με βασικές κατηγορίες έργων, εργασιών και προμηθειών και χρονοδιάγραμμα υλοποίησης τους.

2) Συνεργασία με ΥΠ.Ε.Π.Θ. και Κ.Ε.Ε. για χορήγηση στοιχείων, δεδομένου ότι η έρευνα «αποτύπωση του εκπαιδευτικού συστήματος σε επίπεδο σχολικών μονάδων» θα πραγματοποιείται κάθε δύο χρόνια.

3) Αν το σύστημα κατανομής απαιτεί συμπληρωματικά στοιχεία και πληροφορίες, αυτά είτε θα συνυποβάλλονται με το αντίστοιχο τεχνικό πρόγραμμα κάθε ΟΤΑ είτε θα προταθεί στο Κ.Ε.Ε. να ενσωματωθούν στο δικό του ερωτηματολόγιο.

4) Υποβολή του τεχνικού προγράμματος στο ΥΠΕΣΔΔΑ και έλεγχος όσον αφορά την τεχνική του συνέπεια και την οικονομική του τεκμηρίωση. Υποβολή απολογισμού, τεχνικού και οικονομικού, σε ετήσια βάση, ως προϋπόθεση για να αποσταλεί η πρώτη δόση της επόμενης χρονιάς.

5) Αξιοποίηση της τεχνικής εμπειρίας του Ο.Σ.Κ. και των ανάλογων πληροφοριών για το κόστος των επισκευών και συντηρήσεων των σχολικών κτιρίων.

6) Έκδοση της σχετικής Κ.Υ.Α. στην οποία θα αποτυπώνεται η διαδικασία υποβολής και ελέγχου του προγράμματος και της ανάλογης Υ.Α. στην οποία θα καταγράφεται ο τρόπος παρακολούθησης των έργων κλπ., αφού προηγηθεί γνωμοδότηση της ΚΕΔΚΕ.

7) Εφαρμογή συστήματος κατανομής των σχετικών πιστώσεων στους ΟΤΑ σε ετήσια βάση

8) Το ύψος του τεχνικού προγράμματος κάθε ΟΤΑ θα εξαρτάται από τρεις παράγοντες : α) το εκτιμώμενο ύψος της σχετικής επιχορήγησης από την ΣΑΤΑ μέσα στην τριετία (συνεργασία ΚΕΔΚΕ - ΥΠΕΣΔΔΑ) β) την επιχορήγηση του προηγούμενου έτους και γ) τη δυνατότητα υποβολής σε ετήσια βάση προγράμματος αυξημένου κατά 20%, για λόγους τόσο τεχνικής όσο και οικονομικής ευελιξίας.

9) Η ΕΕΤΑΑ εκπονεί το σύστημα παρακολούθησης του τεχνικού προγράμματος, με βάση τις διαδικασίες που θα καθοριστούν στις υπουργικές αποφάσεις

Β΄ Εκπόνηση προγράμματος έργων (Περιφέρεια) - σύστημα κατανομής (ΥΠΕΣΔΔΑ)

1) Εκπόνηση τεχνικού προγράμματος, διετούς ή τριετούς διάρκειας, από τους πρωτοβάθμιους ΟΤΑ για τις επισκευές και συντηρήσεις των σχολικών κτιρίων με βασικές κατηγορίες έργων, εργασιών και προμηθειών και χρονοδιάγραμμα υλοποίησης τους.

2) Συνεργασία με ΥΠ.Ε.Π.Θ. και Κ.Ε.Ε. για χορήγηση στοιχείων, δεδομένου ότι η έρευνα «αποτύπωση του εκπαιδευτικού συστήματος σε επίπεδο σχολικών μονάδων» θα πραγματοποιείται κάθε δύο χρόνια.

3) Αν το σύστημα κατανομής απαιτεί συμπληρωματικά στοιχεία και πληροφορίες, αυτά είτε θα συνυποβάλλονται με το αντίστοιχο τεχνικό πρόγραμμα κάθε ΟΤΑ είτε θα προταθεί στο Κ.Ε.Ε. να ενσωματωθούν στο δικό του ερωτηματολόγιο.

4) Υποβολή του τεχνικού προγράμματος στην Περιφέρεια και έλεγχος όσον αφορά την τεχνική του συνέπεια και την οικονομική του τεκμηρίωση. Υποβολή απολογισμού, τεχνικού και οικονομικού, σε ετήσια βάση, ως προϋπόθεση για να αποσταλεί η πρώτη δόση της επόμενης χρονιάς.

5) Αξιοποίηση της τεχνικής εμπειρίας του Ο.Σ.Κ. και των ανάλογων πληροφοριών για το κόστος των επισκευών και συντηρήσεων των σχολικών κτιρίων. Κοινοποίησή τους με ευθύνη του ΥΠΕΣΔΔΑ στις Περιφέρειες.

6) Έκδοση της σχετικής Κ.Υ.Α. στην οποία θα αποτυπώνεται η διαδικασία υποβολής και ελέγχου του προγράμματος και της ανάλογης Υ.Α. στην οποία θα καταγράφεται ο τρόπος παρακολούθησης των έργων κλπ., αφού προηγηθεί γνωμοδότηση της ΚΕΔΚΕ.

7) Εφαρμογή συστήματος κατανομής για το 75% των σχετικών πιστώσεων στους ΟΤΑ σε ετήσια βάση από το ΥΠΕΣΔΔΑ, με τη συνεργασία της ΚΕΔΚΕ. Το υπόλοιπο 25% κατανέμεται, βάσει κριτηρίων, με απόφαση του Γενικού Γραμματέα της Περιφέρειας, μέσω των επιτροπών που συστήθηκαν με το Ν.3274/04, στις οποίες θα πρέπει να συμμετέχει και ο διευθυντής της αντίστοιχης ΤΥΔΚ.

8) Το ύψος του τεχνικού προγράμματος θα εξαρτάται από τρεις παράγοντες : α) το εκτιμώμενο ύψος της σχετικής επιχορήγησης από την ΣΑΤΑ μέσα στην τριετία (συνεργασία ΚΕΔΚΕ - ΥΠΕΣΔΔΑ) β) την επιχορήγηση του προηγούμενου έτους και γ) τη δυνατότητα υποβολής σε ετήσια βάση προγράμματος αυξημένου κατά 20%, για λόγους τόσο τεχνικής όσο και οικονομικής ευελιξίας.

9) Η ΕΕΤΑΑ εκπονεί το σύστημα παρακολούθησης του τεχνικού προγράμματος, με βάση τις διαδικασίες που θα καθοριστούν στις υπουργικές αποφάσεις

Γ΄ Εκπόνηση επιχειρησιακού προγράμματος - σύστημα κατανομής (ΥΠΕΣΔΔΑ - Περιφέρεια)

1) Εκπόνηση επιχειρησιακού προγράμματος (συνεργασία ΚΕΔΚΕ –ΥΠΕΣΔΔΑ) με αντικείμενο :

· Το συντονισμό όλων των επιχορηγήσεων της τοπικής αυτοδιοίκησης για την εκπαίδευση (λειτουργικές δαπάνες σχολείων, επισκευές – συντηρήσεις, σχολικοί φύλακες και τροχονόμοι, αυλές σχολείων).

· Την αξιολόγηση και επανεξέταση του θεσμικού πλαισίου που διέπει τις αρμοδιότητες των πρωτοβάθμιων ΟΤΑ για την εκπαίδευση

· Την αξιολόγηση του έργου και της νομοθεσίας που διέπει την οργάνωση, λειτουργία και τα οικονομικά των σχολικών επιτροπών. Εκπόνηση κριτηρίων, εκπαιδευτικών, οικονομικών, τεχνικών, πολεοδομικών με βάση τα οποία κάθε ΟΤΑ θα ορίζει τον αριθμό τους.

· Συγκέντρωση στατιστικών στοιχείων για την πρωτοβάθμια και δευτεροβάθμια εκπαίδευση, επεξεργασία και προσαρμογή τους ανά ΟΤΑ, δημιουργία βάσης δεδομένων που θα ενημερώνεται σε τακτά χρονικά διαστήματα.

· Επεξεργασία και εφαρμογή συστημάτων κατανομής των επιχορηγήσεων.

2) Εκπόνηση τεχνικού προγράμματος, διετούς ή τριετούς διάρκειας, από τους πρωτοβάθμιους ΟΤΑ για τις επισκευές και συντηρήσεις των σχολικών κτιρίων με βασικές κατηγορίες έργων, εργασιών και προμηθειών και χρονοδιάγραμμα υλοποίησης τους. Τα προγράμματα αυτά αποτελούν εξειδίκευση του επιχειρησιακού προγράμματος

3) Συνεργασία με ΥΠ.Ε.Π.Θ. και Κ.Ε.Ε. για χορήγηση στοιχείων, δεδομένου ότι η έρευνα «αποτύπωση του εκπαιδευτικού συστήματος σε επίπεδο σχολικών μονάδων» θα πραγματοποιείται κάθε δύο χρόνια.

4) Αν το σύστημα κατανομής απαιτεί συμπληρωματικά στοιχεία και πληροφορίες, αυτά είτε θα συνυποβάλλονται με το αντίστοιχο τεχνικό πρόγραμμα κάθε ΟΤΑ είτε θα προταθεί στο Κ.Ε.Ε. να ενσωματωθούν στο δικό του ερωτηματολόγιο.

5) Υποβολή του τεχνικού προγράμματος στην Περιφέρεια και έλεγχος όσον αφορά την τεχνική του συνέπεια και την οικονομική του τεκμηρίωση. Υποβολή απολογισμού, τεχνικού και οικονομικού, σε ετήσια βάση, ως προϋπόθεση για να αποσταλεί η πρώτη δόση της επόμενης χρονιάς.

6) Αξιοποίηση της τεχνικής εμπειρίας του Ο.Σ.Κ. και των ανάλογων πληροφοριών για το κόστος των επισκευών και συντηρήσεων των σχολικών κτιρίων. Κοινοποίησή τους με ευθύνη του ΥΠΕΣΔΔΑ στις Περιφέρειες.

7) Έκδοση της σχετικής Κ.Υ.Α. στην οποία θα αποτυπώνεται η διαδικασία υποβολής και ελέγχου του προγράμματος και της ανάλογης Υ.Α. στην οποία θα καταγράφεται ο τρόπος παρακολούθησης των έργων κλπ., αφού προηγηθεί γνωμοδότηση της ΚΕΔΚΕ.

8) Εφαρμογή συστήματος κατανομής για το 75% των σχετικών πιστώσεων στους ΟΤΑ σε ετήσια βάση από το ΥΠΕΣΔΔΑ, με τη συνεργασία της ΚΕΔΚΕ. Το υπόλοιπο 25% κατανέμεται, βάσει κριτηρίων, με απόφαση του Γενικού Γραμματέα της Περιφέρειας, μέσω των επιτροπών που συστήθηκαν με το Ν.3274/04, στις οποίες θα πρέπει να συμμετέχει και ο διευθυντής της αντίστοιχης ΤΥΔΚ.

9) Το ύψος του τεχνικού προγράμματος θα εξαρτάται από τρεις παράγοντες : α) το εκτιμώμενο ύψος της σχετικής επιχορήγησης από την ΣΑΤΑ μέσα στην τριετία (συνεργασία ΚΕΔΚΕ - ΥΠΕΣΔΔΑ) β) την επιχορήγηση του προηγούμενου έτους και γ) τη δυνατότητα υποβολής σε ετήσια βάση προγράμματος αυξημένου κατά 20%, για λόγους τόσο τεχνικής όσο και οικονομικής ευελιξίας.

10) Η ΕΕΤΑΑ εκπονεί το σύστημα παρακολούθησης του επιχειρησιακού προγράμματος και των τεχνικών προγραμμάτων, με βάση τις διαδικασίες που θα καθορίζουν οι αντίστοιχες υπουργικές αποφάσεις.

Οι προτεινόμενες εναλλακτικές λύσεις δεν αποκλείουν η μία την άλλη. Είναι δυνατό να ξεκινήσει η πρώτη ή η δεύτερη και να μετεξελιχθούν στην τρίτη, η οποία αντιμετωπίζει ολοκληρωμένα το θέμα, όχι μόνο από οικονομική άποψη, αλλά ως άσκηση αρμοδιότητας σε όλες της τις διαστάσεις.

Στην επόμενη σελίδα παρουσιάζονται παραστατικά τα χαρακτηριστικά κάθε λύσης.

Εναλλακτικές λύσεις


Αποκεντρωμένη Διοίκηση και Τοπική Αυτοδιοίκηση : κατανομή λειτουργικών δαπανών εκπαίδευσης

	ΠΕΡΙΦΕΡΕΙΑ
	ΝΟΜΟΣ
	ΟΤΑ
	Περιφέρειες
	ΥΠ.Ε.Π.Θ. Περιφερειακές υπηρεσίες

	
	
	Λειτουργικές δαπάνες
	Επιχορήγηση Ν.Α.
	Πρωτοβάθμια Εκπαίδευση
	Δευτεροβάθμια Εκπαίδευση
	Περιφερειακές Διευθύνσεις

	ΑΝΑΤ. ΜΑΚΕΔΟΝΙΑ & ΘΡΑΚΗ
	Δράμας
	2.149.100
	-
	172.575
	900.864
	-

	ΑΝΑΤ. ΜΑΚΕΔΟΝΙΑ & ΘΡΑΚΗ
	Καβάλας
	2.416.600
	-
	137.340
	835.239
	-

	ΑΝΑΤ. ΜΑΚΕΔΟΝΙΑ & ΘΡΑΚΗ
	Έβρου
	2.888.800
	-
	319.439
	781.914
	-

	ΑΝΑΤ. ΜΑΚΕΔΟΝΙΑ & ΘΡΑΚΗ
	Ξάνθης
	2.233.975
	-
	597.024
	466.460
	-

	ΑΝΑΤ. ΜΑΚΕΔΟΝΙΑ & ΘΡΑΚΗ
	Ροδόπης
	1.737.900
	5.010.000
	276.358
	538.372
	83.500

	ΑΤΤΙΚΗ
	Αθηνών
	28.526.700
	8.070.000
	1.684.572
	7.778.981
	184.300

	ΑΤΤΙΚΗ
	Ανατ. Αττικής
	3.258.200
	-
	637.112
	1.236.274
	-

	ΑΤΤΙΚΗ
	Δυτ. Αττικής
	1.739.100
	-
	437.005
	727.321
	-

	ΑΤΤΙΚΗ
	Πειραιά
	6.011.900
	-
	384.000
	1.924.342
	-

	ΒΟΡΕΙΟ ΑΙΓΑΙΟ
	Λέσβου
	1.297.200
	2.880.000
	282.101
	954.972
	76.050

	ΒΟΡΕΙΟ ΑΙΓΑΙΟ
	Σάμου
	519.200
	-
	144.800
	363.627
	-

	ΒΟΡΕΙΟ ΑΙΓΑΙΟ
	Χίου
	584.800
	-
	142.245
	322.347
	-

	ΔΥΤΙΚΗ ΕΛΛΑΔΑ
	Αιτωλ/νίας
	3.493.400
	-
	543.800
	1.200.355
	-

	ΔΥΤΙΚΗ ΕΛΛΑΔΑ
	Αχαΐας
	4.547.100
	9.880.000
	711.100
	1.761.208
	120.700

	ΔΥΤΙΚΗ ΕΛΛΑΔΑ
	Ηλείας
	1.975.300
	-
	405.220
	1.294.869
	-

	ΔΥΤΙΚΗ ΜΑΚΕΔΟΝΙΑ
	Γρεβενών
	707.700
	-
	89.698
	197.464
	-

	ΔΥΤΙΚΗ ΜΑΚΕΔΟΝΙΑ
	Καστοριάς
	1.194.000
	-
	117.010
	347.070
	-

	ΔΥΤΙΚΗ ΜΑΚΕΔΟΝΙΑ
	Κοζάνης
	3.566.200
	4.330.000
	438.904
	1.161.262
	105.200

	ΔΥΤΙΚΗ ΜΑΚΕΔΟΝΙΑ
	Φλωρίνης
	1.282.200
	-
	130.886
	322.040
	-

	ΗΠΕΙΡΟΣ
	Άρτης
	1.186.100
	-
	147.000
	240.422
	-

	ΗΠΕΙΡΟΣ
	Θεσπρωτίας
	761.600
	-
	155.544
	268.230
	-

	ΗΠΕΙΡΟΣ
	Ιωαννίνων
	3.493.600
	5.350.000
	171.500
	692.096
	98.800

	ΗΠΕΙΡΟΣ
	Πρεβέζης
	864.700
	-
	123.000
	227.873
	-

	ΘΕΣΣΑΛΙΑ
	Καρδίτσης
	2.672.600
	-
	259.500
	755.188
	-

	ΘΕΣΣΑΛΙΑ
	Λαρίσης
	5.551.200
	6.070.000
	224.300
	1.999.543
	109.600

	ΘΕΣΣΑΛΙΑ
	Μαγνησίας
	2.571.500
	-
	212.145
	1.141.478
	-

	ΘΕΣΣΑΛΙΑ
	Τρικάλων
	3.159.200
	-
	158.000
	580.766
	-

	ΙΟΝΙΑ ΝΗΣΙΑ
	Ζακύνθου
	412.900
	-
	82.340
	375.182
	-

	ΙΟΝΙΑ ΝΗΣΙΑ
	Κερκύρας
	1.385.600
	3.520.000
	245.533
	983.580
	129.608

	ΙΟΝΙΑ ΝΗΣΙΑ
	Κεφαλληνίας
	357.200
	-
	107.243
	425.975
	-

	ΙΟΝΙΑ ΝΗΣΙΑ
	Λευκάδος
	396.100
	-
	40.000
	296.150
	-

	ΚΕΝΤΡΙΚΗ ΜΑΚΕΔΟΝΙΑ
	Ημαθίας
	2.808.100
	-
	200.200
	474.273
	-

	ΚΕΝΤΡΙΚΗ ΜΑΚΕΔΟΝΙΑ
	Θεσσαλονίκης
	15.985.000
	12.898.000
	280.650
	3.457.705
	95.300

	ΚΕΝΤΡΙΚΗ ΜΑΚΕΔΟΝΙΑ
	Κιλκίς
	1.459.200
	-
	196.200
	307.905
	-

	ΚΕΝΤΡΙΚΗ ΜΑΚΕΔΟΝΙΑ
	Πέλλης
	2.852.300
	-
	365.978
	774.466
	-

	ΚΕΝΤΡΙΚΗ ΜΑΚΕΔΟΝΙΑ
	Πιερίας
	2.381.000
	-
	197.350
	821.293
	-

	ΚΕΝΤΡΙΚΗ ΜΑΚΕΔΟΝΙΑ
	Σερρών
	3.596.200
	-
	281.500
	1.022.698
	-

	ΚΕΝΤΡΙΚΗ ΜΑΚΕΔΟΝΙΑ
	Χαλκιδικής
	1.762.200
	-
	171.455
	584.199
	-

	ΚΡΗΤΗ
	Ηρακλείου
	3.949.800
	7.780.000
	350.200
	2.213.919
	103.200

	ΚΡΗΤΗ
	Λασιθίου
	828.700
	-
	213.661
	372.776
	-

	ΚΡΗΤΗ
	Ρεθύμνης
	855.100
	-
	130.850
	535.107
	-

	ΚΡΗΤΗ
	Χανίων
	1.946.100
	-
	252.600
	807.468
	-

	ΝΟΤΙΟ ΑΙΓΑΙΟ
	Δωδεκανήσου
	1.857.500
	-
	475.310
	1.025.547
	-

	ΝΟΤΙΟ ΑΙΓΑΙΟ
	Κυκλάδων
	1.209.600
	2.150.000
	336.259
	821.890
	75.350

	ΠΕΛΟΠΟΝΝΗΣΟΣ
	Αργολίδος
	1.091.000
	-
	237.500
	284.567
	-

	ΠΕΛΟΠΟΝΝΗΣΟΣ
	Αρκαδίας
	1.872.100
	8.670.000
	191.800
	793.323
	114.700

	ΠΕΛΟΠΟΝΝΗΣΟΣ
	Κορινθίας
	1.577.200
	-
	210.000
	411.384
	-

	ΠΕΛΟΠΟΝΝΗΣΟΣ
	Λακωνίας
	965.300
	-
	140.500
	386.876
	-

	ΠΕΛΟΠΟΝΝΗΣΟΣ
	Μεσσηνίας
	2.032.700
	-
	212.000
	613.794
	-

	ΣΤΕΡΕΑ ΕΛΛΑΔΑ
	Βοιωτίας
	1.484.100
	-
	139.000
	889.271
	889.271

	ΣΤΕΡΕΑ ΕΛΛΑΔΑ
	Ευβοίας
	2.785.700
	-
	358.600
	907.476
	-

	ΣΤΕΡΕΑ ΕΛΛΑΔΑ
	Ευρυτανίας
	407.900
	-
	95.085
	132.887
	-

	ΣΤΕΡΕΑ ΕΛΛΑΔΑ
	Φθιώτιδος
	2.691.900
	5.480.000
	249.700
	866.423
	63.700

	ΣΤΕΡΕΑ ΕΛΛΑΔΑ
	Φωκίδας
	481.800
	-
	74.840
	234.553
	-

	Σύνολο
	149.822.175
	82.088.000
	14.938.532
	49.841.264
	2.249.279


Πηγή :

α) Υπουργείο Εθνικής Οικονομίας και Οικονομικών, κρατικός προϋπολογισμός 2005.

β) Υπουργείο Εσωτερικών Δημόσιας Διοίκησης και Αποκέντρωσης, Κ.Υ.Α κατανομής Κ.Α.Π. Νο 7215, 04/02/2004 και αναλυτική κατανομή ανά ΟΤΑ των πιστώσεων για τις λειτουργικές δαπάνες των σχολείων.

γ) Όλα τα ποσά αφορούν το 2004 και είναι σε € (εκτιμήσεις πραγματοποιήσεων).

Σημειώσεις :

1) Η νομαρχιακή κατανομή των πιστώσεων για τις λειτουργικές δαπάνες των σχολείων το 2004 προκύπτει ως το άθροισμα των επιχορηγήσεων των αντίστοιχων ΟΤΑ

2) Οι επιχορηγήσεις των Περιφερειών προς τις Νομαρχιακές Αυτοδιοικήσεις αφορούν τη μεταφορά μαθητών (βλέπε επίσης εισηγήσεις και ψηφίσματα του 10ου συνεδρίου της ΕΝΑΕ για το μικρό ύψος της επιχορήγησης αυτής). Τα σχετικά ποσά αναφέρονται σε όλες τις Ν.Α. κάθε περιφέρειας και δεν γίνεται ιδιαίτερη κατανομή.

3) Σε κάθε νομό λειτουργούν Διευθύνσεις Πρωτοβάθμιας και Δευτεροβάθμιας Εκπαίδευσης και σε κάθε Περιφέρεια λειτουργεί αντίστοιχη Διεύθυνση Εκπαίδευσης, οι αρμοδιότητες των οποίων περιγράφονται στο κεφάλαιο «Διοικητική δομή της εκπαίδευσης».

